މަޢާފް – ހަތާވީސްވަނަބައި – Esfiya\nހިތާމަ އެހެނިހެން April 15, 2020\nމަޢާފް – ހަތާވީސްވަނަބައި\nއޮޕަރޭޝަން ތިއޭޓަރގެ ދޮރު ހުޅުވުނު އަޑަށް ނައިޒަކްމެން އެ ދިމާލަށް ބަލައިލިއެވެ. އޭރު ޑޮކްޓަރުންނާއި ނަރުހުން އޮޕަރޭޝަން ތިއޭޓަރުން ނުކުންނަނީއެވެ. ޑޮކްޓަރު އައިސް ނައިޒަކްމެން ކުރިމަތީ ހުއްޓިލިއެވެ. އަދި އެއަށްފަހު ހިނިތުންވެލިއެވެ. “އޮޕަރޭޝަން ކާމިޔާބު.” ނައިޒަކްގެ ކޮނޑުގައި ހިފަހައްޓައިލަމުން ޑޮކްޓަރު ބުންޏެވެ. ނައިޒަކްއަށް ލިބުނު އުފަލެއްގެ ބޮޑުކަމުން އާރިޝްމެނާއި ދިމާލަށް ބަލައިލެވުނެވެ. އޭރު އާރިޝް އާއި ޝިމާޔާ އެކަކު އަނެކަކަށް ބަލައި ހެވިފައި ތިއްބެވެ. އެންމެންގެ މޫނުމަތިންވެސް ފެންނަމުންދިޔައީ އުފާވެރިކަމުގެ ކުލަވަރެވެ. “އެންޑް. ޕޭޝަންޓް ހޭއެރިހާ އަވަހަކަށް އަޅުގަނޑުމެން ކުޑަ އޮބްޒަރވޭޝަން އެއް ހަދާލާފަ ރަނގަޅިއްޔާ ޕޭޝަންޓް ދޫކޮށްލާނަން. ދެން ވަން މަންތް ވަންދެން ޕޭޝަންޓް ހަމަ ރެސްޓުކުރުން އެންމެ ރަނގަޅު ގޮތަކީ. މިދުވަސްކޮޅު ޕޭޝަންޓް ލައްވާ އެއްވެސް ކަމެއް ކުރުން އެހާ ރަނގަޅެއް ނޫން.” ޑޮކްޓަރު ކިޔައިދިން ވާހަކަތައް އަޑުއެހުމަށް ފަހު ތިން މީހުން އެކީ ބޯޖަހައިލިއެވެ. “ޑޮކްޓަރ. ތެންކްޔޫ ވަރަށް ބޮޑަށް.” ޝިމާޔާ ކުރިއަށް ޖެހިލައި ޑޮކްޓަރު ކައިރިއަށް ގޮސް ބުންޏެވެ. “ތޭންކް ޓު ﷲ. އަޅުގަނޑުމެނަށް ކުރެވޭނީ ފަރުވާ. ޝިފާދެއްވާނީ އެކަލާނގެ.” ޑޮކްޓަރު އެހެން ބުނެ ހިނިތުންވެލުމަށްފަހު ޑޮކްޓަރުގެ ރޫމަށް ދިޔައެވެ.\nނައިޒަކްމެން ގެއަށް އައީ ޝަމީމް ރޫމަށް ބަދަލުކުރުމުންނެވެ. ނަމާދު ވަގުތު ގާތްވަމުން އަންނާތީ ތިން މީހުންވެސް ޝަމީމް އާއިއެކީ ވަގުތުކޮޅެއް ހޭދަ ކޮށްލުމަށްފަހު ގެއަށް އައީއެވެ. އަދި ޝަމީމްގެ އޮޕަރޭޝަން ކާމިޔާބުވިކަމުގެ އުފާވެރި ޚަބަރު ގޭމީހުނަށް ދިނެވެ. ރިޝާނާ އަށް ޝިމާޔާގެ ގައިގައި ބައްދައިލެވުނީ ޝިމާޔާ ކުރަމުންދާ ހިތާމަތަކަށް ކުޑަ ނަމަވެސް ލުޔެއް ލިބުނީމައެވެ.\nނަމާދުކޮށް ނިންމައިގެން ޔޫނާ ގެއިން ނުކުތީ އަސްމާގެ ގެއަށް ދިއުމަށްޓަކައެވެ. ކުށްވެރިއެއްގެ ގޮތުގައި އަސްމާ އާއި ކުރިމަތިލާން ޖެހޭތީ ޔޫނާ ހުރީ ޖެހިލުންވާގޮތްވެފައެވެ. އެހެނީ މާޒީގައި އޭނާ ވަނީ އަސްމާގެ ލޮލުގައި ޔޫނާއަކީ ކާކުކަން ނޭނގޭވަރަށް އަނދުންއަޅުވައިފައެވެ. ނަމަވެސް މާޒީ މާޒީގެ ގޮތުގައި ބާއްވައިފައި ކުރިއަށްދާން ބޭނުންވާނަމަ އަސްމާގެ ކިބައިން މަޢާފަށް އެދެން އެބަ ޖެހެއެވެ. އަސްމާގެ ދޮށީ ދަރިފުޅު ކިބައިން ވެސް މަޢާފަށް އެދެން އެބަ ޖެހެއެވެ. އެދެމައިން އޭނާއަށް މަޢާފް ނުކޮށްފިނަމަ އޭނާއަކީ މި ދުނިޔޭގައި ދިރި ހުއްޓަސް މަރުވެފައިވާ މީހެއް ގޮތުގައި ވެގެންދާނެއެވެ. ތަންކޮޅެއް ބޮޑަށް ތޮއް ޖެހިފައިވާ މަގަކަށް އާދެވުމުން ޔޫނާ ޚިޔާލުތައް އެއްފަރާތް ކޮށްލުމަށްފަހު މަގުމައްޗަށް ސަމާލުކަން ދެވޭތޯބެލިއެވެ.\n“އާހް.. ކަލް ރާތް އޮންލައިން މިލި އެކް ލަޑްކީ.. މޭ ބޯލާ ޗެޓިންގް ކަރޭގޭ އޮރް ކްޔާ..” ސޯފާގައި އިށީނދެ ހަށިގަނޑު ދަމައިލަމުން ޒަމާން ތަކަކަށް ފަހު އާރިޝް ޓިކްޓޮކް ހުޅުވައިލިއެވެ. ތަފާތު ވައްތަރުގެ ޓިކްޓޮކް ލަވަތައް އާރިޝް ބަލަމުން ދިޔައެވެ. ޓިކްޓޮކް ތަރިން މޫނަށް ޖައްސާ ކޮންމެ ވައްތަރަކާއިއެކު އާރިޝްގެ މޫނަށް ވެސް ވައްތަރު ޖައްސައިލެވެއެވެ. ހީވަނީ ލަވައިގެ ތެރޭ އާރިޝް އުޅޭހެންނެވެ. “އައްދޭ. މާޒީ ހަނދާން އާކުރަނީތަ؟” އާރިޝް ސިހިގެން ދިޔައީ ދާދި ގާތުން އިވުނު އަސްމާގެ އަޑުންނެވެ. އާރިޝްއަށް ވީގޮތް ފެނި އަސްމާއަށް ހެވުނެވެ. “ދަރިފުޅު ހާދަ ވަރަކަށޭ ތީގެ ތެރެއަށް ވަދެ ތީނީ. މަންމަ މިތާ ހުންނަތާ ފަސްވަރަކަށް މިނެޓް ވެއްޖެ.” އާރިޝް ގާތުގައި އިށީންނަމުން އަސްމާ ބުންޏެވެ. “މަންމާ ދެން. މިދުވަސް ކޮޅު މިއާ ދުރުގައެއްނު މިއުޅުނީ. ދެން މިގަޑީ ކުރާނެ ކަމެއް ނެތިގެން ހިތަށްއެރީ މި ބަލާލާނީއޭ.” ފޯނަށް ނަޒަރު ހުއްޓައިލައިގެން އިނދެ އާރިޝް ބުންޏެވެ. “ދަރިފުޅު ތި އަޅުވައިގެން އިންދާ ޒެކް އަށް ފެނިއްޖެއްޔާ ވަރަށް ގޯސް ވާނެ އިނގޭ.” ކުރީގެ ހަނދާނެއް އާ ކޮށްލަމުން އަސްމާ ބުންޏެވެ. ނައިޒަކް އަކީ ލަވައެއްގެ ތަންކޮޅެއް އަޅުވައިލިޔަސް ރުޅިއަންނަ މީހެކެވެ. އާރިޝް ހިނިގަނޑެއް ޖަހައިލުމަށްފަހު އަނެއްކާވެސް ފޯނަށް ބަލައިލިއެވެ. އާރިޝް ލަވަ ބަލަމުން ބޯ ހަލުވަން ފެށުމުން އަސްމާ ދެފަރާތަށް ބޯހޫރުވައިލުމަށްފަހު އޭނާގެ ކޮޓަރިއަށް ދިޔައެވެ.\nކުރިމަތީގައި ހުރި ބޮޑު ގެއަށް ބަލަހައްޓައިގެން ވަންނަން ނުކެރިފައި ޔޫނާ ހުއްޓެވެ. ‘ޔޫނާ ތީ ފިނޑިއެއްތަ؟ ނިކަން ހިތްވަރުގަދަވެބަލަ. ފިނޑިންނަށް އެއްކަމެއްވެސް ނުކުރެވޭނެ. ރަނގަޅަށް ހަމަޖެހިގެން ދިރިއުޅެވޭނީ ކޮންމެ ކަމެއް ކުރުމުގަވެސް ހިތްވަރު ހުރެގެން.’ ޔޫނާ އޭނާގެ އަމިއްލަ ނަފްސަށް ވިސްނައިދެވޭތޯ ބެލިއެވެ. ހަށިފުރާ ނޭވާއެއް ލައި ޔޫނާ ގޭޓު ހުޅުވައިލުމަށްފަހު އެތެރެއަށްވަނެވެ. ގޭގެ ބޮޑު ގޯތިތެރެއަށް ބަލަހައްޓައިގެން އިރުކޮޅަކު ހުރުމަށްފަހު ޔޫނާ ލަސްފިޔަވަޅުތަކެއް އަޅަމުން ގޮސް ގޭގެ ބޮޑުދޮރު ކައިރީ ހުއްޓުނެވެ.\nގޭގެ ބެލްޖެހި އަޑަށް އާރިޝް ފޯނު ބާއްވައިފައި ގޮސް ދޮރު ހުޅުވިއެވެ. “ކަމަކުތޯ؟” ކުރިމަތީގައި ހުރީ ނުވެސް ދަންނަ ފަރާތެއްކަމުން އާރިޝް އަދަބުވެރިކަމާއިއެކު ސުވާލުކުރިއެވެ. “އާން. އަސްމާ ހޯދަންވެގެން.” ޔޫނާ އެހެން ބުނުމުން އާރިޝް ޔޫނާއަށް އެތެރެއަށް ވަންނަން ތަންދެއްކިއެވެ. އަދި އިށީންނަން ބުނުމަށްފަހު ސިޑިބަރިއާއި ދިމާލަށް ދިޔައެވެ.\nކޮޓަރި ދޮރުގައި ޓަކި ޖަހާ އަޑަށް އަސްމާ ގޮސް ދޮރުހުޅުވިއެވެ. “މަންމަ ހޯދަން މީހަކު އެބަހުރި އައިސް.” ތިރިއަށް އިޝާރާތް ކުރަމުން އާރިޝް ބުންޏެވެ. އަސްމާ ރެއިލިންގް ގައި ހިފަހައްޓައިލައިފައި ތިރިއަށް ބޯދިއްކޮށްލިއެވެ. ނަމަވެސް އެމީހެއްގެ މޫނު ރަނގަޅަށް ފެންނަ ގޮތެއް ނުވިއެވެ. އެހެންކަމުން އަސްމާ ސިޑިން ފައިބައި ސިޓިންގްރޫމަށް ވަނެވެ. ފަސްއެނބުރި ބަލައިލި ޔޫނާއަށް އަސްމާ ފެނުމުން ކޮޅަށް ތެދުވެވުނެވެ. އަސްމާ ހުރީ ބީރައްޓެހި ގޮތަކަށް ޔޫނާއާއި ދިމާލަށް ބަލަހައްޓައިގެންނެވެ. ޔޫނާ އަސްމާ ކައިރިއަށް ދާން އުޅުނު ވަގުތު ޒައިން އައިސް ގެއަށް ވަނެވެ. ޒައިން އަށް ޔޫނާ ފެނުމުން އެއީ ޒައިން ސަލާމަތްކޮށްދިން ދައްތަކަން ހަނދާންވިއެވެ. “ދައްތާ. ކޮންއިރަކު މިގެއަށް އައީ؟ ދައްތަ ތީ މަންމަގެ ރައްޓެއްސެއްތަ؟” ޒައިން އައިސް ޔޫނާ ގާތުގައި ހުއްޓެމުން ވަރަށް ގާތްގޮތަކަށް ސުވާލުކުރިއެވެ. ކުރިމަތިން ފެންނަމުން ދިޔަ މަންޒަރުން އަސްމާ ހުރީ ވާނުވާގައެވެ. އާރިޝް ރެއިލިންގް ގައި ލެނގިލައިގެން ޒައިންމެން ދައްކަމުން ދިޔަ ވާހަކަތައް އަޑުއަހަން ހުއްޓެވެ.\n“އާނ. ކުރީގަ ވަރަށް ގާތް ދެ ރަޙުމަތްތެރިން.” ޔޫނާއަށް ޖަވާބުދެވޭވަރުވީ ދެތިން މިނެޓް ފާއިތުވިފަހުންނެވެ. ޔޫނާ އެހެން ބުނުމުން އަސްމާއަށް ދެބުމަ ގޮށްޖަހައިލެވުނީ އެއީ ކާކުކަން އޭނާގެ ސިކުނޑިއަށް ކުޑަކޮށް ނަމަވެސް ނަގައިގަނެވުމުންނެވެ. “ތީ ޔޫނާތަ؟” ޝައްކެއްގެ މަތީ ހުރެ އަސްމާ އިސްޖަހައިގެން ހުރި ޔޫނާ ކައިރީ އެހިއެވެ. ޔޫނާ މަޑުމަޑުން ބޯ ޖަހައިލިއެވެ. ޔޫނާ ކުށްވެރިއަކު ފަދައިން އިސްޖަހައިގެން ހުއްޓެވެ. ޔޫނާ އެހެން ހުންނަން ފެށުމުން މި ވާގޮތް އަސްމާއަށް ރޭކައިލާން ފެށިއެވެ. “އަހަރެން ޒައިންއަށް ބަނޑުބޮޑުއިރު އަހަންނަށް އެންމެ އަޅައިލި އެކަކީ ޔޫނާ. އެކަމަކު އެ އަޅާލުމާ އޯގާތެރިކަމުގެ ފަހަތުގަ ވަރަށް ބޮޑު ސިއްރެއްވި. އަހަރެންގެ މިހިރަ ދަރިފުޅުވެސް ވަގަށްނެގި މީހަކީ ޔޫނާއެއްނު.” އަސްމާ އެންމެ ފަހުން ބުނި ޖުމުލައިން ޒައިންއަށް އޭނާގެ ދެލޯ ބޮޑުކޮށްލެވުނެވެ. މަތީގައި ހުރި އާރިޝްއަށް ވެސް ވީ ހަމަ އެވަރެވެ.\nގޭތެރޭގައި އަޑުގަދަވާހެން ހީވެގެން މުނީޝާމެން ކޮޓަރިން ނުކުމެ ސިޓިންގް ރޫމަށް ދިޔައެވެ. ވެގެން އުޅޭގޮތް އާރިޝް ކައިރީ އެހުމުން ކުރުގޮތަކަށް ކަންވީގޮތް ކިޔައިދިނުމަށްފަހު މަންމަމެން ވާހަކަދައްކާ ނިމެންދެން މަޑުންހުރުމަށް އާރިޝް ބުންޏެވެ. އަސްމާ އަށް މިފަހަރު ނުރޮވި ހިފަހައްޓައިލައިގެން އެ ހުރެވެނީ އަރައިފައި ހުރި ރުޅިގަނޑެއްގެ ސަބަބުންނެވެ. “މަ ހިއެއްނުކުރަން ކަލޭ މަށަށް އެހާ ރަނގަޅަށް އަޅާލާ އޯގާތެރިވެފަ އެވަރުގެ ބޮޑު ޖަރީމާއެއް ހިންގަފާނެކަމަކަށް. އެވަރު ކަމެއް ނުކޮށް މަ ކައިރީގަ މިހިރަ ދަރިފުޅު ދޭން ބުނިނަމަވެސް ރަނގަޅޭ.” ޔޫނާއަށް އިސްއުފުލައިލެވުނީ އަސްމާ އެންމެ ފަހުން ބުނި ޖުމުލައިގެ ސަބަބުންނެވެ. “ނޫން ނޫން އެއްގޮތަކަށްވެސް ތިހެން ނުބުނޭ. އަހަރެން ޒައިން ވަގަށްނެގީ ވަކި އަސްމާއަށް ދެރައެއްދޭކަށްނޫން. ހަމީދާގެ އެދުމަކަށް. އޭނާއަށް އެހީތެރިވުމަށް. އޭނަވެސް އަހަންނަށް އޮޅުވައިލައިގެން ބޮޑު އޮޅުވައިލުންގަނޑެއްގެ ތެރޭ އަހަރެން ގެންގުޅުނީ. ޙަޤީޤަތުގަ އަހަރެން މިގެއަށް މިއައީ އަސްމާ ރުޅިއަރުވައި އަސްމާއާ ޒުވާބުކުރާކަށްނޫން. އަހަރެން މިއައީ އަހަންނަށް ކުރެވުނު ކުށަށް ޒައިން އާ އަސްމާގެ ކިބައިން މަޢާފަށް އެދެންވެގެން. އަސްލު އަހަންނަށް އަސްމާގެ ޙައްޤަކަށް ކަންނޭނގެ މި އަރައިގަނެވުނީ. ކޮންމެކަމެއް ކޮންމެ ގޮތަކަށް ހިނގާފަވީނަމަވެސް އަހަރެން ބޭނުމީ ތިދެމައިންގެ ކިބައިން މަޢާފަށް އެދެން.” ވާހަކަދައްކާ ނިމުނުއިރު ޔޫނާ ހުރީ ފެންކަޅިވެފައެވެ. އަސްމާ ހަމައަކަށް އެޅެން ވަގުތުކޮޅެއް ނެގިއެވެ. ޒައިންގެ ހިތުގައި ޔޫނާ އާއި ދޭތެރޭ އެއްވެސް ހިތް ބުރަކަމެއް ނެތްކަން ޒައިންގެ ތުންފަތުގައިވި ހިނިތުންވުން ހެކިވެއެވެ. އަސްމާ ހުރީ ހަދާނެގޮތަކާއިމެދު ވިސްނާށެވެ. ޔޫނާއަށް މަޢާފް ކުރަންވީބާއެވެ؟ ނޫނީ ނުކުރަންވީބާއެވެ؟ އަސްމާ އެގޮތުގައި އިރުކޮޅަކު ހުއްޓައި ޒައިން އައިސް އަސްމާގެ ކޮނޑުގައި ހިފަަހައްޓައިލިއެވެ. އަސްމާ ޒައިންއަށް ބަލައިލުމުން ޒައިން ހިނިތުންވެލިއެވެ. ޒައިން ހިނިތުންވެލިގޮތުންވެސް ޒައިން ޔޫނާއަށް މަޢާފުކޮށްފިކަން އަސްމާއަށް ޔަޤީންވިއެވެ. އަސްމާ ވެސް އިތުރަށް މިކަންތައް ބޮޑުކުރަން ބޭނުންނުވާތީ ޔޫނާ ކައިރިއަށް ގޮސް އޭނާގެ ދެއަތްތިލައިގައި ހިފަހައްޓައިލަމުން ހިނިތުންވެލައިފައި އަހަރެން މަޢާފް ކޮށްފީމޭ ބުންޏެވެ. އޭރު އެންމެންނަށް ވެސް ކުރެވުނީ ބޮޑު މުޞީބާތަކުން ސަލާމަތްވެވުނު ކަހަލަ އިޙުސާސެކެވެ.\nޔޫނާ އެދުވަހު އެގެއިން ދިޔައީ ސައިވެސް ބޮއެގެންނެވެ. ގެއިން ނުކުތްއިރު ޔޫނާގެ ތުންފަތުގައިވީ ނުފިލާ ހިނިތުންވުމެކެވެ. އެތައްދުވަހަކަށްފަހު އެ ހިތަށް ހަމަޖެހުމެއް ލިބިގެން ހިނގައްޖެއެވެ. ދެން އަސްމާގެ އުފާވެރި ޢާއިލާއަށް ދެރަގޮތެއް މިންވަރު ނުކުރެއްވުމަށް އެދި ޔޫނާއަށް ހިތާހިތުން ދުޢާކުރެވުނެވެ. ނަމަވެސް ތާ އަބަދު ކަންކަން އެއްގޮތަކަށް ނުހިނގާނެއެވެ. ކޮންމެ މީހެއްގެ ދިރިއުޅުމުގައިވެސް އަޑިގަނޑަކަށްފަހު އުސްގަނޑެއް އަންނާނެއެވެ. އުފާވާ ކޮންމެ ފަހަރަކު ﷲ އަށް ޙަމްދުކުރަންވާނެއެވެ. ދެރަކަމެއް މެދުވެރިވެއްޖެނަމަ ކެތްތެރިކަމާއިއެކު އެކަމުން އަރައިގަތުމަށް މަސައްކަތްކުރަން ވާނެއެވެ.\nޝަމީމްގެ އޮބްޒަރވޭޝަން ނިމި ހޮސްޕިޓަލް ދޫކޮށްލީ ރޭގަނޑު ހަތްގަޑި ބައިވެ ބޮޑުވިފަހުންނެވެ. ނައިޒަކްގެ އެހީގައި ޝަމީމް ކާރަށް އެރިއެވެ. އަދި ނައިޒަކް ގޮސް ފަހަތު ސީޓަށް އެރުމުން އާރިޝް ޝަމީމްގެ ގެއަށް ދިއުމަށްޓަކައި ކާރު ދުއްވައިލިއެވެ.\nދުވަސްތަކަކަށްފަހު އަނެއްކާވެސް ގެއަށް އާދެވުމުން ޝަމީމްގެ ހިތަށް ތަފާތު އިޙުސާސް ކުރެވުމުން ދިޔައެވެ. މިދިޔަ ސުވަސްކޮޅު ޝަމީމްއަށް އެ ހޭދަކޮށްލެވުނީ ހަސްފަތާލު ޙަޔާތެކެވެ. ދުވަހަކުވެސް ހޮސްޕިޓަލަށް ގޮސްގެން މިވަރަކަށް ފަރުވާކުރެވިފައެއް ނެތެވެ. ނައިޒަކްގެ އެހީގައި ހިނގައިފައި ގޮސް ޝަމީމް ސޯފާގައި އިށީނެވެ. “ކޮބާ ޝިމް؟” ޝިމާޔާ ގޭގައި ނެތުމުން ޝަމީމް އަހައިލިއެވެ. “އަހަރުން ގޭގަ. ގެންނަންވީ ދޯ އޭނަ.” އާރިޝް އެހެން ބުނުމުން ޝަމީމް ބޯ ޖަހައިލިއެވެ. އާރިޝް ދިޔުމުން ނައިޒަކް އައިސް ޝަމީމް ގާތުގައި ސޯފާގައި އިށީނެވެ.\nފަނަރަވަރަކަށް މިނެޓް ތެރޭ އާރިޝް ޝިމާޔާ ގޮވައިގެން ޝިމާޔާމެން އުޅޭ ގެއަށް އައެވެ. ނައިޒަކް ކައިރީ އިން ޝަމީމް ފެނުމުން ޝިމާޔާއަށް އޭނާގެ އަނގަމަތީގައި އަތް އަޅައިލެވުނެވެ. “ކީއްވެ އަހަރެން ގާތުގަ ނުބުނީ ދޮންބެ ދޫކޮށްލި ވާހަކަ.” ޝަމީމް ގާތުގައި އިށީންނަމުން ޝިމާޔާ އާރިޝް އާއި ދިމާލަށް ދެލޯ އަޅައިލިއެވެ. “ހެހެ… ޝިމާޔާ ހެޕީ ކޮށްލަންވެގެން.” އާރިޝް ބުންޏެވެ. “ކީކޭ ކިޔާފަތަ ޝިމް ގެނައީ؟” ޝަމީމް ޝިމާޔާގެ ކޮނޑުގައި އަތްއަޅުވަައިލަމުން އާރިޝް ކައިރީ އެހިއެވެ. “ހަހަ. ޝިމާޔާގެ ބައެއް އެއްޗެހި ބަޔަކު ވަގަށް ނެގީއޭ ކިޔާފަ އޭނަ މި ގެނައީ. ދޯ!” ޝިމާޔާއަށް ދޯދެމުން އާރިޝް ބުންޏެވެ. ޝިމާޔާ މޫނަށް ވައްތަރެއް ޖައްސައިލުމަށްފަހު އޭނާގެ ފޯނު ނަގައިގެން އެ ކުޅެން ފެށިއެވެ.\nޝަމީމް އާއިއެކު ވަގުތުކޮޅެއް ހޭދަކޮށްލުމަށްފަހު ދެބެންވެސް ގެއަށް ދިޔައީ ނިދިއައިސްފައި ހުރުމުންނެވެ. ” ދޮންބޭ. އަހަރެން މި ދަނީ ކާއެއްޗެއް ހަދާލަން. ދޮންބެ ވާނެ އަހަންނާއެކީ ކާން އިނގެ.” ޝިމާޔާގެ އެ އެދުމަށް ޝަމީމް ނޯ ޕްރޮބް އޭ ބުނެ ޓީވީ ހުޅުވައިލިއެވެ. ކޮންމެވެސްވަރަކަށް އަތާއި ފަޔަށް ތަދުވިނަމަވެސް ކުރިން ތަދުވިހާބޮޑަކަށް މިހާރު ތަދެއްނުވެއެވެ. އެވަގުތު އޮޕަރޭޝަން ކެންސަލްނުކޮށް ކުރެވުނުކަން ނަޞީބެކޭ ޝަމީމް ހިތަށްއެރިއެވެ.\nރޭގަނޑުގެ ކެއުން ނިންމައިލުމަށްފަހު ޝިމާޔާ ޝަމީމް ގެންގޮސް ކޮޓަރިއަށް ލައިދިނެވެ. އަދި އަލަމާރި ން ޝަމީމްގެ ނިދާ އެއްޗެހި ގެނެސް ޝަމީމް އަތަށް ދިނުމަށްފަހު ކޮޓަރިން ނުކުތެވެ. ތަށިތައް ނަގައި ބަދިގެތެރެ ސާފުކޮށްލުމަށްފަހު ޝިމާޔާ އައިސް ސޯފާގައި އިށީނެވެ. ޓީވީ ހުޅުވާލިއިރަށް ދައްކަން ފެށި ޝޯއަކުން ޝިމާޔާއަށް އެ ބަލަން އިނދެވުނެވެ. ޝޯ ބަލަން އިނދެ ޝިމާޔާއަށް ނިދުނުއިރުވެސް ނޭނގުނެވެ.\nSalaam all readers. Here is the twenty seventh episode of this story. Unmeedhukuran hurihaa kiyuntherinnau es kamudhaanekamau. Dhonthi au ingey mi part vvv kurukan. Sorry for that. But hama mi episode au vaavarau meenee liyefa. Insha Allah dhn oiy episode miauvure dhigukolleweythw balaanan. Everyone stay safe at home. Mi dhuvaskolhu adhi amudhun beyrau nukuthun ehaa safe eh noon. So please stay safe at home everybody and pray Allah. May Allah save all of us from this novel corona virus. Enjoy reading and leaveacomment. Love you all ❤❤❤❤❤❤❤❤❤❤❤❤❤❤❤😘\nWow♡♡♡….varah varah mi bai vx😍😍😍😍…. dhonthy thee haadha talented kujjekey😊🤗😇… sifakohdheefa hunna gothun vx heevaneeemanzareh loakurimatheega fennahen😍💞❤❣….hehe😆… and vv reethi vaahaka gendhaa goeh vx😍😍😍…. miss you😣❤…. waiting for the next part😘… when next?🤔🤗…. love you❤❣\nAwlhey whatabeautiful and colourful comment 😍😍😍 Awww vvvvv ufaavejje mi comment kiyaalaafa 😊😊😊 Maiii❤❤❤😘 Vvvvvv bodah thank you dhonthi au thidhey support aa hiyvarah. Thank you so much from the bottom of my heart. ❤❤❤❤ And I miss you more dear 🤗😢 And yes dear! Keep waiting inge. Next part Sunday noonee eyge es kurin. Seedhaa upload vaane dhuvaheh neynge. Hehe. Love you too dear❤❤❤❤💖💗🌹\nDhonthyy……story varah Reethi……… curiously waiting for the next part…..stay home…be safe…luv yeahh……varah miss ingyy….ttyl✌✌😘😘❤❤💜💜\nAwwww Meekkooo ❤❤❤🤗🤗😊 Thank you so much dear. Yes dear keep waiting curiously hehe.. Next part v avahah genesdheynan inge iraadhakurevviyyaa ❤❤ you too stay safe at home inge. Love you too dear. ❤❤❤😘 And I miss you more Meekko ❤❤❤😘\nheyyyyy darlinnnn…..happy belated brthday ngeyy gurluuu…..I was lil bxy so that I didn’t comment…sorry for that anyway the stry is sooooo cutely….I really really like it….n I missed u more dontiii…much lavssss tooo😊😊💜😘\nHeyyy darlooo. Ahaha thank you so much magnumm 😊😊😊😊😘❤ Magnumm nujeheyne sorry bunaakau dhonthi kanneynge sorry bunan jeheynee because of the late reply 😔😔😔😞 Once again thank you so much mag 😊😊😊😊😘❤ It meansalot 😊😊😊 Miss you too magnumm 😘😘😘❤😊 Much and much and much more loves from me dear ❤❤❤❤😘😘😘😘😘❤❤❤❤😘😘😘😊😘😊\nއެހެނިހެން ދީނީ ލޯބި September 17, 2018


Inthihaabu thakuge gaanoonu thakah husha elhi islaahu thakah miadhu ves votah neyhi! | Mihaaru\nމަޖިލީހުގެ ރައީސް އަބްދުﷲ މަސީހް މުހައްމަދު. --ފޮޓޯ މަޖިލިސް\nއިންތިޚާބުތަކުގެ ގާނޫނުތަކަށް ހުށަހެޅި އިސްލާހުތަކަށް މިއަދު ވެސް ވޯޓަށް ނޭހި!\n03 ޖުލައި 2018 - 14:19 22 comments\nމަޖިލީހުގެ ޖަލްސާގައި މަސީހު ވިދާޅުވީ މަޖިލީހުގައި ވޯޓަށް ނަގަން އެޖެންޑާ ކުރި ތިން ބިލަކީ މި އަހަރު ބޭއްވުމަށް ހަމަޖެހިފައިވާ ރިޔާސީ އިންތިޚާބާ ގުޅޭ ގޮތުން މަޖިލީހުން ގޮތެއް ނިންމުމަށް ވޯޓަށް އަހަން ޖެހޭ ބިލުތަކެއް ކަމަށެވެ. މަސީހް ވިދާޅުވި ގޮތުގައި ވޯޓަށް އަހަން ބަލާއިރު، އެކަށީގެންވާ އަދަދަކަށް މެމްބަރުން ނެތެވެ. ނަމަވެސް ޖަލްސާ އަށް ހާޒިރުވެ ތިއްބެވީ ކިތައް މެމްބަރުން ކަމެއް މަސީހް ވިދާޅެއް ނުވެ އެވެ.\nބިލް ފާސް ކުރުމާ މެދު ގޮތެއް ނިންމުމަށް މަޖިލީހުގެ ގަވައިދުގައިވާ ގޮތުގެ މަތިން މެމްބަރުން ޖަލްސާ އަށް ހާޒިރުވެވަޑައިގެން، ވޯޓުގައި ބައިވެރިވެވަޑައިގަތުމަށް މަސީހް އެދިވަޑައިގެންނެވި އެވެ.\n"އެއީ ކުރި އަށް އޮތް ފަސް އަހަރާ ގުޅޭ ގޮތުން ދިވެހި ރައްޔިތުން ނިންމަވާ ނިންމެވުމަކާ ގުޅޭ ގޮތުން ވަރަށް މުހިންމު ނިންމުމެއް،" މަޖިލީހުގެ ޖަލްސާ ނިންމަވާލައްވަމުން މަސީހް ވިދާޅުވި އެވެ.\nދެން އޮންނަ ޖަލްސާއެއްގައި ގަވައިދުގައިވާ ގޮތުގެ މަތިން މެމްބަރުން އަމަލު ކޮށްދެއްވުމަށް މަސީހް ވަނީ އެދިވަޑައިގެންފަ އެވެ. މަޖިލިސް ނިންމަވާލެއްވިކަން އިއުލާން ކުރެއްވުމާއެކު، ޕީޕީއެމް/އެމްޑީއޭ ކޯލިޝަންގެ މެމްބަރުން ވަނީ ނިޒާމީ މައްސަލަތައް ނަންގަވަން މަސައްކަތް ކުރައްވައިފަ އެވެ. އެކަމަކު، މަޖިލީހުގެ ރައީސް ޖަލްސާ ނިންމަވާލެއްވީ އެ ފުރުސަތު ނުދެއްވަ އެވެ.\nޖަލްސާގައި އެޖެންޑާކޮށްފައި އޮތީ ވިލިމާލެ ދާއިރާގެ މެމްބަރު، އަދި ޕީޕީއެމްގެ ޕާލަމެންޓްރީ ގްރޫޕްގެ ލީޑަރު އަހުމަދު ނިހާން ހުށައެޅުއްވި ރިޔާސީ އިންތިޚާބުގެ ގާނޫނަށް އިސްލާހު ގެނައުމުގެ ބިލާއި ސަރުކާރުގެ ފަރާތުން ހޮޅުދޫ ދާއިރާގެ މެމްބަރު އަލީ މުހައްމަދު، އިންތިޚާބުތަކާ ބެހޭ އާންމު ގާނޫނަށް އިސްލާހު ގެނައުމުގެ ބިލާއި ފަރެސްމާތޮޑާ ދާއިރާގެ މެމްބަރު ހުސެއިން މުހައްމަދު ލަތީފް ހުށަހެޅުއްވި ރިޔާސީ އިންތިޚާބުގެ ގާނޫނަށް އިސްލާހު ގެނައުމުގެ ބިލް، ކޮމިޓީން ދިރާސާކޮށް ނިންމި ގޮތަށް ފާސް ކުރުމާ މެދު ގޮތެއް ނިންމުމެވެ.\nއިއްޔެގެ ޖަލްސާގައި މެމްބަރުން މަދު ކަމަށް ވިދާޅުވެ، މަސީހް ވަނީ އެ ބިލުތަކަށް ވޯޓަށް އަހަން ދެކޮޅު ހައްދަވައި މަސީހް ވަނީ ޖަލްސާ ނިންމަވާލައްވައިފަ އެވެ.\nމަސީހް އެގޮތަށް ވިދާޅުވިޔަސް، މިއަދުގެ ޖަލްސާގައި ވޯޓަށް އަހަން އުޅުނު ތިން ބިލު ފާސް ކުރަން ވަކި ޚާއްސަ އަޣުލަބިއްޔަތެއް ގާނޫނުއަސާސީގައި ނޯވެ އެވެ. އެހެންވެ، މަދުވެގެން 21 މެމްބަރުން (މަޖިލީހުގެ ޖަލްސާގެ ގާނޫނީ އަދަދު) ބައިވެރިވާ ޖަލްސާއެއްގައި ވޯޓު ދޭ މެމްބަރުންގެ އަޣުލަބިއްޔަތުން މަޖިލީހުގެ ޖަލްސާގައި އެ ބިލުތަކަށް ވޯޓަށް އެހުމަށް އެއްވެސް ހުރަހެއް ނެތެވެ.\nމަސީހް އެހެން ވިދާޅުވިއިރު، ދެވަނަ ދައުރުގެ ޖަލްސާތައް ފެށުނު ފަހުން ޖަލްސާތަކުގައި ބައިވެރިވެވަޑައިގަންނަވަނީ ހަމައެކަނި ޕީޕީއެމް/އެމްޑީއޭ ކޯލިޝަންގެ މެމްބަރުންނެވެ. ޖަލްސާތަކުގައި އިދިކޮޅު އެއްވެސް މެމްބަރަކު ބައިވެރިވެވަޑައެއް ނުގަންނަވަ އެވެ. އިދިކޮޅު މެމްބަރުން ބައިވެރިވެވަޑައިނުގަންނަވަނީ މަސީހު ރިޔާސަތުގައި އިންނަވައިގެން ޖަލްސާތައް ކުރިއަށް ގެންދަވާ ކަމަށް ބުނެ އެވެ.\nމީގެއިތުރުން ވެރިކަން ކުރާ ޕީޕީއެމް/އެމްޑީއޭ ކޯލިޝަންގެ ގިނަ މެމްބަރުންތަކެއް ވަނީ ރައީސް އަބްދުﷲ ޔާމީނާއެކު، ށ. އަތޮޅުގެ ބައެއް ރަށްތަކަށް މިއަދު ވަޑައިގެންފަ އެވެ.\nރިޔާސީ އިންތިޚާބުގެ ގާނޫނަށް ނިހާން ހުށަހެޅުއްވި އިސްލާހަކީ ބޭރު ގައުމަކުން ހިމާޔަތާއި ރަށްވެހިކަން ހޯދައިގެން އުޅޭ މީހުން، އެ ގައުމެއްގެ ހިމާޔަތާއި ރަށްވެހިކަން ދޫކޮށްލާތާ 10 އަހަރު ފަހުން ނޫނީ ރިޔާސީ އިންތިހާބަށް ކުރިމަތިނުލެވޭ ގޮތަށް ހެދުމަށެވެ.\nމީގެއިތުރުން ރިޔާސީ އިންތިޚާބަށް ކުރިމަތިލާ މީހުން ދައްކަން ޖެހޭ ފީގެ އަދަދު އެއް ލައްކަ ރުފިޔާ އަށް ބޮޑު ކުރަން ރިޔާސީ އިންތިޚާބުގެ ގާނޫނަށް ހުށަހެޅި އިސްލާހުގައިވެ އެވެ.\nއިންތިޚާބުތަކާ ބެހޭ އާންމު ގާނޫނަށް ސަރުކާރުން ހުށަހެޅި އިސްލާހުތަކުގެ ތެރޭގައި ގިނައީ ސުޕްރީމް ކޯޓުން ކަނޑައަޅާފައިވާ ގައިޑްލައިންގައި ހިމެނޭ ކަންކަމެވެ. އޭގެ އިތުރު އިސްލާހުތަކެއް ވެސް ހިމެނެ އެވެ.\nއިތުރު ލިޔުންތައް އެމްޑީޕީ ރައްޔިތުންގެ މަޖިލިސް އިދިކޮޅު ފަރާތްތައް މަޖިލީހުގެ މެމްބަރުން އަދާލަތު ޕާޓީ އިލެކްޝަންސް ކޮމިޝަން ލޯކަލް ކައުންސިލްތައް ޖުމްހޫރީ ޕާޓީ ޕީޕީއެމް އެމްޑީއޭ


Kondey raeesge vote alun gunan amurukoffi\nގއ. ކޮނޑޭ: ކައުންސިލް ރައީސްގެ ވޯޓު އަލުން ގުނަން ހައިކޯޓުން ވަނީ ހުކުމްކޮށްފައި\nގއ. ކޮނޑޭ ކައުންސިލްގެ ރައީސްގެ ވޯޓު އަލުން ގުނުމަށް މިއަދު ހައިކޯޓުން ހުކުމްކޮށްފި އެވެ.\nކޮނޑޭ ކައުންސިލް ރައީސްގެ ވޯޓު ބާތިލުކޮށްދިނުމަށް ނުވަތަ އަލުން ގުނައިދިނުމަށް އިންތިހާބީ ޝަކުވާ ހުށަހަޅާފައިވަނީ ރައީސް ކަމަށް ކުރިމަތިލި ކެންޑިޑޭޓް ޝުއައިބު މުހައްމަދު ދީދީ އެވެ.\nހައިކޯޓުން ކުރި ހުކުމުގައި ބުނެފައިވަނީ ޝުއައިބު ފާހަގަކޮށްފައިވާ ކަންތައްތަކަކީ އިންތިހާބުގެ ނަތީޖާއަށް އަސަރުކޮށްފާނެ ކަންތައްތަކެއް ކަމަށް ގަބޫލުކުރެވޭތީ އަލުން ކައުންސިލް ރައީސްގެ ވޯޓު ގުނަން އަމުރު ކުރާ ކަމަށެވެ.\nމި މައްސަލައިގެ އަޑުއެހުންތައް ނިމެންދެން އެ ރަށުގެ އިންތިހާބީ ކައުންސިލްގެ ރައީސް ހުވާކުރުން ވެސް އޮތީ ފަސްކޮށްފަ އެވެ.\nކޮނޑޭގެ ކައުންސިލް އިންތިހާބުގެ ނަތީޖާ ދައްކާ ގޮތުގައި އިންތިހާބު ވެފައިވަނީ ކެންޑިޑޭޓް އަބްދުލްހަކީމެވެ. އެންމެ ވޯޓެއްގެ ތަފާތުން ދެވަނަ އަށް ގޮސްފައި ވަނީ އިންތިހާބީ ޝަކުވާ ހައިކޯޓަށް ހުށަހެޅި ކެންޑިޑޭޓް ޝުއައިބު މުހައްމަދު ދީދީ އެވެ.\nހައިކޯޓް ކޮނޑޭ އިލެކްޝަންސް ކޮމިޝަން + ލޯކަލް ކައުންސިލްތަކުގެ އިންތިހާބު


SunOnline: Memberun ge rattehinnah VIP lounge hulhuvaeh nulaanan: Majlis idhara\nމެންބަރުންގެ ރަށްޓެހިންނަށް ވީއައިޕީ ލައުންޖު ހުޅުވައެއް ނުލާނަން: މަޖިލިސް އިދާރާ\nއައިޝަތު ނުޒުހާ 30 Sep 2021, 15:43\nމަޖިލީހުގެ ރައީސް އީވާ އަބްދުﷲ -- ފޮޓޯ/ މަޖިލިސް\nރައްޔިތުންގެ މަޖިލީހުގެ މެންބަރުންގެ ރަށްޓެހިންނަށް ވީއައިޕީ ލައުންޖު ހުޅުވާލަން މަޖިލީހުގެ އާންމު ކޮމިޓީން ނިންމި ނިންމުން މަޖިލީހުގެ އިދާރާއިން ތަންފީޒުނުކުރާނެ ކަމަށް މަޖިލީހުގެ އިދާރާއިން ބުނެފިއެވެ.\nމިދިޔަ ހަފްތާގައި ބޭއްވި ބައްދަލުވުމެއްގައި މަޖިލީހުގެ އާންމު ކޮމިޓީން ވަނީ ރައްޔިތުންގެ މަޖިލީހުގެ މެންބަރުންނާއެކު ދަތުރުކުރާ އާއިލީ މީހުންނާއި ރަހުމަތްތެރިންނަށް ހިލޭ ވީއައިޕީ ލައުންޖު ބޭނުންކުރެވޭ ގޮތަށް ފާސްކޮށްފައެވެ. މި ބައްދަލުވުން ބާއްވައިފައިވަނީ ސިއްރު ބައްދަލުވުމެއްގެ ގޮތުގައެވެ.\nކޮމިޓީގެ ނިންމުމާ ގުޅިގެން ރައްޔިތުންގެ މަޖިލީހުގެ ކޮމިއުނިކޭޝަން ޑިރެކްޓަރު ހަސަން ޒިޔާއު "ސަން"އަށް ވިދާޅުވީ އާންމު ކޮމިޓީން ނިންމި ނިންމުމަށް މަޖިލީހުގެ ރިޔާސަތުން ތާއީދުނުކުރާ ކަމަށެވެ.\n"މަޖިލީހުގެ ރިޔާސަތާ މިހާރު ހަވާލުވެވަޑައިގެން ހުންނެވި މަޖިލީހުގެ ނައިބު ރައީސް އީވާ އަބްދުﷲ ވެސް ގަބޫލުކުރައްވާ މިގޮތަށް އުސޫލު ބަދަލުކޮށްފިނަމަ މަޖިލީހުގެ ބަޖެޓު ބޮޑުވެ، އިދާރާއަށް އިތުރު ބުރައަކަށް ވާނެ ކަމަށް،" ޒިޔާއު ވިދާޅުވިއެވެ.\nޒިޔާއު ވިދާޅުވީ އާންމު ކޮމިޓީގެ މި ނިންމުމާ ގުޅިގެން ނައިބު ރައީސް އީވާ ކޮމިޓީގެ މެންބަރުންނާ ބައްދަލުކުރައްވަން ނިންމަވައިފައިވާ ކަމަށެވެ.\nމީގެ އިތުރުން މަޖިލީހުން ކޮމިޓީގެ ނިންމުން ތަންފީޒުނުކުރާނެ ކަމަށް ވެސް ޒިޔާއު ވިދާޅުވިއެވެ.\nނަވާރަ ވަނަ މަޖިލީހުގައި ވީއައިޕީގެ ހިދުމަތް ދެމުން އައީ މެންބަރުންގެ އަނބިންނާއި، ފިރިންނާއި، ދަރިންނާއި، މައިންބަފައިންނަށް އެކަންޏެވެ.\nކޮމިޓީން ނިންމައިފައިވަނީ މެންބަރުންގެ އާއިލާގެ އިތުރުން މެންބަރުން އިޚްތިޔާރުކުރާ ދެ ރަހުމަތްތެރިޔަކަށް ވެސް ލައުންޖު ހުޅުވާލުމަށެވެ.\nއާންމު ކޮމިޓީން މި ނިންމުން ނިންމާފައިވާއިރު އެ ކޮމިޓީގައި ތިއްބަވާ ނުވަ މެންބަރުންގެ ތެރެއިން އަށް މެންބަރުންނަކީ އެމްޑީޕީ މެންބަރުންނެވެ. މީގެ އިތުރުން ދެން އެ ކޮމިޓީގައި އިންނަވަނީ ޕީޕީއެމްއަށް ނިސްބަތްވެވަޑައިގަންނަވާ ފަރެސްމާތޮޑާ ދާއިރާގެ މެންބަރު ހުސެއިން މުހައްމަދު ލަތީފެވެ.\nކޮމެޓީތަކުގެ މަސައްކަތް ކުރުމަށް މިއަދުގެ ޖަލްސާ ނިންމާލުން\nއާންމު ކޮމިޓީގެ ނިންމުމާ ރިޔާސަތުން ދެކޮޅު\nސުޕްރީމު ކޯޓުގެ އަންހެން ފަނޑިޔާރުންގެ ހައްގުގައި އީވާ


އެތެރެ ހާވިޔާވުން! | #Dhiislam\n7 years ago |0comment| April 13, 2011 |\nތަރުޖަމާ: ޝިފްޒާން އަޙުމަދު\nމާތްﷲ ދުނިޔެ އުފައްދަވައި އެދުނިޔެއަކީ ޚިޔާރުކުރުމާއި، އިމްތިޙާނުކުރެވުމުގެ މައިދާން ކަމުގައި ކަނޑައެޅުއްވިއެވެ. އަދި އެދުނިޔޭގައި އިމްތިޙާނަކަށް ބޭނުންވާނެ ހުރިހާ ޞިފަތަކެއް ފުރިހަމައަށް ލެއްވިއެވެ. މިސަބަބަށްޓަކައި އަޅުގަނޑުމެންނަށް އަބަދުމެ، ދަތިކާއި ބުރަތަކުގެ ތެރޭގައި އުޅެންޖެހެއެވެ. ފެށުމުގެ ގޮތުން އަޅުގަނޑުމެންނަށް ކުރިމަތިވާ ގޮންޖެހުންތަކާއި ދަތިތައް މައިގަނޑު ދެބަޔަކަށް ބަހައިލެވިދާނެއެވެ.\n1 އިސްލާމްދީނުގެ ހިދާޔަތު ލިބިފައިނުވާ ޒަމާނުގެ ކުރިއެރުންތަކާ ދުރު، ތަރައްޤީނުވާ ދަތި ވެއްޓެކެވެ. މިއީ ނޭދެވޭ އަސަރުތަކެއް ކުރުވާނެ ވެއްޓެކެވެ. އެހެނީ އެފަދަ ވެއްޓެއްގައި އުޅޭ މީހަކަށް ފެންނާނީ އަބަދުވެސް އަނދިރި ޞޫރައެކެވެ. ހަނދާނަށް އަންނާނީ ނާކާމިޔާބުވީ ފަހަރުތަކެވެ.\n2- މަސައްކަތުގެ ފުރުޞަތުތައް ފުރިހަމައަށް ލިބެން ނެތުމެވެ. އެހެނީ މިކަމުގެ ސަބަބުން ތިމާ މީހާއަށް ލިބިފައިވާ ހުރިހާ ހުނަރަކާއި ތަޖުރިބާއަކާއި ޢިލަމަކީ ބޭނުން ނުހިފޭ ފައިސާ ފޮތްޗެއް ފަދައިން ޞިފަވެއެވެ.\n4- ތެދުވެރިޔާ ތެދުވެރިކަންމަތީ ހުރުމަކީ އޭނާއަށް ލިބޭ އަދަބެއް ކަމުގައި ހަދައި، ފާސިދުންނަށް ހެލިފެލިވެ އުޅުން ލުއިކޮށްދޭ، ނުރައްކާތެރި ޢާންމު އިދާރީ ފަސާދައެވެ. ނުވަތަ ކަރަޕްޝަނެވެ.\nމިގޮންޖެހުންތަކަކީ ހުރިހާ ވަގުތެއްގައިވެސް އަދި ހުރިހާ ތަނެއްގައިމެ ހުންނަ ކަންކަމެވެ. މިއީ އާދަމުގެ ދަރީން އިމްތިޙާންކުރާނެ އާލާތްތަކެކެވެ. ސާބިތުވެފައިވާ ޙަޤީޤަތަކީ މީހާގެ ޒާތުގެ ބޭރުން އުފެދިގެން އަންނަ ކޮންމެ ގޮންޖެހުމަކީ ނުވަތަ ބޭރުގައި ހުންނަ ގޮންޖެހުންތަކަކީ ހަވާސާގައި ހުންނާނެ ކަންތައްތަކެއްކަމެވެ. އަދި އެކަންކަމަކީ ރަނގަޅު ކަންތައްތަކެއް ކަމުގައި ހެދިދާނެއެވެ. އަޅުގަނޑުމެންގެ ކިބައިގައިވާ ފޮރުވިފައިވާ ބާރުތައް ނެރެވިއްޖެނަމައެވެ. އަދި އަމާންދިނުމާ ދެކޮޅު ހަދައި މަނާވެގަތުމުގެ ރޫޙެއް އަޅުގަނޑުމެންގެ ކިބައިގައި އޮތް ނަމައެވެ. ކީރިތި ޤުރުއާނުގެ ޙިކުމަތްތެރި އާޔަތްތަކަށް ވިސްނައިފި މީހަކަށް އެގޭނެފަދައިން ކުރީގެ އުންމަތްތައް ހަލާކުކޮށްލެއްވުނީ އެބައިމީހުންނަށް ލިބިފައިވާ ވެއްޓާމެދުގައި މުޢާމަލާތްކުރުމުގައި ނުކުޅެދުންތެރިވެގެންނެއްނޫނެވެ. ވާދަވެރިންގެ ޙަމަލާތަކާއި ޢަދާވާތްތެރިންގެ މަކަރުވެރި ރޭވުންތަކުގެ ސަބަބުންނެއްވެސް ނޫނެވެ. އެހެންނަމަވެސް އެއީ އެބައިމީހުން ޙައްޤު މަގުން ކަސިޔާރުވީމައެވެ. އަދި އެބައިމީހުންގެ އެދުންތަކާއި ޝަހުވަތްތަކުގެ ކުރިމަތީގައި އެބައިމީހުން ބަލިވީމައެވެ.\n2- ކާމިޔާބު ނޫން މަސައްކަތްތަކެއް ކުރެވުނީތީ، މާޔޫސްވެ ނާއުންމީދުވުމެވެ. އެތައް ފަހަރެއްގެ މަތިން ސާނަވީ އިމްތިޙާނުގައި ބައިވެރިވުމަށް އުޅެ އެކަމުގައި ނާކާމިޔާބުވާ މީހެއް ފަދައިންނެވެ.\n3- ބޮޑެތި ކަންތައްތަކެއް ކުރުމަށްޓަކައި ނަގަންޖެހޭ “ރިސްކު” ނަގަން ނުކެރުމެވެ. ހުރިހިސާބުގައި ނުވަތަ ފަހަތުގައި ހުރުމަށް އެދެވެނީއެވެ. މިކަމުގެ ސަބަބުން އިންސާނާ ދިރިއުޅުމުގެ ހަވާސާގައި ހުންނަންޖެހިދެއެވެ. އަދި މުޅިންވެސް މީހުން ކާކެއުމުން ބާކީ އެތިކޮޅު ހޮވާ މީހަކަށް ބަދަލުވެއެވެ.\n4- ޝަޚުޞީ ދިރިއުޅުން ރާވައި ޕްލޭންކުރުމަށް ބިރުގަތުމެވެ. މީސްތަކުންކުރެ 95% މީހުންގެ ޙާލަތަކީ މިއީއެވެ. އާގޮތެއްގައި ބޮޑެތި މަސައްކަތްތަކެއް ކުރަން ޖެހޭތީ ޖެހިލުންވަނީއެވެ. މިބިރުގަތުމުގެ ސަބަބަކީ ބައެއްކަހަލަ އެދުންތަކާއި، ބައެއް ޢާދަތައް ދޫކޮށްލައި އެކަންކަމުން މަޙުރޫމުވާންޖެހޭ ޖެހުމެވެ.\n5- ކުރެވޭ ކޮންމެ ކުށަކަށް ނުވަތަ ފަރުވާކުޑަކުރެވޭ ކޮންމެ ފަހަރަކު އަމިއްލަ ނަފްސު ކުށްވެރިކުރަންވީ ވަރަށްވުރެ ބޮޑަށް ކުށްވެރިކުރުމެވެ.\nހ. އުންމަތްތަކުގު ތާރީޚުން ޖަމާޢަތަތްތަކާއި ފަރުދުންގެ ތާރީޚު ބަލައި ދިރާސާކުރާ މީހަކަށް ވަރަށް މުހިއްމު ޙަޤީޤަތެއް ފެންނާނެއެވެ. އެއީ އަޅުގަނޑުމެން އިންސާނުންނާ ކުރިމަތިވެފައިވާ މައްސަލައަކީ ވަސީލަތްތަކާއި ބާރު މަދުވުމާއި ނެތުމުގެ މައްސަލައެއްނޫނެވެ. އެހެނަސް އެމައްސަލައަކީ ދެކަމެއްގެ މައްޗަށް އެކުލެވިގެންވާ މައްސަލައެކެވެ. ހިންމަތްތެރިކަން ބަލިވުމާއި ރަނގަޅު ގޮތުގައި ލިބިފައިވާ ނިޢުމަތްތައް ބޭނުންނުކުރެވުމެވެ. މާތްﷲގެ ވަޖިހުފުޅު އަދައިގެން ކުރާ މަސައްކަތަކުން ވަރުގަދަ ހިތްމަތެއް ބިނާކުރެވިދާނެއެވެ. އަޅުގަނޑުމެން ދަންނަ ވަރަށް ގިނަބަޔަކުވަނީ އެބައިމީހުންގެ ކިބައިގައި ހުރި ނުރަނގަޅު އާދަތައް ދޫކޮށް އިޞްލާޙުވެފައެވެ. އަދި އެބައިމީހުންގެ ވަގުތުތައް ހޭދަކުރާނެ ގޮތުގެ ރަނގަޅު މަޝްރޫޢުތައް އެމީހުން އެކުލަވައިލިއެވެ. އާދައިގެ މީހުންނަށްވުރެ ދެރަ ބައެއްކަމުގައިވުމަށްފަހު، ވަރަށް ހަރުދަނާ ބަޔަކަށް އެމީހުން ބަދަލުވެއްޖެއެވެ. އެކީ ހަލާކުގެ ތުންފަތްމަތީގައި ވަނިކޮށް އައު ހިންގުންތެރިކަމެއް ލިބުމުގެ ނަޞީބު މެދުވެރިވުމުގެ ސަބަބުން، ކާމިޔާބު ފައިދާ ލިބޭ މުއައްސަސާތަކެއްކަމުގައިވި އެތައް މުއައްސަސާއެއް އަޅުގަނޑުމެންނަށް އެގެއެވެ. އެހެންކަމުން ރަނގަޅު ކުރުމުގެ މަގު ވަނީ ހުޅުވާލެވިފައެވެ. އެހެންނަމަވެސް ބަދަލެއްނެތި އެއްވެސް ކަމެއް ނުވާނެއެވެ.\nށ. އަހަރެމެންނަށް މާޔޫސްކަމާއި ނާއުންމީދު އިޙުސާސްކުރެވޭ ހިނދުގައި މާތްﷲއާމެދުގައި އޮންނަ ގުޅުން އާކުރަމާ ބަހީއެވެ. އެގުޅުން ރަނގަޅުކުރުމުގެ ގޮތުން އެކަލާނގެއާ ކުއްތަން ކުރުވަނިވި ޢަމަލުތަކާއި ހެޔޮކަންކަން ކުރުން ގިނަކުރާނީއެވެ. އަދި އެކަލާނގެއާމެދު ހެޔޮކޮށް ވިސްނައި، އެކަލާނގެއަށް އެންމެހައި ކަމެއް ދޫކޮށްލާނީއެވެ. އެހެނީ ރޫޙާނީ ބަގުރޫޓުވުމަކީ އެކަމުގެ ސަބަބުން މުސްލިމާ އޮޅުންބޮޅުންގަނޑެއްގެ ތެރެއަށް ވައްޓާލާކަމެއްކަން ސާބިތުވެފައިވެއެވެ. އަދި އެކަމުގެ ސަބަބުން އޭނާއަށް ނުކުޅެދުންތެރިކަމުގެ އިޙުސާސްކުރުވައެވެ.\nނ. އަޅުގަނޑުމެންކުރެ ކޮންމެ މީހަކުވެސް ޔަޤީންކުރަންވީ ކޮންމެ މީހަކަށްވެސް ކުރިއަށްގޮސް ކުރާކަންކަން އިތުރަށް ރަނގަޅުކުރުމުގެ ފުރުޞަތު އެބަ އޮތްކަމެވެ. އެންމެ ދަތި އުދަގޫ ޙާލަތްތަކުގައިވީނަމަވަސްމެއެވެ. ކަންކަން ރަނގަޅުކުރުމުގެ ކުޅަދާނަކަން އަޅުގަނޑުމެން ކިބައިގައި އެބަ އޮތެވެ. އެހެންނަމަވެސް އެއީ ކަމެއް ނުވަތަ އެއްޗެއް އޮތުން، ކަމެއް ނުވަތަ އެއްޗެއް ނެތުމަށްވުރެ ރަނގަޅުކަމާއި ކޮންމެވެސް ދޮރެއް ހުޅުވުމަކާނުލައި އެއްވެސް ދޮރެއް ބަންދުނުވާނެކަން ޔަޤީންކޮށް ޤަބޫލުކުރުމުގެ ޝަރުޠު ފުރިހަމަކުރީމައެވެ. އެހެންނަމަވެސް އަޅުގަނޑުމެންގެ ކިބައިގައިވާ ތަރުބަވީ އަދި ސަޤާފީ އުނިކަމުގެ ސަބަބުން ބަންދުވީ ދޮރާމެދުގައި މަޝްޣޫލުވެވި، ހުޅުވުނު ދޮރު ނުވެސްފެނި ހިގައިދެއެވެ.\nރ. އެކަކީވެސް ބަލިކަށި މީހެއް ނޫނެވެ. އެހެންނަމަވެސް އެމީހެއްގެ ބާރުގެ ނުކުތާތައް ނޭނގޭ މީހަކު ހުރެދާނެއެވެ. މިއީ ފޮރުވުމެން ނެތް ޙަޤީޤަތެކެވެ. އަޅުގަނޑުމެން ތެރެއިން ކޮންމެ މީހެއްގެ މައްޗަށް ލާޒިމުވެގެންވަނީ އެމީހެއްގެ ކިބައިގައި ހުރި ވަރުގަދަ ނުކުތާތައް ދެނެގަނެ، އެނުކުތާތައް އިތުރަށް ބާރުގަދަކޮށް ކުރިއެރުވުމެވެ. އެކަންކަމަށް އަހަންމިއްޔަތުކަން ދިނުމާއި، އެކަންކަމުން ފައިދާ ލިބިގަތުމަށް މަސައްކަތްކުރުމެވެ. އެހައިރުން އޭނާގެ ޙާލަތަށް ހައިރާންކުރުވަނިވި ކުރިއެރުމެއް އަންނަތަން ފެންނާނެއެވެ.\nބ. އިންސާނާއަކީ އޭނާގެ ފިކުރުތަކުގެ ނަތީޖާއެކެވެ. އޭނާގެ ތަޞައްވުރުތައް ތަނަވަސްވީ މިންވަރަކަށް، އޭނާގެ ފިކުރުތައް ފުރިހަމަވެ، ކަވިވެގެން އައުދެއެވެ. އަދި އެކަމުގެ ސަބަބުން ތަނަވަސްގޮތެއްގައި ކަންކަން ރަނގަޅުކުރުމަށް މަގު ފަހިވެއެވެ. އަދި ތިމާއަކީ ބަލިކަށި، ނުކުޅެދުންތެރި މީހެއްކަމުގައި، އަދި އޭނާގެ ކުރިމަތީގައިވަނީ ދަތިކަމާއި އުދަގުލާއި ތޮއްޖެހުންކަމުގައި ޤަބޫލުކޮށްފިނަމަ، ދިރިއުޅުމުގައި ކާމިޔާބު ހޯދުމަށް ނުކުޅެދެއެވެ. މިކަމުގެ ސަބަބުން އޭނާއަށް ކުރެވޭނެ ކަމެއް ނެތްކަމަށާއި، ހަތަރު އުދަރެސް ފެނުޖެހިފައިވާކަމުގައި އިޙުސާސްކުރެވެއެވެ.\nޅ. ކޮންމެ މީހެއްގެ މައްޗަށްވެސް ލާޒިމުވެގެންވަނީ އަހިވަކަކާޖެހި އަހިވަކެއް ފާވާނެކަމާމެދު، ސަމާލުވުމެވެ. އަޅުގަނޑުމެންގެ މައްޗަށް އޮތީ މާޔޫސްކަމާއި ނާއުންމީދުވެފައިވާ މީހުންނާއި އަލިކަމެއްނެތް ތަޞައްވުރުތަކުގެ އަހުލުވެރިންނާ ދުރުވުމެވެ. އަދި ކާމިޔާބު މީހުންގެ ދުނިޔެއަށް ވަންނަންޖެހެއެވެ. އެއީ އެމީހުން ކިބައިން ނަފާ ލިބިގަތުމަށެވެ. އެމީހުންގެ ކާމިޔާބީގެ ސިއްރުތައް ރަނގަޅަށް ދަނެ ގަތުމަށެވެ. އިހުގައި އަދި ފަހުގައިވެސް، ހުރިހާކަމެއްގައި ފަހުގެ ބާރު ލިބިވޮޑިގެންވަނީ ކަށަކުޅަދުންވަންތަ މާތްﷲއަށެވެ.\nނޯޓު: މިލިޔުމުގެ އަޞްލު ސުރުޚީއަކީ الإنكسار من الداخل މާނައަކީ އެތެރެއިން ހަލާކުވުން މިހެނެވެ. ދިވެހި ބަހަށް ތަރުޖަމާކުރުމުގައި ރީތިކުރުމަށް ސުރުޚީ މަތީގައިވާ ގޮތަށް ބަދަލުކުރީއެވެ.\nމުއައްލިފުގެ ކުރު ތަޢާރަފެއް: ޑރ. ޢަބްދުލްކަރީމް އަލްބައްކާރަކީ އިސްލާމީ ތަރުބިއްޔަތުގެ ދާއިރާގައި ފާހަގަކޮށްލެއްވޭ ބޭފުޅެކެވެ. އެބޭފުޅާއަކީ ގިނަ ޢަދަދެއްގެ ފޮތްތައްވެސް ލިޔުއްވާފައިވާ މުފައްކިރެއްވެސްމެއެވެ. މިފާލަމަށް ފިއްތައިލެއްވުމުން އެބޭފުޅާގެ ސައިޓަށް ވަޑައިގެންނެވޭނެއެވެ.


Raeesge anbikanbalun moms jamihyaage "super kids challenge" ifthithaah kohdhehvaifi Raeesge anbikanbalun moms jamihyaage "super kids challenge" ifthithaah kohdhehvaifi\nފަސްޓްލޭޑީ މަމްސް ޖަމްއިއްޔާ އިފްތިތާހްކުރެއްވުން. ފޮޓޯ:ރައީސްއޮފީސް\nރައީސްގެ އަނބިކަނބަލުން މޮމްސް ޖަމްޢިއްޔާގެ "ސުޕަރ ކިޑްސް ޗެލެންޖް" އިފްތިތާޙްކޮށްދެއްވައިފި\nރައީސުލްޖުމްހޫރިއްޔާގެ އަނބިކަނބަލުން ފަޒްނާ އަޙްމަދު، މޮމްސް ޖަމްޢިއްޔާއިން އިންތިޒާމްކޮށްގެން ކުރިއަށްގެންދާ "ސުޕަރ ކިޑްސް ޗެލެންޖް" އިފްތިތާޙްކޮށްދެއްވައިފިއެވެ.\nމި ޙަފްލާ ކުރިއަށް ގެންގޮސްފައިވަނީ، އިއްޔެ މެންދުރުފަހު މާގިރި ހޮޓަލުގައެވެ.\n"ސުޕަރ ކިޑްސް ޗެލެންޖް"އަކީ، ކުޑަކުދިން އެކުދިންގެ މައިންބަފައިން ނުވަތަ އެކުދިން ބަލަހައްޓާ ފަރާތްތަކާއެކު އުނގެނުމަށާއި، މަޖާ ވަގުތުކޮޅެއް ހޭދަކުރުމަށް އަމާޒުކޮށްގެން ރާވާފައިވާ ސިލްސިލާ ހަރަކާތްތަކެކެވެ.\nމި ޙަފްލާގައި ރައީސުލްޖުމްހޫރިއްޔާގެ އަނބިކަނބަލުން ވަނީ، މޮމްސް ޖަމްޢިއްޔާއިން ހާޞިލުކުރުމަށް ކަނޑައަޅާފައިވާ މަޤްސަދުތަކުގެ ތެރޭގައި، ޤައުމީ ފެންވަރެއްގައި އެންމެ ބޮޑަށް މަސައްކަތްކުރަމުންދާ3ކަމެއް ކަމުގައިވާ އަންހެނުން ބާރުވެރިކުރުވުމާއި، އަންހެނުންނާއި ކުޑަކުދިންގެ ނަފްސާނީ ދުޅަހެޔޮކަމަށް މަސައްކަތްކުރުން އަދި ކުޑަކުދިންނަށް ކުރާ އަނިޔާއާއި އަންހެނުންނަށް ކުރާ ޖިންސީ އަނިޔާއާއި ދެކޮޅަށް އަޑު އުފުލުން ހިމެނޭކަން އުފަލާއެކު ފާހަގަކުރައްވާފައެވެ. އަދި އެކަމަނާ ވަނީ، އަންހެނުން ބާރުވެރިކުރުވައި އަންހެނުންގެ ދިރިއުޅުން ފަސޭހަކުރުމަށް މޮމްސް ޖަމްޢިއްޔާއިން ކުރަމުންދާ މަސައްކަތްތަކަށް ޝުކުރު އަދާކުރައްވާފައެވެ.\nމިމޭރުމުން ވާހަކަފުޅު ކުރިއަށް ގެންދަވަމުން އެކަމަނާ ވަނީ، ކޮވިޑް-19ގެ ފުރަބަންދުގެ ޙާލަތުގައި ކުޑަކުދިން ފޫހިވިޔަނުދީ ތިބުމަށްޓަކައި ނިމިދިޔަ ރަމަޟާން މަހު ސުޕަރ ކިޑްސް ޗެލެންޖްގެ ފުރަތަމަ ޕްރޮޤްރާމް ކުރިއަށް ގެންގޮސްފައިވާތީ އެކަމަށްޓަކައި ތަޢުރީފުކުރައްވާފައެވެ. އަދި އެކަމަނާ ވަނީ އޯގާތެރިކަމާއި، ލޯބިވުމާއި، އެހެން މީހުންގެ އިހްސާތަކަށް އިހްތިރާމްކުރުމަކީ ކުޑަކުދިންގެ ގައިގައި ހުރުން މުހިންމު ސިފަތަކެއްކަމުގައި ފާހަގަކުރައްވައި، މިފަހަރުގެ ޕްރޮޤްރާމުގައި އޯގާތެރިކަމުގެ ސިފަ އަށަގެންނެވުމަށް ހަރަކާތްތަކެއް ހިމަނާފައިވާތީ އެކަމަށްޓަކައި އުފާކުރައްވާ ކަމަށް ވިދާޅުވެފައެވެ. އިތުރަށް ވާހަކަފުޅު ދައްކަވަމުން އެކަމަނާ ވަނީ، މި ޕްރޮޤްރާމުގައި ހިމެނޭ ކަންކަން ފުރިހަމަކުރުމަށް ކުދިންނަށް ބޮޑަށް ފުރުޞަތުދީގެން ބެލެނިވެރިން އެހީތެރިންގެ ދައުރު އަދާކުރުމަށް ބާރުއަޅުއްވާފައެވެ.\nމިޙަފްލާގައި ކުދިންނަށް ހުސްވަގުތު ދިނުމުގެ މުހިންމުކަމާމެދު ވާހަކަފުޅު ދައްކަވަމުން ރައީސުލްޖުމްހޫރިއްޔާގެ އަނބިކަނބަލުން ވަނީ، ކުދިން ކުރުމަށްޓަކައި ހަވާލުކުރާ މަސައްކަތްތަކާއި، ހުސްވަގުތު ދިނުމުގައި ބެލެންސްކުރުމުގެ މުހިންމުކަން ފާހަގަކުރައްވާފައެވެ. އަދި އެކަމަނާ ވަނީ، މިކަމުގެ ސަބަބުން ކުދިންގެ ހުސްވަގުތުގައި އެކުދިންނަށް އެދުވަހު ހިނގިކަންކަމާމެދު ވިސްނާލުމަށް ފުރުޞަތު ލިބި، އެކުދިންގެ މުޞްތަޤްބަލާމެދު ވިސްނުމަށް މަގުފަހިވެގެންދާނެ ކަމުގައި ވިދާޅުވެފައެވެ.\nހަމަ އެއާއެކު އެކަމަނާ މުދައްރިސްކަން ކުރެއްވި ދުވަސްވަރުގެ ކަންކަމާއި، އަދި މަންމައެއްގެ ދައުރު އަދާކުރައްވާ ފަރާތެއްގެ ހައިސިއްޔަތުން މި ޙަފްލާގައި ވަނީ ބައެއްކަންކަން ޙިއްޞާކުރައްވާފައެވެ. އެގޮތުން އެކަމަނާ ވަނީ، ކުދިން އަމިއްލައަށް ގޮތް ނިންމަން ދަސްކޮށްދިނުމަށް އެހީތެރިވުމަށް ބެލެނިވެރިންނަށް ނަސޭހަތްތެރިވެލައްވާފައެވެ. އަދި މިކަން ހާސިލުވާނީ ކުދިންނަށް އެކުދިން ކުރުން މުހިންމު ކަންކަން ދެނެގަތުމަށް ފުރުޞަތު ފަހިކޮށްދީގެން ކަމަށާއި، އެކުދިންގެ ހުސްވަގުތުތައް ހެޔޮގޮތުގައި ބޭނުންކުރުމަށް ފުރުޞަތު ފަހިކޮށްދީގެން ކަމުގައި އެކަމަނާ ވިދާޅުވިއެވެ.\nމިއަދުގެ ޙަފުލާގައި ވާހަކަފުޅު ދައްކަވަމުން ރައީސުލްޖުމްހޫރިއްޔާގެ އަނބިކަނބަލުން ވަނީ، ބެލެނިވެރިން ކުދިންނާއިއެކު ވަގުތު ހޭދަކުރުމަށް ބާރުއަޅުއްވާފައެވެ. އެގޮތުން އެކަމަނާ ވަނީ، ކުދިންގެ ހުސްވަގުތުތައް ފުރާނެ ގޮތްތައް ރޭވުމުގައި އެކުދިންނާއިއެކު ވަގުތު ހޭދަކުރުމަކީ މުހިންމު ކަމެއްގެ ގޮތުގައި ފާހަގަކުރައްވާފައެވެ.\nމި ޙަފްލާގައި ރައީސުލްޖުމްހޫރިއްޔާގެ އަނބިކަނބަލުން އަރިހުގައި މިނިސްޓަރ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓް، އަޙްމަދު މަޚްލޫފްވެސް ބައިވެރިވެ ވަޑައިގެންނެވިއެވެ.\nމޮމްސް ޖަމްޢިއްޔާއަކީ، 2016 ވަނަ އަހަރު އުފައްދާފައިވާ ޖަމްޢިއްޔާއެކެވެ. މި ޖަމްޢިއްޔާއަކީ، މިވަގުތު ރާއްޖޭގައި އެންމެ ގިނަ އަންހެނުންނަށާއި ކުޑަކުދިންނަށް އެހީތެރިކަން ފޯރުކޮށްދޭ ޖަމްޢިއްޔާއެވެ. މި ޖަމްޢިއްޔާގައި 100 ރަށުން ޖުމްލަ 37،000 މެންބަރުން ތިބެއެވެ.


Moreno vakikoh Spain in Enrique alun gennanee? | Mihaaru\nމޮރޭނޯ ވަކިކޮށް ސްޕެއިނުން އެންރީކޭ އަލުން ގެންނަނީ؟\n19 ނޮވެމްބަރ 2019 - 12:19\nމެޑްރިޑް (ނޮވެމްބަރު 19) - ސްޕެއިނުން ކޯޗު ރޮބަޓް މޮރޭނޯ ވަކިކޮށް، ލުއިސް އެންރީކޭ އަލުން ގެންނަން އުޅޭ ކަމަށް ރިޕޯޓްތައް ބުނެފި އެވެ.\nއެކަން ރަސްމީކޮށް އިއުލާންކުރަން މިއަދު ނޫސްވެރިންގެ ބައްދަލުވުމެއް ބާއްވާނެ ކަމަށްވެ އެވެ. އެކަމަކު ޔޫރޯ ކޮލިފައިންގެ ފަހު މެޗުގައި ރޭ ރޫމޭނިއާ އަތުން 5-0 އިން މޮޅުވި މެޗުގެ ކުރިން އެކަން ސްޕެއިން ފުޓްބޯޅަ ފެޑެރޭޝަނުން މޮރޭނޯއާ ހިއްސާކުރި ކަމަށްވެ އެވެ. މެޗަށް ފަހު އޭނާ އެ ވާހަކަ ކުޅުންތެރިން ގާތު ބުނީ ފެންކަޅިވެހުރެ އެވެ. އަދި ކުޅުންތެރިން ވެސް ތިބީ ރޮވިފަ އެވެ.\nއެންރީކޭގެ އެސިސްޓަންޓެއްގެ ގޮތުގައި މަސައްކަތްކުރި މޮރޭނޯ އަށް ވަގުތީ ކޯޗުކަން ލިބުނީ މާޗު މަހު އަމިއްލަ ސަބަކަކާ ހެދި އެންރީކޭ ދުރަށް ދިއުމުންނެވެ. އަދި އެންރީކޭގެ ދަރިފުޅުގެ ސިއްހީ ހާލަތާ ގުޅިގެން އޭނާ ޖޫން މަހު އިސްތިއުފާ ދިނުމާ އެކު އަންނަ އަހަރުގެ ޔޫރޯގެ ނިޔަލަށް ދާއިމީ ކޯޗަކަށް މޮރޭނޯ ހަމަޖެއްސީ އެވެ.\nއެންރީކޭގެ ދަރިފުޅު މަރުވުމުން، އެކަމުގެ ހަމްދަރުދީ ފާޅުކޮށް މޮރޭނޯ އޭރު ބުނީ އެންރީކާ އަލުން އަންނަން ބޭނުންވެއްޖެ ނަމަ މަގާމް ދޫކޮށްލާނެ ކަމަށެވެ. އެކަމަކު ސްޕެނިޝް ފުޓްބޯޅަ ފެޑެރޭޝަނުން މަޝްވަރާއެއް ނެތި ކުއްލި ގޮތަކަށް އެފަދަ ނިންމުމެއް ނިންމުމުން މޮރޭނޯ ހުރީ މާޔޫސްވެފައި ކަމަށްވެ އެވެ. އެންރީކޭގެ އެސިސްޓަންޓެއްގެ ގޮތުން ބާސެލޯނާ އާއި އޭއެސް ރޯމާގައި މަސައްކަތްކުރި މޮރޭނޯ އަލުން އެންރީކޭގެ ދަށުން ސްޕެއިނުގެ އެސިސްޓަންޓް ކޯޗުގެ މަގާމަށް ދާނެ ކަމަށް ނުބެލެވެ އެވެ.\nމޮރޭނޯ ވަކިކުރަން ފެޑެރޭޝަނުން މި ނިންމީ އެ ފެޑެރޭޝަން އޮތީ އޭނާގެ މަސައްކަތާ މެދު ހިތްހަމަޖެހިފައި ކަމަށް ރައީސް ލުއިސް ރުބިއަލެސް ދާދި ފަހުން ވިދާޅުވެފައި ވަނިކޮށެވެ. އޭނާ އޭރު ވިދާޅުވީ ޔޫރޯ އަށް ފަހު މޮރޭނޯގެ ކޮންޓްރެކްޓް ދާއިމީ ކުރާނެތޯ ނިންމާނީ ޔޫރޯގައި ނެރޭ ނަތީޖާ އަށް ބެލުމަށް ފަހު ކަމަށެވެ.\nމިއީ ދެ އަހަރު ތެރޭ ސްޕެއިނުން ކޯޗުން ބަދަލުކުރާނެ ހަތަރު ވަނަ ފަހަރެވެ. ކޯޗުން ބަދަލުކުރުމުގެ ގެންގުޅޭ ދޯދިޔާ އުސޫލުތަކަށް ފާޑުކިޔުންތައް ވަނީ އަމާޒުވެފަ އެވެ. މިދިޔަ އަހަރުގެ ވޯލްޑް ކަޕުގެ ކުރިން ހުލެން ލޮޕެޓީގް، މުބާރާތަށް ފަހު ރެއާލް މެޑްރިޑާ ހަވާލުވާކަން އިއުލާންކުރުމާ އެކު އޭނާ ކޯޗުކަމުން ވަކިކުރީ މުބާރާތް ފެށެން ގާތްވެފައިވަނިކޮށެވެ. ވަގުތީ ގޮތުން ގެނައީ ކުރީގެ ކެޕްޓަން ފެނާންޑޯ ހިއޭރޯ އެވެ. އެ މުބާރާތަށް ފަހު އެންރީކޭއާ ހަވާލުކުރީ އެވެ.


އުމްރާއަށް ހުއްދަދޭނީ އެ ޤައުމެއްގެ ކޯވިޑްގެ ހާލަތައް ބެލުމަށްފަހު- ސައުދީ އުމްރާއަށް ހުއްދަދޭނީ އެ ޤައުމެއްގެ ކޯވިޑްގެ ހާލަތައް ބެލުމަށްފަހު- ސައުދީ\nއުމްރާއަށް ހުއްދަދޭނީ އެ ޤައުމެއްގެ ކޯވިޑްގެ ހާލަތައް ބެލުމަށްފަހު- ސައުދީ\nޚަރަމްފުޅު އަލުން ހުޅުވާލާއިރު އުމްރާގެ އަޅުކަމުގައި އަދި ބައިވެރިވެވޭނީ އުމުރުން 18 އަހަރާއި 65 އަހަރުގެ މީހުންކަމަށް ސައުދީ ސަރުކާރުން ބުނެފިއެވެ.\nކޯވިޑުން ރައްކާތެރިވުމަށް އެެޅި ފިޔަވަޅެއްގެ ގޮތުން ޙަރަމުފުޅު ބަންދުކޮށްފައި އޮންނަތާ6މަސްދުވަހުން އަންނަ މަހުގެ4ވަނަދުވަހުން ފެށިގެން އުމްރާގެ އަޅުކަމަށް އަލުން ހުޅުވާލުމަށް ސައުދީ ސަރުކާރުން ވަނީ ނިންމާފައެވެ. ހަރަމް ހުޅުވުމަށް ނިންމާފައިވަނީ ތިން ފިޔަވައްސަކަށް ބަހާލައިގެންނެވެ.\nއުމްރާގެ އަޅުކަމަށް ރަޖިސްޓްރީކުރުމަށް މައްކާގެ ރައްޔިތުންނަށް އިއްޔެ ހުޅުވާލުމުން ފުރަތަމަ ފަސް ގަޑިއިރުގެ ތޭރޭގައި 72 ހާހަށްވުރެ ގިނަ މީހުން ވަނީ ރަޖިސްޓްރީކޮށްފައެވެ.\nސައުދީ ސަރުކާރުން ބުނީ އުމްރާގެ އަޅުކަމަށް ޚަރަމްފުޅަށް އެތެރެވުމުގެ ހުއްދަދޭނީ ރަޖިސްޓްރީކުރާ މީހުންނަށް އެކަނިކަމަށާއި އުމްރާވުމަށް ރަޖިސްޓްރީވާ މައްކާގެ ރައްޔިތުން އެއްވެސް ފައިސާއެއް ދައްކަން ނުޖެހޭނެކަމަށެވެ. އަދި ކޮންމެ ދުވަހަކުވެސް އުމްރާވުމަށް އަންނަ މީހުން 12 ގްރޫޕަކަށް ބަހާލާ ކޮންމެ ގްރޫޕަކަށްވެސް އުމްރާ ފުރިހަމަކުރުމަށް ލިބޭނީ3ގަޑިއިރުގެ ވަގުތެއްކަމަށްވެސް ސައުދީ ސަރުކާރުން ބުނެއެވެ. އަދި މީގެ ކޮންމެ ގްރޫޕެއްގައިވެސް އިސްކޮށް ހުންނާނީ ސިއްޙީ މާހިރެއްކަމަށްވެސް ސައުދީ ސަރުކާރުން ބުނެއެވެ.\nއުމްރާއަށް ހުޅުވާލިނަމަވެސް ތަވާފްކުރާ މީހުން ތަވާފްކުރަން ޖެހޭނީ ކައުބަތުﷲ ގެފުޅުގެ ވަށައިގެން ހަރުކޮށްފައިވާ ރިންގުގެ ބޭރުންކަމަށާއި އެއްވެސް މީހަކަށް ގެފުޅުގައި ބޮސްދީ އަތްބީއްސާ ނެހެދޭނެކަމަށްވެސް ސައުދީ ބުނެއެވެ. އަދި ދުވާލަކު 10 ފަހަރަށް ޚަރަމްފުޅު ސްޓެރެލައިޒްކުރާނެކަމަށްވެސް އެ ޤައުމުން ބުނެއެވެ.\nސައުދީން ބޭރުގެ ރައްޔިތުންނަށް އުމްރާއަށް ހުޅުވާލުމަށް ހަމަޖެހިފައިވަނީ އަންނަ ނޮވެމްބަރު މަހުގެ 1 ވަނަދުވަހުން ފެށިގެންނެވެ. ސައުދީ ސަރުކާރުން ބުނީ އެހެން ޤައުމުތަކުގެ ރައްޔިތުން އުމްރާވުމަށް ކަނޑައަޅާ އުސޫލްތައް ޤައުމުތައް ވަކިވަކިން އެގޭގޮތަށް އާއްމުކުރާނެކަމަށެވެ. އަދި ޤައުމުތަކަށް އުސޫލްތައް ކަނޑައަޅަނީ އެ ޤައުމެއްގައި ކުރިޔަށް އޮތް ހަފްތާތަކުގައި ކޯވިޑްގެ ހާލަތު އޮންނަ ގޮތަކަށް ބަލައިގެންކަމަށްވެސް ސައުދީ ސަރުކާރުން ބުނެއެވެ.\nސައުދީގައި ކޯވިޑް ޖެހޭ މިންވަރު މިހާތަނަށް ވަނީ ވަރަށް ބޮޑަށް ކޮންޓްރޯލްވެފައެވެ. ބަލީގެ އެންމެ ހާލަތު ބޮޑުވި ދުވަސްވަރު ބަލިޖެހޭ މީހުންގެ އަދަދު އެތައް ހާހެއް މަތީގައި ހުރިނަމަވެސް މިހާރު މިއަދަދު ވަނީ 500 ވުރެ ދަށަށް ޖެހިފައެވެ. ސައުދީން އިއްޔެ މި ބައްޔަށް ޕޮޒިޓިވްވީ 403 މީހުންނެވެ. މި ބަލީގައި އެ ޤައުމުގައި މިހާރު ފަރުވާ ހޯދަމުން އަންނަނީ 11 ހާސް މީހުންނެވެ.


Emboodhoo falhu masrooah beyruge award eh\nއެނބޫދޫ ފަޅު މަޝްރޫއަށް ބޭރުގެ އެވޯޑެއް\nއެނބޫދޫ މަޝްރޫއަށް ލިބުނު އެވޯޑާއެކު -- ފޮޓޯ: މޯލްޑިވްއިންސައިޑާ\nތައިލެންޑުގެ ދެވަނައަށް އެންމެ ބޮޑު ކުންފުނިން ރާއްޖޭގެ އެނބޫދޫ ފިނޮޅުގައި ތަރައްގީ ކުރަމުން އަންނަ ބިޔަ ރިސޯޓު މަޝްރޫއަށް ބޭރުގެ އެވޯޑެއް ލިބިއްޖެ އެވެ.\nޓޫރިޒަމް ހަބަރުތައް ގެނެސްދޭ "މޯލްޑިވްސް އިންސައިޑާ" ގައިވާ ގޮތުން މުނިފޫހި ފިލުވުމާއި ކުޅިވަރުތައް ހިމެނޭ ގޮތަށް "ކްރޮސް ރޯޑް މޯލްޑިވްސް" ގެ ނަމުގައި ކުރިއަށް ގެންދާ މި މަޝްރޫއަށް ލިބިފައިވަނީ ޖަޕާން އިންޓަނޭޝަނަލް ޕްރޮޕަޓީ އެވޯޑް، ޖޭއައިޕީއޭ 2018 އެވެ. މި އެވޯޑު އެނބޫދޫ ފަޅުގެ މަޝްރޫއުން ކާމިޔާބު ކުރި ބެސްޓް ލެޒާ އެވޯޑުގެ ބައިން އެވެ. މިއީ ސިންހާ އެސްޓޭޓް ކުންފުނީގެ މި މަޝްރޫއަށް ލިބުނު ފުރަތަމަ އެވޯޑެވެ.\nރާއްޖޭގެ ޓޫރިޒަމް 45 އަހަރުވީ ތާރީހުގައި ހިންގާ އެންމެ ބިޔަ މަޝްރޫއުގެ ދަށުން، ވަކިވަކި ލައިފްސްޓައިލް ކޮންސެޕްޓްތަކަށް ނުވަ ރަށެއް ތަރައްގީ ކުރާނެ އެވެ. މީގެ ތެރެއިން ބައެއް ތަންތަން މި އަހަރު ހުޅުވާނެ އެވެ.\nމި މަޝްރޫއުގެ ދަށުން ފުރަތަމަ ފިޔަވަހީގައި ތިން ރަށެއް ތަރައްގީ ކުރާއިރު މި ތަންތަނަށް 311.5 މިލިއަން އެމެރިކާ ޑޮލަރު (ގާތްގަނޑަކަށް 4.8 ބިލިއަން ރުފިޔާ) އިންވެސްޓް ކުރެ އެވެ. މި މަޝްރޫއުގެ ދަށުން ހިންގާ ރިސޯޓުތަކުގައި ޖުމުލަ 1،300 ކޮޓަރި ހުންނާނެ އެވެ. އަދި މި މަޝްރޫއާއެކު 7،000 ވަޒީފާގެ ފުރުސަތު އުފެދޭނެ ކަމަށް އެ ކުންފުނިން ބުނެފައިވެ އެވެ.\nވެލާނާ އިންޓަނޭޝަނަލް އެއާޕޯޓުން ފުރައިގެން ސްޕީޑް ލޯންޗުގައި 10 މިނެޓުން ދެވޭ ރާސްތާއެއްގައި ތަރައްގީ ކޮށްފައިވާ އެނބޫދޫ ލެގޫން މަޝްރޫއު ތަރައްގީކުރަނީ 3،000 ކޮޓަރި ހުންނާނެ ގޮތަށެވެ.\nޓޫރިޒަމް ޓޫރިސްޓް އެރައިވަލް އެނބޫދޫ ލެގޫން + މިނިސްޓްރީ އޮފް ޓޫރިޒަމް\nއެނބޫދޫ ފަޅަށް މީހުން އުފުލާނީ އާޖީލުގެ ފެރީގައި!


ކުޑަކުދިންގެ ނަފްސުތަކުގައި ތަޥްޙީދު މަތިވެރިކުރުން -3- – DhiSalafiyyah\nކުޑަކުދިންގެ ނަފްސުތަކުގައި ތަޥްޙީދު މަތިވެރިކުރުން -3-\n25/06/2013 ޢަޤީދާއާއި ފިރުޤާތައް, މުހިއްމު ލިޔުންތައްއައްޝައިޚް އަޙްމަދު މިޙްސަން މުޙައްމަދު\nމާތް ނަބިއްޔާ ޞައްލަﷲޢަލައިހި ވަސައްލަމަ ކުޑަކުދިންގެ ހިތްތަކުގައި ﷲ އެއްކައުވަންތަކުރުމަށް ލޯބިޖެއްސެވުމަށްޓަކައި ކުރެއްވި ކަންތައްތަކުގެ ތެރޭގައި އެކަލޭގެފާނު ޙަސަން ބިން ޢަލީ ރަޟިޔަﷲޢަންހުމާ އަށް ދަސްކޮށްދެއްވި ދުޢާއެއް ފާހަގަކޮށްލެވެއެވެ. ވިތުރީގައި ކިޔަވައި ނިމުމުން މި ދުޢާ ކިޔުމަށް އެކަލޭގެފާނު އެ ތުއްޕުޅުބޭފުޅާއަށް ދަސްކޮށްދެއްވިއެވެ.\n” اللَّهُمَّ اهْدِنِي فِيمَنْ هَدَيْتَ ، وَعَافِنِي فِيمَنْ عَافَيْتَ ، وَتَوَلَّنِي فِيمَنْ تَوَلَّيْتَ ، وَبَارِكْ لِي فِيمَا أَعْطَيْتَ ، وَقِنِي شَرَّ مَا قَضَيْتَ ، إِنَّكَ تَقْضِي وَلَا يُقْضَى عَلَيْكَ ، وَإِنَّهُ لَا يَذِلُّ مَنْ وَالَيْتَ ، وَلَا يَعِزُّ مَنْ عَادَيْتَ ، تَبَارَكْتَ رَبَّنَا وَتَعَالَيْتَ لا منجا منك إلا إليك “\nމާނައަކީ: ” އޭ ﷲ! އިބަ އިލާހު ހިދާޔަތު ދެއްކެވި މީހުންގެ ތެރޭގައި މި އަޅާއަށް ހިދާޔަތްދައްކަވާފާނދޭވެ. އަދި އިބަ އިލާހު ޝިފާދެއްވިމީހުންގެ ތެރެއިން މިއަޅާއަށް ޝިފާދެއްވަފާނދޭވެ. އަދި މިއަޅާއަށް ވާގިވެރިވެވޮޑޮގަންނަވައި އިބައިލާހު ވާގިވެރިވެވޮޑިގަންނަވާ މީހުންގެ ތެރެއިން މިއަޅާލައްވާފާނދޭވެ. އިބަ އިލާހު މި އަޅާއަށް ދެއްވާފައިވާ ތަކެތީގައި ބަރަކާތްލައްވާފާނދެއެވެ. ނިޔާކުރައްވާ ފަރާތަކީ އިބަ އިލާހެވެ. އަދި އިބައިލާހުގެ މައްޗަށް ގޮތްކަނޑައެޅުމުގެ ބާރެއް އިޚްތިޔާރެއް އެއްވެސް ފަރާތަކަށް ނުވެއެވެ. ހަމަކަށަވަރުން އިބައިލާހު ވާގިވެރިވެވޮޑިގެންފިމީހަކު ނިކަމެތި ކުރެވޭނެ ފަރާތެއްނުވެއެވެ. އަދި އިބައިލާހު އެމީހަކާއި ވާގިވެރިވެވޮޑިނުގެންފިމީހަކަށް ޢިއްޒަތްދޭނެ އެހެންފަރާތެއް ނުވެއެވެ. އޭ އަޅަމެންމެންގެ ރައްބެވެ، އިބަ އިލާހު މަތިވެރިވެ ވޮޑިގެންފިއެވެ. އިބައިލާހު ފިޔަވައި އިބައިލާހުގެ ޢަޒާބުން މިންޖުކޮށްދެވޭނެ އެހެންފަރާތެއް ނުވެއެވެ.”\nހަސަން ބިން ޢަލީ ރަޟިޔަﷲ ޢަންހުމާ އުފަންވެވަޑައިގެންނެވީ ހިޖުރައިން3ވަނަ އަހަރުގައެވެ. އެހެންކަމުގައި ވަނީނަމަ މާތް ނަބިއްޔާ ޞައްލަﷲޢަލައިހި ވަސައްލަމަ އަވަހާރަވެވަޑައިގެންނެވިއިރު ޙަސަން ރަޟިޔަﷲޢަންހުގެ ޢުމުރުފުޅަކީ7އަހަރެވެ. އެހެންނަމަވެސް މާތް ނަބިއްޔާ ޞައްލަﷲ ޢަލައިހިވަސައްލަމަގެ ޙަޔާތްޕުޅުގައި ޙަސަން ރަޟިޔަﷲޢަންހުގެ ތުއްޕުޅު ކަމާއެކީގަވެސް އެކަލޭގެފާނަށް އެ އުނގައްނަވައިދެއްވި ޢަޤީދާގެ ބަސްތަކުން ފުރިފައިވާ، އަދި ﷲ ތަޢާލާގެ މާތްކަމާއި މަތިވެރިކަން ދޭހަކޮށްދޭ ދުޢާއިން އަޅުގަނޑުމެންނަށް އެނގިގެންދަނީ ކުޑަކުދިންގެ ހިތްތަކުގައި ﷲ އެއްކައުވަންތަކުރުމަށާއި އިސްލާމީ ޢަޤީދާގެ ކަންތައްތައް އަށަގެންނެވުމަށް މާތް ނަބިއްޔާ ޞައްލަﷲޢަލައިހިވަސައްލަމަ ކުރެއްވި މަސައްކަތްޕުޅެވެ. ފަހެ އަޅުކަންކުރުން ޙައްޤުވެގެންވަނީ ހަމައެކަނި ﷲ އަށް ކަން މި ދުޢާއިން އެނގިގެންދެއެވެ. އަދި ދުޢާކުރުންވަނީ އެއިލާހަށް އެކަނިކަން އަދި އެހެން ފަރާތްތަކަށް ދުޢާކުރުން ހުއްދަވެގެން ނުވާކަންވެސް އެނގިގެންދެއެވެ. އަދި ﷲ ފިޔަވައި އެހެން ފަރާތަކަށް އެއްވެސް މަންފާއެއް ނުދެވޭނެކަން އެނގިގެންދެއެވެ. އަދި ﷲ ފިޔަވައި އެހެންފަރާތަކަށް ގެއްލުންތަކުން ދުރުކޮށްނުދެވޭނޭކަން އެނގިގެންދެއެވެ. އަދި ﷲ ނިޔާކުރައްވައިފިކަމެއް ނުވެނުދާނެކަން އެނގިގެންދެއެވެ. އަދި ޢިއްޒައްވަނީ ﷲ ވާގިވެރިވެވޮޑިގަތް ފަރާތަކަށް ކަން މިދުޢާއިން އެނގިގެންދެއެވެ. އަދި ނިކަމެތިކަންވަނީ އެއިލާހު އެމީހަކަށް ވާގިވެރިވެވޮޑިނުގަންނަވާ މީހާއަށްކަން އެނގިގެންދެއެވެ. އަދި އެންމެހާ މީސްތަކުންވަނީ ﷲ އަށް މުޙްތާޖުވެގެން ފަޤީރުވެގެންކަން އެނގިގެންދެއެވެ.


Biya cargo boat eh vaige hakatha in dhuvvan thayyaaruvanee | Mihaaru\nލައިފްސްޓައިލް / އާގު ބޯޓު\nބިޔަ ކާގޯ ބޯޓެއް ވައިގެ ހަކަތައިން ދުއްވަން ތައްޔާރުވަނީ\nސްވިޑްންގެ ކުންފުންޏެއް ކަމަށްވާ ވެލެނިއަސް މެރިން އިން "އޯޝަންބާޑް" ނަމުގައި ކާގޯ ބޯޓެއް ޑިޒައިންކުރަނީ 80 މީޓަރުގެ ފަސް "ރިޔާ" ހުންނަ ގޮތަށެވެ. އެއަށް ބޭނުންވާ ހަކަތަ ހޯދާނީ ރިޔާތަކުންނެވެ.\nPowered by wind, Oceanbird will transport 7,000 cars across the oceans with 90% reduced emissions compared to the most energy-efficient vessel today. https://t.co/Ef7yd3CFyT\n— WalleniusMarine (@WalleniusMarine) September 14, 2020\nވެލެނިއަސް މެރިން އިން ބުނި ގޮތުގައި "އޯޝަންބާޑް" އަކީ ޒަމާނީ ޓެކްނޮލޮޖީ ބޭނުންކުރެވިފައި ހުންނާނެ ތިމާވެއްޓަށް ވަރަށް ރައްޓެހި އުފެއްދުމަށް ވާނެ އެވެ. މި އުޅަނދު ފަރުމާކުރަނީ އެއްފަހަރާ ގިނަ އަދަދެއްގެ މުދާ ބަރުކޮށްގެން ދަތުރުކުރެވޭ ގޮތަށެވެ. އެ ކުންފުނިން ބުނާ ގޮތުގައި 7،000 ކާރު "އޯޝަންބާޑް" ގައި އުފުލޭނެ އެވެ. އަދި 12 ވަރަކަށް ދުވަހުގެ ތެރޭގައި މި އުޅަނދު 3،500 މޭލުގެ ރާސްތާއަކަށް (އެޓްލާންޓިކް ކަނޑު ހުރަސްކޮށް) ދަތުރުކުރާނެ އެވެ. މީގެ ދުވެއްޔަކީ ގަޑިއަކު 18.52 ކިލޯމީޓަރެވެ.\nވައިގެ ހަކަތައިން ދުވާ ބިޔަ ކާގޯ ބޯޓެއްގެ ހިޔާލު އައީ ލިޑާރް ސްކޭނިން ޓެކްނޮލޮޖީ ދިރާސާކުރުމުގެ ތެރޭގަ އެވެ. އެ ޓެކްނޮލޮ އަކީ އެޕައިލް އިން ދާދި ފަހުން ނެރުނު އައިޕެޑް ޕްރޯގައި ވެސް ބޭނުންކޮށްފައިވާ ޓެކްނޮލޮޖީއެކެވެ.\nލިޑާރްގެ އެހީގައި "އޯޝަންބާޑް" އަށް ބޭނުންވާ ވައިގެ ހަކަތަ ޓްރެކްކުރަން ފަސޭހަވާނެ އެވެ. މާނަ އަކީ ވައި ކޮންމެ މިސްރާބަކަށް ހުއްޓަސް، ބޯޓަށް ވައި ނަގަން ބޭނުންކުރާ ޓެކްނޮލޮޖީގެ ސަބަބުން ދުވެއްޔާއި މިސްރާބަށް ހުރަހެއް ނައުމެވެ.\nމީގެ ތަޖުރިބާ ވެސް ވެލެނިއަސް މެރިން އިން ވަނީ ކޮމްޕިއުޓަ މޮޑެލްއެއްގައި ކޮށްފަ އެވެ. އެހެންވެ އެ ކުންފުނިން ބުނަނީ މިއީ ފޮސިލް-ފިއުލް ކަހަލަ ހަކަތަ ބޭނުންކުރާ ބޮޑެތި ކްރޫޒް ޝިޕްތަކަށް ވެސް މުހިންމު ކަމަކަށް ވާނެ ކަމަށެވެ.\nވެލިއަނަސް މިހާރު އަންނަނީ "އޯޝަންބާޑް" ގެ ފަރުމާ ނިންމުމުގެ މަސައްކަތް ކުރަމުންނެވެ. އެކަމަކު ޑިޒައިން ފައިނަލް ވާނީ އަންނަ އަހަރުގެ ތެރޭގަ އެވެ. އަމާޒަކީ 2024 ގައި "އޯޝަންބާޑް" ދަތުރުތަކަށް ނެރެވޭތޯ ބެލުމެވެ. އެ ކުންފުނިން ބުނި ގޮތުގައި 2030 އާ ހަމައަށް އަންނަންވާ އިރަށް ކާގޯ ބޯޓުތަކުން ދޫކުކާ ކާބަންޑަ އޮކްސައިޑް 40 ޕަސެންޓަށް ދަށްކުރަން އިންޓަނޭޝަނަލް މެރިޓައިމް އޮގަނައިޒޭޝަން (އައިއެމްއޯ) އިން ވެސް އަމާޒު ހިފާފައިވާތީ "އޯޝަންބާޑް" އަކީ އެކަމަށް ކޮށޭނެ ފަހި މަގަކަށްވާނެ އެވެ.\nމި މަސައްކަތް ވެލެނިއަސް މެރިން އިން ކުރިއަށް ގެންދަނީ ސްވިޑްންގެ ކޭޓީއެޗް ރޯޔަލް އިންސްޓިޓިއުޓް އޮފް ޓެކްނޮލޮޖީ އާއި ކަނޑު އުޅަނދު ފަހަރު އުފައްދާ އެ ގައުމުގެގެ ކުންފުނި އެސްއެސްޕީއޭއާ ގުޅިގެންނެވެ.\nތިމާވެށި ދަތުރުފަތުރު އިއާދަކުރަނިވި ހަކަތަ ސްވިޑެން އާގު ބޯޓު ޑީސަލް\nމ މިއަދުވެސް ވަރުގަދަ މުސްލި މު ގައު މު ތަކުގަ މީހުން މެރީ ބޮން ގޮއްވައިގެން.ދެން ގޮވީ ހަ މަ އެ މެރިކާ އާ ހެދި އޭ ކުރި ނާރަނީ


އަޔަން އިތުރުވުމަކީ ކޮލެސްޓްރޯލް މަދުކޮށްދޭ ކަމެއް | Jazeera\tއަޔަން އިތުރުވުމަކީ ކޮލެސްޓްރޯލް މަދުކޮށްދޭ ކަމެއް - Jazeera\nއަޔަން އިތުރުވުމަކީ ކޮލެސްޓްރޯލް މަދުކޮށްދޭ ކަމެއް\nހުސައިން ނަޒީފް July 27, 2019 66 views0\nހަށިގަނޑުގައި ގިނަ އަދަދަކަށް އަޔަން ހުރުމަކީ އެނީމިއާ އިން ރައްކާތެރިވުމުގެ އިތުރުން، ކޮލެސްޓްރޯލް ލެވެލްވެސް ދަށްކޮށްދޭ ކަމެއް ކަމަށް ބައިނަލްއަޤްވާމީ ދިރާސާއަކުން ދައްކައިފި އެވެ.\nއިނގިރޭސިވިލާތުގެ އިމްޕީރިއަލް ކޮލެޖު ލަންޑަންގެ ދިރާސާވެރިން ހޯދި ގޮތުގައި ހަށިގަނޑުގައި މާގިނައިން އަޔަން ހުރުމަކީ ބެކްޓީރިއަލް އިންފެކްޝަންތަކުގެ ނުރައްކާ ބޮޑުކޮށްދޭ ކަމެއް ކަމަށެވެ. ޕީއެލްއޯއެސް މެޑިސިން ޖާނަލްގައި ޗާޕުކޮށްފައިވާ މި ދިރާސާގައި ވަނީ 900 ބައްޔެއްގައި އަޔަން އަދާކުރާ ރޯލު ތަހުލީލްކޮށް، އަޔަން މާގިނައިން ނުވަތަ މާމަދުން ހުރުމުގެ އަސަރުތައް ހޯދާފައެވެ. މި ދިރާސާގައި ގާތްގަނޑަކަށް 500،000 މީހުންގެ މަޢުލޫމާތު ވަނީ ބޭނުންކޮށްފަ އެވެ.\nދުނިޔޭގައި އެނީމިއާ ޖެހިފައިވާ މީހުންގެ އަދަދު 1.2 ބިލިއަނަށް އަރާއިރު، ފަރުވާނުދެވިއްޖެނަމަ އެނީމިއާގެ ސީރިއަސް ސިއްޙީ މައްސަލަތަކަށް މަގުފަހިވެއެވެ. އިމްޕީރިއަލް ކޮލެޖު ލަންޑަންގެ ބެބެން ބެންޔަމިން ވިދާޅުވީ ދިރާސާއިން ހޯދިފައިވާ ގޮތުގައި ހަށިގަނޑުގައި މާގިނައިން އަޔަން ހުރުމާއި، ކޮލެސްޓްރޯލް މަތިވުމުގެ ނުރައްކާ ކުޑަވުމާއި ގުޅުމެއްވާ ކަމަށެވެ.\nކޮލެސްޓްރޯލް މަތުވިމަކީ ހިތުގެ ބަލިތަކާއި ސްޓްރޯކް ޖެހުމަށް މެދުވެރިވާ މައިގަނޑު ސަބަބެއް ކަމުގައިވާއިރު، އޭގެ ސަބަބުން އަހަރަކު 2.6 މިލިއަން މީހުން މަރުވާ ކަމަށް ދުނިޔޭގެ ސިއްޙަތު ޖަމިއްޔާއިން ވަނީ ބުނެފައެވެ. އެހެންކަމުން މި ދިރާސާއިން ހޯދި މަޢުލޫމާތުތައް ވެގެންދާނީ ވަރަށް ފާހަގަކުރެވޭ ހޯދުންތަކަކަށް ކަމުގައި ބެންޔަމިން ވިދާޅުވި އެވެ.\nއެހެންނަމަވެސް މާގިނައިން އަޔަން ހުރުމަކީ ބެކްޓީރިއަލް ސްކިން އިންފެކްޝަންތަކަށް މަގުފަހިކޮށްދޭ ކަމަކަށްވާއިރު، އަޔަން އަކީ ބެކްޓީރިއާ ދިރިހުރުމަށް ވަރަށް މުހިންމު މާއްދާއެކެވެ. މިއީ އަޔަން ލެވެލް އިތުރުވުމާއި، ބެކްޓީރިއަލް އިންފެކްޝަންތަކާއި ގުޅުމެއްވާކަމަށް މިހާތަނަށް ހޯދި އެންމެ ފުރަތަމަ ދިރާސާއެވެ.


EU ge varugadha inzaaru: Miee kuda kameh noon! | Mihaaru\nރިޕޯޓް / ރާއްޖެ-އީޔޫ\nރާއްޖެ އައިި އީޔޫ ޕާލަމެންޓުގެ އިސް ވަފުދުގެ ބޭފުޅުންނާ ރައީސް ޔާމީން ބައްދަލުކުރައްވަނީ\nއިދިކޮޅު ސިޔާސީ ޕާޓީތަކުން ބޭނުންވި ގޮތަށް، ޔޫރަޕިއަން ޔޫނިއަން (އީޔޫ) އިން ސަރުކާރުގެ އިސް ވެރިން ނުވަތަ ރާއްޖެއާ މެދު ފިޔަވަޅެއް ނޭޅި އެވެ. އެހެންކަމުން، ސަރުކާރަށް އެއްވެސް ހާސްކަމެއް، ޕްރެޝަރެއް ވެސް ނެތެވެ. ކުރިއަށް އޮތް ތަނުގައި ވެސް އީޔޫ އަށް އެއް ކަމެއް ވެސް ނުކުރެވޭނެ އެވެ. ބޭކާރު ކަންބޮޑުވުންތަކާއި އިންޒާރުތައް ދިނުން ހުއްޓާލާށެވެ. މިއީ، މިނިވަން ގައުމެކެވެ. ރާއްޖެ އިން ކަންކުރަންވީ ގޮތް ކިޔައިދޭން ޖެހެނީ، ޔޫރަޕްގެ 28 ގައުމު ހިމެނޭ އީޔޫއަކުން ނޫނެވެ. ދިވެހިން އަމިއްލަ އަށެވެ. ތަރައްގީގެ މަޝްރޫއުތަކަށް އެހީ ދޭން ބޭނުން ނަމަ، އީޔޫ އަށް ވެސް މަރުހަބާ އެވެ؛\nމިއީ، އީޔޫގެ ކައުންސިލުން އިއްޔެ ފާސްކުރި ގަރާރާ ގުޅޭ ގޮތުން، ދިވެހި ސަރުކާރުގެ އިސް ބޭފުޅުންގެ ވިސްނުމާއި ބަސް މަގު ހުރި ގޮތެވެ. އެ ވާހަކަތަކަށް އާނބަސް ބުނެ، ދިވެހިން ހަމަޖެހިލަންވީ ހެއްޔެވެ؟\nރާއްޖޭގެ ޚާރިޖިއްޔާގައި މަސައްކަތް ކުރެއްވި ބައެއް ބޭފުޅުންނާއި އިދިކޮޅުގެ އިސް ބޭފުޅުން، އެ ހުރިހާ ވާހަކައަކަށް ވިދާޅު ވަނީ ނޫނެކެވެ؛ އެއީ، އާދައިގެ އިންޒާރެއް ނޫނެވެ. އީޔޫ އިން މިފަހަރު އޮތީ ސަރުކާރުގެ ކަރަށް "މަޅި ފައްތައިފަ" އެވެ. ބުނާ ގޮތް ނުހަދައިފި ނަމަ ދެން އޮތީ މަޅި ބާރުކޮށްލުމެވެ. އެހެންކަމުން، ގޮތް ދޫކުރަން ޖެހުން ފިޔަވައި ސަރުކާރަށް ހަމަނޭވޭ ލެވޭކަށް ނެތެވެ.\nރާއްޖޭގެ ހާލަތު ބަލަން މި މަހު ކުރީކޮޅު ރާއްޖެ ވަޑައިގެންނެވި ހާޔޫރަޕިއަން ޔޫނިއަން (އީޔޫ)ގެ ގައުމުތަކުގެ ސަފީރުން. --ފޮޓޯ/މިހާރު\nރާއްޖެއާ ދެކޮޅަށް ގަރާރު ފާސްކުރި އީޔޫގެ ކައުންސިލަކީ ގައުމުތަކުގެ އިސް ވެރިން ނުވަތަ އެ ބޭފުޅުންގެ މަންދޫބުން ތިއްބަވާ، އީޔޫގެ އެންމެ ބާރުގަދަ ތަނެވެ.\nގަރާރުގައި، ފިޔަވަޅު އަޅަން ލިސްޓުކޮށްފައިވާ ދިވެހި ސަރުކާރުގެ އިސް ވެރިން، ޔޫރަޕްގެ ގައުމުތަކަށް ދަތުރުކުރަން ބޭނުން ނަމަ ނުވަތަ ބޭރު ގައުމުތަކުގައި މުދަލެއް ހުރި ނަމަ ސަލާމަތް ކުރުމަށާއި ދިވެހިރާއްޖޭގެ އިގްތިސާދަށް ދެން ކުރިމަތިވެދާނެ "ލޮޅުމަކުން" އަރައިގަތުމަށް ވެސް ގަރާރުގައިވާ ކަންކަން ތަންފީޒުކުރަން މަޖުބޫރު ކަމަށް އިދިކޮޅުން ބުނެ އެވެ.\nEU ge garaarakee fiyavalheh, eyge asaru Raajje ah kuraane: Idhikolhu\nއީޔޫ އިން ސަރުކާރަށް ހުށަހެޅި މައިގަނޑު ކަންކަން:\n- ރާއްޖޭގައި އިއުލާނުކޮށްފައިވާ ކުއްލި ނުރައްކަލުގެ ހާލަތު ވަގުތުން އުވާލުމަށާއި ރައްޔިތުންގެ ހިފަހައްޓާފައިވާ ހުރިހާ ހައްގުތަކެއް ގާނޫނުއަސާސީގައިވާ ގޮތަށް ކަށަވަރުކޮށްދިނުން.\n- ހައްޔަރުކޮށްފައިވާ އަދި ހުކުމްކޮށްފައިވާ ސިޔާސީ ބޭފުޅުން ވަގުތުން މިނިވަން ކުރުން.\n- ރައްޔިތުންގެ މަޖިލީހުގެ 12 މެމްބަރެއްގެ ވާޖިބަށް ހުރަސްނޭޅުމަށާއި ރައްޔިތުންގެ މަޖިލީހާއި ޝަރުއީ ދާއިރާ އާއި މިނިވަން މުއައްސަސާތައް، ގާނޫނުއަސާސީގައިވާ ގޮތަށް މިނިވަންކަމާ އެކު ހިންގަން ފެށުން.\n- ޑިމޮކްރަސީގެ މަގަށް ރާއްޖެ އަލުން އިޔާދަވުމަށް، ސަރުކާރުން ސިޔާސީ ޕާޓީތަކާ އެކު މަޝްވަރާތައް ފެށުން.\nމަޝްވަރާ ނޫން ހުރިހާ ކަމަކާ ދެކޮޅު!\nސަރުކާރުގެ އިސް ބޭފުޅުން ދެކެވަޑައިގަންނަވާ ގޮތުގައި، ވަގުތުން ތަންފީޒުކުރަން އީޔޫ އިން އެންގި ކަންކަމުގެ ތެރެއިން ދިވެހި ސަރުކާރުން ކުރަން ޖެހޭ ހަމައެކަނި ކަމަކީ ޕާޓީތަކާ އެކު ވާހަކަ ދެއްކުމެވެ. އެކަމަށް ސަރުކާރު ތައްޔާރެވެ. މަޝްވަރާ ކުރިއަށް ގެންދަން ސަރުކާރުން އިސްނަގައިގެން މިހާތަނަށް މަސައްކަތްތަކެއް ކޮށްފައިވީ ނަމަވެސް ކާމިޔާބު ނުވީ ވެސް އިދިކޮޅު ފަރާތްތަކާ ހެދި ކަމަށް ސަރުކާރުން ބުނެ އެވެ.\nIdhikolhu faraaithakuge masakai EU in balaeh nuganey: Saeed\nއީޔޫ އިން ވަކި ކަންތައްތަކެއް ކުރަން އެންގުމަކީ، ސަރުކާރުގެ ބައެއް ބޭފުޅުން ދެކެވަޑައިގަންނަވާ ގޮތުގައި، ދިވެހިރާއްޖޭގެ މިނިވަންކަމަށް ނުފޫޒު ފޯރުވުމެވެ. އެއީ، އީޔޫ އިން ބުނިހާ ގޮތަށް ކުރެވޭނެ އަދި ކުރާނެ ކަމެއް ވެސް ނޫން ކަމަށް ދިވެހިންނަށް ޔަގީންކަން ދޭއިރު، ބޭރުގެ ފަރާތްތަކަށް ސަރުކާރުން އިއްވަނީ އެހެން ވާހަކަތަކެކެވެ.\nއީޔޫގެ ގަރާރާ ގުޅޭ ގޮތުން، ރާއްޖޭގެ ފޮރިން މިނިސްޓްރީން ނެރުނު ބަޔާނުގައި ބުނީ، ރާއްޖެ އިން ގާނޫނާ ޚިލާފު އަމަލުތަކެއް ނުހިންގާ ކަމަށެވެ. ކުއްލި ނުރައްކަލުގެ ހާލަތު އިއުލާންކުރަން ޖެހުނީ، ގައުމީ ސަލާމަތަށް ނުރައްކާވެގެން ކަމަށާއި ގައުމުގެ ހާލަތު ރަނގަޅުކުރަން ކުރާ މަސައްކަތުގައި އީޔޫ އިން އެއްބާރުލުން ދިނުމަށް ވެސް އެދިފައިވެ އެވެ.\nރާއްޖެ އައި އީޔޫގެ ވަފުދުގެ ބޭފުޅުންނާ، ފޮރިން މިނިސްޓަރު ޑރ. އާސިމާ ބައްދަލުކުރުމަށް ފަހު ފޮޓޯއަކަށް ހުއްޓިވަޑައިގެން (ވ-2).-- ފޮޓޯ: ފޮރިން މިނިސްޓްރީީ\nރާއްޖެ އިން އީޔޫ އަށް ކަނޑައަޅާފައި ހުންނަވާ ސަފީރު އަހުމަދު ޝިއާން "މިހާރު" އަށް ވިދާޅުވީ އީޔޫ އިން މައިގަނޑު ގޮތެއްގައި ގޮވާލީ ކުއްލި ނުރައްކަލުގެ ހާލަތު އުވާލުމަށާއި ސިޔާސީ ފަރާތްތަކާ އެކު މަޝްވަރާ ކޮށްގެން މައްސަލަތައް ހައްލުކުރަން ކަމަށެވެ.\nޝިއާން ވިދާޅުވި ގޮތުގައި އީޔޫގެ ގަރާރަކީ ހަމައެކަނި ސަރުކާރުން އަމަލު ކުރަން ޖެހޭ އެއްޗެއް ނޫނެވެ. އިދިކޮޅު ފަރާތްތަކުން ވެސް މަޝްވަރާގެ މޭޒު ދޮށަށް އަންނަން ޖެހޭ ކަމަށާއި ސިޔާސީ ޕާޓީތަކުގެ މަޝްވަރާ އަށް އީޔޫ ވެސް އޮތީ އެއްބާރުލުން ދޭން ތައްޔާރަށް ކަމަށް އޭނާ ވިދާޅުވި އެވެ.\nޝިއާން ވިދާޅުވީ އީޔޫ ކައުންސިލްގެ ގަރާރުގައި އޮތީ ވަކި ފަރާތްތަކަކަށް އަމާޒުކޮށް އަޅާނެ ފިޔަވަޅުތަކެއްގެ ވާހަކައެއް ވެސް ނޫން ކަމަށެވެ. އަދި ރާއްޖެއާ ދެކޮޅަށް ދަތިކުރުމުގެ އެއްވެސް ފިޔަވަޅެއް އަޅާނެ ކަމުގެ އިންޒާރު އެ ގަރާރުގައި ނުދޭ ކަމަށް ތަކުރާރުކޮށް އޭނާ ވިދާޅުވި އެވެ.\n"މިއީ، ސަރުކާރަށް އޮތް ޕްރެޝަރެއް ނޫން. ކުއްލި ނުރައްކަލުގެ ހާލަތު އިއުލާން ކުރުމުގެ ކުރިން އީޔޫއާ އެކީ މަޝްވަރާ ކުރަމުން މި އައީ،" އޭނާ ވިދާޅުވި އެވެ.\nދޫކޮށްލެވޭވަރުގެ އިންޒާރެއް ނޫން!\nރާއްޖޭގެ ކުރީގެ ފޮރިން މިނިސްޓަރު އަދި އދ. އިން އީރާނަށް ކަނޑައަޅާފައި ހުންނެވި ދީނީ އަދި ފިކުރީ މިނިވަންކަމާ ބެހޭ ޚާއްސަ މަންދޫބު، ޑރ. އަހްމަދު ޝަހީދު ވިދާޅުވި ގޮތުގައި، އީޔޫގެ ގަރާރުގައިވާ ގޮތުން އެ ޖަމާއަތުގެ ވިސްނުމަކީ، ގާނޫނުއަސާސީ އާއި ގާނޫނުތަކާ ޚިލާފަށް ދިވެހި ރައްޔިތުންނާ މެދު ލާއިންސާނީ އަމަލުތައް ހިންގާ ސަރުކާރުގެ އިސް ވެރިންނާ މެދު ފިޔަވަޅު އެޅުމެވެ.\n"އިންޒާރު މި ދިނީ ސަރުކާރުގެ އިސް ބޭފުޅުންނަށް. އެ އިންޒާރާ އެއްގޮތަށް ފިޔަވަޅު އަޅާނެ. މިއީ، ހަމަބުއްދި ހުރި މީހަކު ނަމަ، ކަމެއް ނުވާނެ އިންޒާރެއް ކަމަށް ބަލައި ދޫކޮށްލާނެ ވަރުގެ އިންޒާރެއް ނޫން،" ޝަހީދު ވިދާޅުވި އެވެ.\n"މިއީ ޕްރެޝަރެއް ނޫނޭ ބުންޏަސް މި އަންނަނީ ވަކި ކަހަލަ ކަންތައްތަކެއް ކުރުމަށް އަންގަމުން. އެކަންކަމަށް އަމަލުނުކޮށްފިއްޔާ، އޭގެ ނޭދެވޭ އަސަރު ސަރުކާރަށް ކުރާނެ."\nޑރ. އަހްމަދު ޝަހީދު: ސަރުކާރުގެ އަނިޔާވެރިކަން ބޮޑުކަމުން ބައެއް ކަންކަން ނުވިސްނޭ ކަމަށް ވިދާޅުވި\nއީޔޫން ފިޔަވަޅު އެޅުމުގެ މާ ކުރިން ވެސް، ސަރުކާރުގެ އަމަލުތަކުން ރާއްޖެ އަށް ގެއްލުންވަމުންދާ ކަމަށް ޝަހީދު ވިދާޅުވި އެވެ. ސުޕްރީމް ކޯޓުގެ ފަނޑިޔާރުން ޖަލަށް ލައި، ރައްޔިތުންގެ ހައްގުތައް ހިފެހެއްޓުމާ އެކު ކުއްލި ނުރައްކަލުގެ ހާލަތު އިއުލާންކޮށް އިންސާނީ ހައްގުތަކަށް އަރައިގަތުމަކީ ބޭރު ދުނިޔެ އިން ގަބޫލުކުރާ ކަމެއް ނޫން ކަމަށް އޭނާ ވިދާޅުވި އެވެ. ރާއްޖެ އަށް އަންނަން ޓޫރިސްޓުން ހަދާފައި ހުރި ބުކިންސްތައް ކެންސަލްކޮށް، އިގްތިސާދަށް ނުރަނގަޅު އަސަރުކުރަމުންދާކަން އޭނާ ނެންގެވީ ބޮޑެތި ގެއްލުންތަކެއްގެ ގޮތުގަ އެވެ.\nޝަހީދު ވިދާޅުވި ގޮތުގައި ރައީސް ޔާމީނާއި މި ސަރުކާރުގެ އިސް ވެރިން ގާނޫނާ ޚިލާފަށް އަމަލުކުރައްވާތީ، އެއްވެސް ބަޔަކު ދައްކާ ވާހަކައެއް ފަހުމެއް ނުވެ އެވެ. ގާނޫނުތަކާއި ހަމަޔާއި އުސޫލް ފަހުމް ނުވާ ސަރުކާރަކަށް އީޔޫގެ އިންޒާރު ވެސް މާ ބޮޑު ކަމަކަށް ނުވާނެ ކަމަށް އޭނާ ވިދާޅުވި އެވެ.\nޝަހީދު ވިދާޅުވި ގޮތުގައި އީޔޫގެ ގަރާރުގައި ފާހަގަކޮށްފައިވާ ކަންކަމަށް ބަލާއިރު، ދެން ކުރަން އޮތް ކަމަކީ ސަރުކާރަށް ދަތިކުރުމުގެ ފިޔަވަޅު އެޅުމެވެ. އޭގެ ތެރޭގައި، ސަރުކާރުގެ އިސް ބޭފުޅުންނަށް ވިސާ ނުދިނުމާއި ބޭރު ގައުމުތަކުގައި ހުރި މުދާތައް ހިފެހެއްޓުމާއި ރާއްޖެ އަށް ދޭ އެހީތައް ހުއްޓާލުން ފަދަ ކަންކަން ކުރުން އެކަށީގެންވާ ކަމަށް އޭނާ ވިދާޅުވި އެވެ.\nރާއްޖޭގެ ހާލަތު އީޔޫ އަށް ކިޔައި ދެއްވަން ބެލްޖިއަމަށް ވަޑައިގެންނެވި އިދިކޮޅު ޕާޓީތަކުގެ އިސް ވެރިންތައް. - ފޮޓޯ: ޝާހިދު ޓުވިޓާ\nވަގުތުން ފިޔަވަޅު ނޭޅި ނަމަވެސް، އޭނާ ވިދާޅުވި ގޮތުގައި، އީޔޫގެ ލިސްޓުގައި ހިމެނޭ ބޭފުޅަކު ރާއްޖެ އިން ބޭރަށް ކޮންމެ ޒަމާނެއްގައި ވަޑައިގަތަސް ހިފައި ހައްޔަރުކުރުމަކީ ކުރެވިދާނެ ކަމެކެވެ.\nއޭނާ ވިދާޅުވި ގޮތުގައި ޔުނިވާސަލް ޖޫރިސްޑިކްޝަން މި ޒަމާނުގައި އޮންނަ ކަން ވެސް ސަރުކާރުން ހަނދާނެއް ނެތެވެ. އެއީ، ކޮންމެ ގައުމެއްގައި ހިންގާފައިވާ ލާއިންސާނީ އަމަލުތަކެއް ކަމުގައިވީ ނަމަވެސް އެހެން ގައުމެއްގައި އެ މައްސަލަ ބެލުން ކަން ޝަހީދު ފާހަގަކުރެއްވި އެވެ.\n"މި ބޭފުޅުން ހަނދުމަފުޅެއް ނެތް ޕިނޯޗޭ ކަހަލަ މީހުންނަށް ވީ ކިހިނެއް ކަމެއް. ހިފައި ހައްޔަރުކޮށްފައި ކޮންމެ ފަދަ ވަގުތެއްގައި ވެސް ޖަލަށް ލާފާނެ ކަން ހަނދުމަފުޅެއް ނެތް،" ޝަހީދު ވިދާޅުވި އެވެ.\nއޭނާ ވިދާޅުވީ އީޔޫގެ އެންގުމަށް އަމަލުނުކޮށް ދެން އަޅާ ފިޔަވަޅުތަކުގެ ފުރިހަމަ ޒިންމާ، ރައީސް އަބްދުﷲ ޔާމީން ނަންގަވަން ޖެހިވަޑައިގަންނަވާނެ ކަމަށެވެ.\nއީޔޫގެ އިންޒާރާ މެދު ސަރުކާރުން އާންމުންނަށް ވިސްނައިދޭން އުޅޭ އެއްޗަކާއި އޭގެ އަސްލު ބޮޑުމިން ތަފާތެވެ. މީގެ ކުރިން މިފަދަ އިންޒާރެއް އީޔޫއަކުން ރާއްޖެއަކަށް ނުދެ އެވެ. ކުރިން ނަމަ އަބަދުވެސް ބުނަނީ ރަނގަޅު ކުރަންވާ ކަންކަމެވެ. އެކަންކަން ރަނގަޅު ނުކޮށްފި ނަމަ ވަކި ބަޔަކާ މެދު ފިޔަވަައަޅާނެ ކަމަކަށް ނުބުނެ އެވެ. އެހެންކަމުން ހަގީގަތަކީ ރާއްޖޭގެ މިހާރުގެ ސަަރުކާރުގެ އަމަލްތަކާ މެދު ދުނިޔޭގެ އެންމެ ބާރުގަދަ އެއް ޖަމާއަތުގެ ކެތްތެރިކަން ކޮޅުންލަމުން ދާ ކަމެވެ.\nއީޔޫ ދިވެހި ސަރުކާރު އިދިކޮޅު ފަރާތްތައް ޑރ. އަހުމަދު ޝަހީދު ފޮރިން މިނިސްޓްރީ ރާއްޖެ-އީޔޫ ޑިޕްލޮމެޓިކް ގުޅުން ރާއްޖެ-ޔޫރަޕް ޑިޕްލޮމެސީ ރައީސް އަބްދުﷲ ޔާމީން\n65 ކޮމެންޓް, 236 ރިއެކްޝަންސް\nރާއްޖެ އަކީ އަނެއްކާ ޔޫރޮޕްގެ ގަޢުމެއްތައް މި އީޔޫ މާބޮޑަށް އަޅައިގެން އުޅޭ؟\nއަދުރޭއާނިހާނު ވަރެއްނެތް.3ޕާޓީ އެއްވެގެން2މީހުނާ އެއްވަރުނުވެ. ދެން ދަގަ އިދިކޮޅުކުދިން ފަރަށް\nތީގަ ދެން ކަންބޮޑުވާން ޖެހޭވަރުގެ ކަމެއް މަށަކަށް ނުފެނުނު. އިދިކޮޅުން މާކަންބޮޑުވެގެން ބިރުގަނެގެން އުޅެންޏާ މަކުރާނެކަމެއް ނެތް. މާބޮޑަށް ބިރު ގަންނަންޏާ ބޭރުގައުމުތަކުގައި މިގައުމުގެ އަގުވެއްޓުން ހުއްޓާލީމާ ރަނގަޅުވާނެކަމަށް ފެންނަނީ\nތިހުރިހާ ބަޔަކާ ވާހަކަ ދައްކަން އަދުރޭ އާއި ނިހާން ފޮނުވާނަމަ ރަގަޅު ވޭނެ\nއަދުރޭ އާއި ނިހާނު ތިޔަކަން ބަލައި ނުގަންފިއްޔާ ތިއަކީ އެއްވެސް ކަމެއް ނޫން\nގައްދާރުވާ މީހުން ފިލާގެންގޮސް ތިބޭނެތަން ގެއްލި ހުސްވެއްޖެ. ބިރުން ތެޅިފޮޅެނީ. އެހެންތާ ވާނީ ހިޔާލުކޮށްލާފަ އޮތީ ޔޫރަޕުން ބޮޑެތި ޕެލަސްގަނެލައިގެން ފިލަންވިއްޔާ. ޒިންމާވާންޖެހޭނެ. ޒިންމާ ކުރުވާނެ. މާކަ ގިނަ ދުވަހެއްނެތް.\nމި4އަހަރު އީޔޫއިން އިންޒާރު ދިނުން ފިޔަވާ ކުރި ކަމެއް ބުނެދީބަލަ.....ޑިޕްލޮމެޓިކް ބުލީއިން...\nއީޔޫގެ ޤަރާރުގަ އޮތް އެއްޗެއް ކިޔާނީވެސް އަދުރޭ އާ ފަލާހު. ދެން އަމަލު ކުރަން ޖެނަރަލު އޯޑަރު ކުރާނެގޮތް ނިކަން ހިތަށް ގެންނަވާ. ވެރިޔާ ވިދާޅުވާނެ މަށް ދެނަހުރި ކަމެއްނޫނޭ. މަށް އަދި ރޭކާލިއްޔޭ.\nވަރަށް ބޮޑު ކަމެއް ތީ. ހިނގާ ޕާޓީ ކުރަމާ.


ތަރައްގީގެ ވާހަކަ ދައްކަން ފަށަން ވާނީ ވެސް ގައިން ތާހިރުވެގެން: ރައީސް\nއަަމާޒަކީ ރާއްޖޭގެ ހުރިހާ ރަށެއްގެ ފެނުގެ ނިޒާމު، ތާޒާކަމާއެކު ހިނގައިހިނގާ ހުރުން ކަމަށާއި ތަރައްގީގެ ވާހަކަ ދައްކަން ފަށަން ވާނީ ވެސް، ގައިން ތާހިރުވެ ތިބެގެން ކަމަށް ރައީސް އިބްރާހިމް މުހައްމަދު ސޯލިހު މިރޭ ވިދާޅުވެއްޖެ އެވެ.\nހޮނިހިރު ދުވަހު ބާއްވާ ލޯކަލް ކައުންސިލްތަކުގެ އިންތިޚާބުގެ އެމްޑީޕީގެ ކެމްޕެއިން ނިންމައިލުމަށް، އއ. ރަސްދޫގައި ބޭއްވި ޖަލްސާގައި ރައީސް ވިދާޅުވީ ބީލަމުގެ މަރުހަލާ އިން ފެށިގެން، ކޮންމެވެސް މަރުހަލާއެއްގައި ފެނާއި ނަރުދަމާ ފެށިފައި ނުވާ އެއްވެސް ރަށެއް މިހާރު ރާއްޖޭގައި ނޯންނާނެ ކަމަށެވެ. އަމާޒަކީ، މި ސަރުކާރުގެ ދައުރު ނިމޭ އިރު ހުރިހާ ނަރުދަމާތަކުން އަތްދޫކޮށްލުން ކަމަށާއި ހުރިހާ ރަށެއްގެ ފެނުގެ ނިޒާމު ތާޒާ ކަމާއެކު ހިނގަހިނގާ ހުރުން ކަމަށް އެ މަނިކުފާނު ވިދާޅުވި އެވެ.\nރައީސް ވިދާޅުވި ގޮތުގައި ސަރުކާރުން ގެންނާނެ ތަރައްގީގެ ވާހަކަ ދައްކަން ފަށަން ވާނީ ވެސް، ގައިން ތާހިރުވެ ތިބެގެންނެވެ. އެމްޑީޕީގެ ސަރުކާރުން މިހާރު ކުރަމުން އަންނަނީ އެ މަސައްކަތް ކަމަށް ވިދާޅުވި އެވެ.\nކެމްޕެއިން ނިންމާ ޖަލްސާ އަށް އެމްޑީޕީގެ ގިނަ އިސްވެރިންނާއި ސަޕޯޓަރުން ރަސްދުއަށް އައެވެ. އެކަމަކު އެ މީހުން ތިބީ ފަޅުތެރޭގައި ދޯނިތަކުގަ އެވެ. އެ ރަށުން ވާދަކުރާ އެމްޑީޕީގެ ކެންޑިޑޭޓުންނާއި ސަޕޯޓަރުން ތިބީ ރަށުގެ އަތިރިމަތީގަ އެވެ. ވާހަކަ ދައްކާ ޕޯޑިއަމް ވެސް ބަހައްޓާފައި ހުރީ މަސް ދޯންޏެއްގަ އެވެ.\nވަށައިގެން ގިނަ އަދަދެއްގެ މީހުން ތިބި އެ ޖަލްސާގައި ރައީސް އިބްރާހިމް މުހައްމަދު ސޯލިހު ވިދާޅުވީ، ރާއްޖޭގެ ލާމަރުކަޒީގެ ފުރަތަމަ ފަތިހަށް އަލިވިލޭއިރު، ރަށްތަކުގެ އިންތިޒާމުތަކާއި ބޭނުންތަކާއި ނިންމުންތައް، ރަށުގެ ފުޅޮހިން މި ފަތިސް އެތެރެކޮށްދޭނެ ކަމަށެވެ. ވަށައިގެން ގުދުރަތީ ވަސީލަތްތަކާއި މުއްސަނދިކަމުގެ އިހްތިސޯސީ އިންފާރެއް ލެވޭނެ ކަަމަށާއި ރަށާއި އަތޮޅާއި ސިޓީގެ ނިންމުންތައް ތަންފީޒު ކުރުމުގެ އިހްތިޔާރާއި ގާނޫނީ ބާރު ލިބިދާނެ ކަމަށް ވިދާޅުވި އެވެ.\n"މި ދެކޭ ހުވަފެނާއި، ދާން އެދޭ މަންޒިލާއި އަލިވިލެން މިދާ ފަތިހަކީ އެއީ،" ރައީސް ވިދާޅުވި އެވެ.\nމި ޖަލްސާގައި އެ މަނިކުފާނު ވަނީ ސަރުކާރުން މިހާތަނަށް ކޮށްދީފައިވާ ތަރައްގީގެ މަޝްރޫއުތައް ވަރަށް ތަފްސީލުކޮށް ކިޔައިދެއްވައިފަ އެވެ.\nރަސްދޫ ބަނދަރުގައި އޮތް ދޯންޏެއްގައި ހުންނަވައިގެން ރައީސް ވާހަކަފުޅު ދައްކަވާއިރު، ރަށުގެ އަތިރިމަތީގައި ގިނަ ބަޔަކު އަޑުއަހަނީ-- ފޮޓޯ: ރައީސް އޮފީސް\nރައީސް ގެންނެވީ ތަރައްގީ ކުރުކޮށް\n- ހަމައެކަނި ރަށްރަށުގެ ބޯހިޔާވަހިކަމަށް އަންނަ އަހަރު، 1.5 ބިލިއަން ރުފިޔާ ބަޖެޓް ކުރާނަން. އެ ބަޖެޓާއެކު، ރާއްޖޭގެ ގިނަ ރަށްތަކުން ބޯހިޔާވަހިކަން ލިބޭނެ.\n- މާލޭގައި މި އަހަރު އެކަނި ވެސް 5،000 ހައުސިން ޔުނިޓްގެ މަސައްކަތް ކުރާނެ. އަމާޒަކީ 13،000 ޔުނިޓަށް އިތުރުކުރުން\n- ރާއްޖޭގެ ފަސް ސަރަހައްދެއްގައި ޓާޝަރީ ހޮސްޕިޓަލް ގާއިމް ކުރެވިއްޖެ. އަންހެނުންގެ ހާއްސަ ބަލިތަކާ، ގޮހޮރާއި މައިބަދައިގެ ބޮޑެތި އޮޕަރޭޝަންތައް ކޮށްފި. އިންތިހާ ދަރަޖައިގެ ނާޒުކު ނާރުގެ އޮޕަރޭޝަން މާލެ ނާރާ ކާމިޔާބު ކޮށްފި.\n- ސަރުކާރުން ވެރިކަމާ ހަވާލުވި އިރު ރަށްރަށުގައި ކަރަންޓު އުފެއްދޭ މިންވަރަކީ ޖުމުލަ 150 މެގަވޮޓް. މި ސަރުކާރަށް ވި ދެ އަހަރާއި ހަތަރު މަސް ތެރޭގައި އެކަނި ވެސް އިތުރު 180 މެގަވޮޓް އުފެއްދޭނެ ގާބިލްކަން ގާއިމު ކުރެވިއްޖެ\n- ދެ އަތޮޅެއްގެ ހުރިހާ ރަށެއްގައި އަވިން އުފައްދާ ކަރަންޓުގެ ޖުމުލަ 2،868 ކިލޯވޮޓާ ހަމަކުރުން. މި ފަދަ 15 މަޝްރޫއު ދަނީ ކުރިއަށް.\n- ފުރަތަމަ ޑިގްރީ އަށް ސަރުކާރުން ހިލޭ ކިޔަވައިދެމުންދާ 10،486 ދަރިވަރުން އެބަތިބި. ދަރިންނަށް ތަޢުލީމު ހޯދައިނުދެވުމުގެ ހާސްކަމުގައި، އުމުރު ހުސްކުރާނެ ދިވެއްސަކު، ދެން މި ރާއްޖެއަކު ނުހުންނާނެ ކަމަށް ވިދާޅުވި\n- އެއްގަމާ ކަނޑުން 20-30 މިނެޓްގެ ދަތުރަކަށްފަހު ކޮންމެ ރަށަކުން ވެސް އެއާޕޯޓަކަށް ދެވޭނެ. މި އަހަރު ފަހުކޮޅު، ހައިސްޕީޑް ފެރީ، ހއ. އަދި ހދ، އަތޮޅުން ފަށާނެ\n- ރައީސް ވިދާޅުވަނީ މިއިން ޒަމާނަކު ނުވާވަރަށް އައިސް ޕްލާންޓާއި ކޯލްޑް ސްޓޯރޭޖްގެ ކެޕޭސިޓީ އިތުރުވަމުންދާ ކަމަށް. މި ލަނޑުދަނޑި ހާސިލްވެ ނިމޭއިރު އިތުރު 525 ޓަނުގެ އައިސް އުފެއްދޭ އައިސް ޕްލާންޓް 20 ރަށެއްގައި އަލަށް ގާއިމު ކުރެވޭނެ\nރައީސް ވިދާޅުވި ގޮތުގައި ތަރައްގީ އާއި ކުރިއެރުމަކީ ޓީމެއްގެ ގޮތުގައި ތިބެގެން ނޫނީ ހޯދޭނެ އެއްޗެއް ނޫނެވެ. އެމްޑީޕީއަކީ ރާއްޖޭގައި އޮތް އެންމެ ބޮޑު، އެންމެ ވަރުގަދަ އަދި ބަދަހި ޓީމު ކަމަށާއި އިންތިހާބު ކާމިޔާބު ކުރާ މޭޔަރުންނާއި ކައުންސިލްތަކުގެގެ ރައީސުންނާއި މެމްބަރުންނާއި އަންހެނުންގެ ތަރައްގީއަށް މަސައްކަތް ކުރާ މެމްބަރުންނަކީ މި ޓީމުގެ އެއްބައި ކަމަށް އެ މަނިކުފާނު ވިދާޅުވި އެވެ.\n"ރަށާއި އަތޮޅާއި ސިޓީގެ ކުރިއެރުމާއި ތަރައްގީއަށް، އެ ޓީމުން ޓަކި ޖަހަން ހުރި ދޮރުތަކަކީ އެ ޓީމުގެ އަނެއް ބައި،" ރައީސް ވިދާޅުވި އެވެ.\nޖަލްސާ ނިންމާލަމުން އެ މަނިކުފާނު އިލްތިމާސް ކުރެއްވީ އެންމެ ކަމަކަށެވެ؛ އެއީ ދަތުރަށް އެދޭ، އެކަމަށް ފަރިތަ، ކަނޑަށް ގަދަ އެމްޑީޕީގެ ހުރިހާ ކެންޑިޑޭޓުން، ލާމަރުކަޒީ އޮޑީގެ ހަފޮޅުން، އެ ކެންޑިޑޭޓުން އެތެރެ ކޮށްދިނުމެވެ.\nއަރުޝީފަށް ނެގީ 08/04/2021 23:00\nއެންމެފަހުން އަޕްޑޭޓްކުރީ 08/04/2021 23:00\nއަޒްހާން އިބްރާހިމް 53 މިނެޓު ކުރިން\nފިރިމީހާގެ އެންމެ ގުނަވަނެއް ކުލޭގަނޑަށްވެ ކަމުނުގޮސްގެން ވަރިވުމަށްފަހު ކައިވެނިކުރި ދެވަނަ ފިރިމީހާގެ މުޅި ހަށިގަނޑު ކުލޭގަނޑަކަށް!


Havertz Chelsea aaeku5aharah soi kohfi\nހަވާޓްޒް އާއި ޗެލްސީގެ ކޯޗް ފްރޭންކް ލަމްޕާޑް\nޖަރުމަންގެ އެޓޭކިން މިޑްފީލްޑަރު އަދި އާ މައިކަލް ބަލަކްގެ ގޮތުގައި މަޝްހޫރުވެފައިވާ ކައި ހަވާޓްޒް، ޗެލްސީއާއެކު ފަސް އަހަރުގެ އެއްބަސްވުމެއްގައި ސޮއި ކޮށްފި އެވެ. މިއީ ބަޔާން މިއުނިކާއި ރެއާލް މެޑްރިޑާއި ބާސެލޯނާގެ އިތުުރުން މެންޗެސްޓާ ޔުނައިޓެޑް ވެސް ހޯދަން މަސައްކަތް ކުރި ކުޅުންތެރިއެކެވެ.\nއޭނާގެ ކުރީގެ ކުލަބު ބަޔާ ލެވަކޫސައިން މިދިޔަ ހަފުތާގައި ވަނީ ޗެލްސީގެ އޮފިޝަލުންނާ ބައްދަލު ކުރުމުގެ ހުއްދަ ދީ ހާވާޓްޒް ރޯލް ފޫއްބަންދަން އެެހެން ކުޅުންތެރިޔަކު ހޯދުމުގެ މަސައްކަތް ފަށާފަ އެވެ. އޭގެ ފަހުން ހާވާޓްޒް ޗެލްސީގެ މެޑިކަލް ހެދުމަށް ލަންޑަނަށް ދިއުމަށް ޖަރުމަންގެ ގައުމީ ޓީމުން އޭނާ ވީއްލައި ދިނުމަށް ވެސް އެ ޓީމުގެ ކޯޗް ޔޯކިމް ލޯ ނިންމި އެވެ.\n"އަހަރެން ވަރަށް އުފާވޭ މި ކުލަބަށް އާދެވުނީތީ، ޗެލްސީގެ ވެބްސައިޓަށް ދިން އިންޓަވިއުގައި ހަވާތްޒް 21، ބުންޏެވެ. އަހަރެންގެ ހުވަފެނެއް އެއީ ޗެލްސީ ކަހަލަ ބޮޑު ކުލަބަކަށް ކުޅުން."\nޗެލްސީގެ ޑައިރެކްޓާ މަރިއާނާ ބުނީ، ހަވާޓްޒަކީ އެ އުމުރުގެ ކުޅުންތެރިންގެ ތެރެއިން ދުނިޔޭގައި ހުރި އެންމެ މޮޅު އެއް ކުޅުންތެރިޔާ ކަމަށެވެ.\n"އެހެންވީމަ އަހަރެމެން އުފާވޭ އޭނާގެ ކުރިމަގު ޗެލްސީއާއެކު ކުރިއަށް ގެންދާން ނިންމީތީ،" މަރިއާނާ ބުންޏެވެ. "ޔޫރަޕްގެ ވަރުގަދަ އެއް ލީގް [ބުންޑެސް ލީގާ] ގައި ކައި [ހަވާޓްޒް] ވަނީ އޭނާގެ ހުނަރު ސާބިތު ކޮށްދީފަ."\nއޭނާގެ ޓްރާންސްފާ ފީގެ ގޮތުގައި ޗެލްސީން ވަނީ 70 މިލިއަން ޔޫރޯ ލެވަކުސަން އަށް ދީފަ އެވެ.


Officerunge massala live kohdheyn edhijje\nސިވިލް ކޯޓު ހިންގަމުން ގެންދާ ޖަސްޓިސް ބިލްޑިންގު. އޮފިސަރުންގެ މައްސަލަ ލައިވް ކޮށްދޭން ކޯޓުގައި އެދިފައިވޭ -- ފޮޓޯ: އަވަސް\nފުލުހުންގެ ވަޒީފާއިން ވަކިކުރަން ނިންމާފައިވާ ކޮމިޝަންޑް އޮފިސަރުން ސިވިލް ކޯޓަށް ހުށަހަޅާފައިވާ މައްސަލައިގެ ޝަރީއަތުގެ އަޑުއެހުން ލައިވްކޮށްދިނުމަށް އޮފިސަރުން އެދިއްޖެ އެވެ.\nއޮފިސަރުންގެ ފަރާތުން މިމައްސަލާގައި ވަކާލާތު ކުރައްވާ ދިވެހި ޗެމްބާސްގެ ގާނޫނީ ވަކީލު މަރިޔަމް ނިހާޔަތު ސޮއި ކުރައްވާ ސިވިލް ކޯޓަށް ފޮނުއްވި ސިޓީގައި ޝަރީއަތް ލައިވްކޮށްދޭން އެދިވަޑައިގެންފައިވަނީ އެއީ އާންމު މަސްލަހަތު ހިމެނޭ މައްސަލައެއް ކަމަށް ދެކޭތީ އެވެ. މީގެއިތުރުން ގާނޫނުއަސާސީގެ 42 ވަނަ މާއްދާގައި ބަޔާންކުރާ އަދުލުވެރިކަމާއި ހަމަހަމަކަމާ އެކު ޝަރީއަތް ކުރެވޭ ކަން ކަށަވަރު ކުރުމުގެ ގޮތުން ވެސް ޝަރީއަތް ލައިވްކުރަންޖެހޭ ކަމަށް ވިދާޅުވެފައިވެ އެވެ.\nއޮފިސަރުން ކޯޓަށް ހުށަހެޅި މައްސަލަ ޑިސްޕިއުޓް ރިޒޮލިއުޝަން މަރުހަލާ ނުވަތަ ޝަރީއަތުން ބޭރުން ހައްލުކުރަން ކުރި މަސައްކަތް ކާމިޔާބުވާ ގޮތް ނުވުމުން އެ މައްސަލަ ޝަރީއަތަށް ފޮނުވުމަށް ކޯޓުން އިއްޔެ ނިންމާފައިވެ އެވެ.


ސޮވެރިން ޑިވެލޮޕްމެންޓު ފަންޑުގައި މިހާރު ހުރީ ބޮލި ނޫން ކަމެއްވެސް ނޭނގޭ: ޝިޔާމް\nއަހްމަދު އަޒާން 23 ފެބްރުއަރީ 2021\nދިވެހިރާއްޖޭގެ ސޮވެރިން ވެލްތު ފަންޑުގައި މިހާރު ހުރީ ބޮލި ނޫން ކަމެއްވެސް ނޭނގޭ ކަމަށް ރައްޔިތުންގެ މަޖިލީހުގެ ނައިފަރު ދާއިރާގެ މެމްބަރު އަހްމަދު ޝިޔާމް ވިދާޅުވެއްޖެއެވެ.\nޝިޔާމް މިހެން ވިދާޅުވީ ދިވެހިރާއްޖޭގައި ކުރެވޭ ވިޔަފާރިތަކުން ލިބޭ ފައިސާގެ ބޮޑުބައެއް ދިވެހިރާއްޖޭގެ މާލީ ނިޒާމުގެ ތެރެއަށް ވަންނަމުން ނުދާކަން ފާހަގަކުރެވޭތީ އެކަމަށް އަވަސް ހައްލެއް ހޯދުމަށްޓަކައި އަޅަންޖެހޭ ފިޔަވަޅުތައް އެޅުމަށް ގޮވާލައި މަޖިލީހުގެ މަނަދޫ ދާއިރާގެ މެމްބަރު އަހްމަދު ހާރޫން ހުށަހެޅުއްވި ގަރާރަކަށް ބަހުސް ކުރައްވަމުންނެވެ.\nމިއަދުގެ ބަހުސްގައި ވާހަކަ ދައްކަވަމުން ޝިޔާމް ވިދާޅުވީ އެމްޑީޕީ ވެރިކަމަށް އަންނަ ކޮންމެ ފަހަރަކު ޑޮލަރުގެ އަގު އުފުލޭ ކަމަށާއި، ކޮންމެ ޑޮލަރެއްގެ ފަހަތުގައި ފުލުހެއް ބަހައްޓައިގެންވެސް ޑޮލަރުގެ އަގު އެމްޑީޕީއަށް ތިރި ނުކުރެވޭ ކަމަށެވެ. އަދި ރައީސް ޔާމީންގެ ވެރިކަމުގައި ވަނީ ޑޮލަރުގެ އަގު އެއްވަރެއްގައި ހިފަހައްޓަން ހަރުދަނާ ނިޒާމެއް ޤާއިމްކޮށްފައި ކަމަށާއި އެގޮތުން ސޮވެރިން ޑިވެލޮޕްމެންޓް ފަންޑެއް އުފައްދައި އެ ފަންޑުގައި ޑޮލަރު ރައްކާކުރަން ފެށިކަމަށެވެ.\n"މީގެ ދުވަސްކޮޅެއް ކުރިން ގަވަރުނަރު ވިދާޅުވި އެ ފަންޑުގައި ހުރި ދިވެހި ރުފިޔާއޭ، އަޅުގަނޑަކަށް ނޭނގޭ މިހާރު ބޮލި ނޫންކަމެއްވެސް ހުރީ" ޝިޔާމް ވިދާޅުވިއެވެ.\nމީގެ އިތުރުންވެސް ޝިޔާމް ވަނީ ސަރުކާރަށާއި ވެރިކަން ކުރާ އެމްޑީޕީއަށް ވަރަށް ބޮޑަށް ފާޑުވިދާޅުވެފައެވެ. މިގޮތުން އެމްޑީޕީގެ އެއްވެސް ތަސައްވުރެއް ނެތް ކަމަށާއި އިޤްތިސާދީ އެޖެންޑާއެއްވެސް ނެތް ކަމަށް ޝިޔާމް ވިދާޅުވިއެވެ.\nސޮވެރިން ޑިވެލޮޕްމެންޓް ފަންޑު ކުރީ ސަރުކާރުން އުފެއްދީ މައިގަނޑު ތިން ކަމެއް ކުރުމަށެވެ. އެއީ އިޤްތިސާދަށް ކުރިމަތިވާ ކުއްލި ލޮޅުމެއްގައި ބޭނުން ކުރުމަށާއި، ތަރައްޤީގެ އެކިއެކި މަޝްރޫއުތަކަށް ނަގާ ލޯނު އަނބުރާ ދެއްކުމަށާއި، އަދި ލޯނު ނަގާއިރު ގެރެންޓީއެއްގެ ގޮތުގައި އޭގައި ހުރި ފައިސާ ބޭނުން ކުރުމަށެވެ. މި ފަންޑަށް ފައިސާ ޖަމާ ކުރަނީ ވެލާނާ އިންޓަނޭޝަނަލް އެއާޕޯޓުން ދަތުރުކުރާ ކޮންމެ ދަތުރުވެރިއެއްގެ އަތުން ނެގޭ އެއާޕޯޓު ޑިވެލޮޕްމެންޓް ޗާޖުން (އޭޑީސީ) އަދި އެއާޕޯޓުގެ އެކިއެކި ހިދުމަތްތަކުން ލިބޭ ފައިސާއިންނެވެ. ދަތުރު ކުރާ ކޮންމެ ބޭރު މީހެއްގެ އަތުން 25 ޑޮލަރު ނެގޭއިރު ކޮންމެ ދިވެއްސެއްގެ އަތުން 12 ޑޮލަރު ނެގެއެވެ.\n2019 ވަނަ އަހަރުގެ ނިޔަލަށް ފަންޑުގައި 200 މިލިއަން ޑޮލަރު ހުރިނަމަވެސް ރައީސް ސޯލިހްގެ ސަރުކާރުން ވަނީ ފަންޑުގައި ހުރި ޑޮލަރު އެއްކޮށްހެން ހުސްކޮށްލާފައެވެ.\nފާއިތުވި އަަހަރުގެ 21 މޭއިގައި މޫޑީސް އިންވެސްޓަރ ސާވިސް އިން ނެރުނު ރިޕޯޓެއްގައި ވަނީ ސަރުކާރުން ސޮވެރިން ޑިވެލޮޕްމެންޓް ފަންޑުން ފައިސާ ނަގަމުން ދާނަމަ ދިވެހި ދައުލަތުން ދައްކަން ޖެހޭ 250 މިލިއަން ޑޮލަރު ދައްކަން ޖެހޭއިރު އެ ފަންޑުގައި ފައިސާ ނުހުރެދާނެ ކަމަށެވެ.\nއަރުޝީފަށް ނެގީ 23/02/2021 19:41\nއެންމެފަހުން އަޕްޑޭޓްކުރީ 23/02/2021 19:41\nމުހައްމަދު އައުޒަމް 28 މިނެޓު ކުރިން\nރަން ގަލަން 33 މިނެޓު ކުރިން\nރަން ގަލަން 34 މިނެޓު ކުރިން


Car dhuvvaa meehaa alert koh dhey technology eh 2022 gai | Mihaaru\nކާރު ދުއްވާ މީހާ އެލާޓް ކޮށްދޭ އާ ޓެކްނޮލޮޖީއެއް 2022 ގައި\n30 ޑިސެމްބަރ 2019 - 06:03 1 comment\nކާރެއް ދުއްވާ އިރު މީހާގެ ފޯކަސް ގެއްލިގެން އެސިޑެންޓްތައް ހިނގުމަކީ ވަރަށް އާންމު ކަމެކެވެ. އެފަދަ ހާދިސާތަކުގެ 30 ޕަސަންޓަކީ ކާރު ދުއްވަމުން ފޯނާ ކުޅުން، ސިނގިރެޓް ބުއިން، މިއުޒިކަށް ގެއްލިފައި އިނުން ނުވަތަ ކާރު ތެރޭގައި ކެއުން ކަހަލަ ކަމަކާ ގުޅިގެން ހިނގާ ހާދިސާތަކެވެ. އަދި 20 ޕަސަންޓް އެކްސިޑެންޓްތަކަކީ ދުއްވާ މީހާ އަށް ކުއްލިއަކަށް ދިމާވާ ސިއްހީ ކަމަކާ ގުޅިގެން ހިނގާ ހާދިސާތައް ކަމަށް ޔޫރަޕިއަން ކޮމިޝަންގެ ތަފާސްހިސާބުތަކުން ދައްކަ އެވެ.\nއެހެންވެ، ވެހިކަލްތައް ދުއްވަމުން ފޯކަސް ގެއްލޭ ކަހަލަ ކަމެއް ދިމާވާ ނަމަ ދުރާލައި އެކަން އަންގައިދޭނެ ޓެކްނޮލޮޖީއެއްގެ މުހިއްމުކަން ވެސް ބޮޑެވެ. އުފާވެރި ޚަބަރަކީ ޖަރުމަންގެ މަޝްހޫރު ކުންފުނި ބޯޝް އިން މިފަދަ ޓެކްނޮލޮޖީއެއް ހިމެނޭ ޑިވައިސްތަކެއް ކާރުތަކަށް 2022 ގައި ތައާރަފު ކުރަން ނިންމުމެވެ.\nUsing cameras and #AI to save lives: According to international studies, nearly one in 10 road accidents is caused by inattentive drivers. Our new interior monitoring system detects distraction or drowsiness and provides assistance: https://t.co/7CkecVub5C #CES2020 #BoschCES pic.twitter.com/dqEvFUjJ0r\n— BoschGlobal (@BoschGlobal) December 18, 2019\nއެ ކުންފުނިން ބުނެފައިވާ ގޮތުގައި މި ޓެކްނޮލޮޖީ އަކީ އާޓިފިޝަލް އިންޓެލިންސް (އޭއައި) ގެ އެހީގައި މަސައްކަތް ކުރާ ކެމެރާ އަކަށް ބަރޯސާވާނެ އެއްޗެކެވެ. ދުއްވާ މީހުންގެ ލޮލުގެ ހަރަކާތްތަކުން ވެހިކަލްގެ ފޯކަސް ގެއްލެން އުޅޭ ނަމަ އޭގެ އެހީގައި އެކަން ސަމާލު ކަމަށް ގެނެސްދޭނެ އެވެ. އޭގެ ތެރޭގައި އެސްފިޔަ ޖަހާ މިންވަރާއި ލޮލުގެ ކަޅި ހަރަކާތްކުރާ ގޮތް ދެނެގަނެ، އެކަންކަމުގެ އެހީގައި ކެމެރާ އަށް މުހިއްމު މައުލޫމާތައް ރެކޯޑް ކުރާނެ އެވެ.\n"އެހެންވީމާ މިއީ ވެހިކަލް ދުއްވަން އިންނަ މީހާގެ ހާލަތު އަންގައިދޭނެ އިންޓީރިއާ މޮނިޓަރިން ސިސްޓަމެއް. މިސާލަކަށް މީހާގެ ލޮލުގެ ހަރަކާތްތަކުން ދެނެގަނެވޭނެ އޭނާ ވަރުބަލިވެ، ފޯކަަސް ގެއްލޭ ނަމަ،" ބޯޝްގެ ތަރުޖަމާނު އެނެޓް ފިޝާ ސީއެންއެން އަށް ވިދާޅުވި އެވެ. "ނަތީޖާ އަކީ ދުއްވާ މީހާ އެލާޓްކޮށް، ދުވެލި ކޮންޓްރޯލް ކުރަން އިރުޝާދު ދޭނެ. ޖުމްލަކޮށް މި ސިސްޓަމަކީ ކާރުގައި ތިބޭ އެންމެންގެ ރައްކާތެރި ކަމަށް އެޅޭނެ ފިޔަވަޅެއް. އެގޮތުން ސީޓްބެލްޓް އަޅައިގެން ތިބި ތޯ އާއި އެއާބޭގް ހުރީ ރަނގަޅަށް ތޯ ފަދަ ކަންކަން އެލާޓް ކޮށްދޭނެ."\nފިޝާ ވިދާޅުވީ، އަލަށް ތައާރަފުކުރާ ޓެކްނޮލޮޖީން ތަފާތު އެކި ގޮތްގޮތަށް ޑްރައިވަރަށް އެލާޓް ކޮށްދޭނެ ކަމަށެވެ. އޭގެ ތެރޭގައި އައްޔާއި އަޑާއި ދުވެލި މަތަކުރުމާއި ވެހިކަލްގެ ފުރޮޅުތަކަށް އަންނަ ވައިބްރޭޝަން ހިމެނެ އެވެ.\n"އެހެންވީމާ 2022 ވަނަ އަހަރަކީ ވަރަށް ހާއްސަ އަހަރަކަށް ވާނެ." ފިޝާ ވިދާޅުވި އެވެ. "މިއީ މަގުމަތީގެ ސަލާމަތާއި ރައްކާތެރިކަން، ދުއްވާ އުޅަނދުތަކުން ކަށަވަރުކޮށް ދޭން ކުރެވޭ ވަރަށް ވެސް މުހިއްމު މަސައްކަތަކުން ނަތީޖާ ފެންނާނެ އަހަރެއް."\nދުނިޔޭގެ ސިއްހަތު ޖަމިއްޔާ ޑަބްލިއުއެޗްއޯ އިން މިދިޔަ އަހަރު ނެރުނު ގްލޯބަލް ސްޓޭޓަސް ރިޕޯޓް އޮން ރޯޑް ސޭފްޓީން ދައްކާ ގޮތުގައި ދުނިޔޭގެ އެކި ސަރަހައްދުތަކުގައި މަގުމަތީގެ އެކްސިޑެންޓަތަކުގައި އަހަރަކު ބިލިއަނަކަށް ވުރެ ގިނަ މީހުން މަރުވެ އެވެ.\nއިތުރު ލިޔުންތައް ދަތުރުފަތުރު ވެހިކަލްތައް އެކްސިޑެންޓް މަގުމަތީގެ އެކްސިޑެންޓް ސަލާމަތީ ފިޔަވަޅުތައް


Sheik Iyaaz Akee "Munaafiq" Eh Kamah Bune, Eyna Hayyaru Kuran Azim Govailaifi! - Vaguthu\nކޮވިޑް ފައްސި އަނެއްކާވެސް ސައްތައިން މައްޗަށް - 41 މިނެޓް ކުރިން\nދީނީ އިލްމުވެރިޔާ ޑރ. މުޙައްމަދު އިޔާޒްއަކީ "މުނާފިގެއް" ކަމަށް ބުނެ އޭނާ ހައްޔަރުކުރުމަށް އެމްޑީޕީގެ ޕާލިމެންޓްރީ ގްރޫޕްގެ ލީޑަރު، މެދު ހެންވޭރު ދާއިރާގެ މެންބަރު އަލީ އާޒިމް ގޮވާލައިފިއެވެ.\nއަލީ އާޒިމް ކުރެއްވި ޓްވީޓެއްގައި ވަނީ އިޔާޒް އަކީ އިސްލާމީ އެއްބައިވަންތަކަށް ނަގާލަން އުޅޭ މީހެއްގެ ގޮތުގައި ސިފަކުރައްވާފައެވެ. އާޒިމް މިހެން ވިދާޅުވީ އިޔާޒު ކުރެއްވި ޓްވީޓަކަށް ރައްދުދެއްވަމުންނެވެ.\nއެގޮތުން އިޔާޒަކީ މުނާފިގެއްގެ ގޮތުގައި ސިިފަކުރައްވާ އަލީ އާޒިމް ވިދާޅުވީ ދިވެހި މުޖުތަމައުގެ އިތުރުން، އިސްލާމީ އުންމަތް ބައިބައި ކުރާ މުނާފިގުން ހައްޔަރުކޮށް އެކަހެރިކުރަން ޖެހޭ ކަމަށެވެ. އަދި އިޔާޒް ހައްޔަރު ކުރުމަށް ގޮވާލާ އާޒިމް ވިދާޅުވީ އޭނާ ދޫކޮށްލައިފި ނަމަ، އަންހެން ދަރިން ދިރިތިއްބާ މަރަންވެސް ގޮވާލަފާނެ ކަމަށެވެ.\n"ދިވެހި މުޖްތަމައުގެ އިތުރުން އިސްލާމީ އުންމަތް ބައިބައިކުރަން މަސައްކަތް ކުރާ މިފަދަ މުނާފިގުން ހައްޔަރުކޮށް އެކަހެރި ކުރުމަށް ގޮވާލަން. މީ ދޫކޮށްފައި ބަހައްޓައިފިނަމަ އަންހެން ދަރިން މަރަންވެސް ގޮވާލަފާނެ" އިޔާޒް ކުރެއްވި ޓްވީޓަކަށް ރައްދު ދެއްވަމުން އާޒިމް ވިދާޅުވިއެވެ.\nޑރ. އިޔާޒު ކުރި އެ ޓްވީޓަކީ އެޗްޕީއޭއިން މިސްކިތުގައި ގައިދުރުކޮށް ޖަމާއަތް ހެދުމަށް އަންގާފައިވާތީ އެކަމާ ގުޅިގެން ކުރެއްވި ޓްވީޓެކެވެ. އެގޮތުން ގައިދުރުކޮށް އަޅުކަން ކުރުމަކީ އެހެން ދީންތަކުގެ މީހުންގެ އާދައެއް ކަމުން އެކަން މުސްލިމުންކޮށްގެން ނުވާނެ ކަމަށް އޭނާ ވިދާޅުވިއެވެ.\nއެފަދަ ޕޯސްޓްތަކާއި ގުޅިގެން ޑރ. އިޔާޒަށް އާންމުންގެ ފާޑުކިޔުންތައް ވެސް ކުރިމަތި ވެފައި ވަނިކޮށް މިއަދު އޭނާ ވަނީ ވަޒީފާއިންވެސް ސަސްޕެންޑްކޮށްފައެވެ.\nދިވެހި ރާއްޖޭގެ ގައުމީ ޔުނިވާސީޓީ (އެމްއެންޔޫ) ގެ ފެކަލްޓީ އޮފް ޝަރީއާއިން ލޯ ގެ އެސިސްޓެންޓް ޕްރޮފެސަރުކަން އަދާ ކުރައްވަމުން ގެންދަވާ ޑރ.އިޔާޒް، ވަޒީފާއިން ސަސްޕެންޑު ކޮށްފައިވަނީ 14 ދުވަހަށެވެ. އެމްއެންޔޫގެ އެޗްއާރުން ސަސްޕެންޑު ކުރި ސަބަބެއްގެ ގޮތުގައި ބުނެފައިވަނީ އިޔާޒު ސޯޝަލް މީޑިއާގައި ކުރާ ޕޯސްޓުތަކުގެ ސަބަބުން އާންމުނަށް އެކަމުގެ ނުރަނގަޅު އަސަރުކުރާތީ އެކަން ތަހުގީގު ކުރުމަށް ކަމަށެވެ.\nނަމަވެސް ހައްގު ބަސް ބުނުމުގައި ދެމި ހުންނާނެ ކަމަށްއިޔާޒް ވިދާޅުވެފައިވެއެވެ.\nމަނާ ވަގުތު އާޒިމް ކެމްޕޭން ކުރަނީ\nމާޗް 5, 2021 19:50\nކަލޭ ތިމަގާމަށް ހޮވާފަ ތިހިރީ ފުއްޕާކަށް ނޫން އެންގޭ.\nމާޗް 5, 2021 19:55\nއެމްޑީޕީ އެއްޗެހިންގެ މުނާފިގުކަން މާބޮޑު ހެން ހީވަނީ.. ވައުދު ނުފުއްދާ ރައްޔިތުންގެ ލާރިކައި ލާދީނީ ކަންކަން ހިމާޔަތް ކުރުން ނޫންކަމެއް ނުފެނޭ\nމާޗް 5, 2021 20:03\nފުރަތަމަ ހަ އްޔަރު ކޮށް އިސްލާމްދީން ދަސްކޮށްދޭންވީ ތިޔަބުނާ މުނާފިގުމަތީ މުނާފިގު ފަޅާފަހުރި އާޒިމް އަށް . ހޭބަ އްޔާ މުނާފިގަކީ ކޮން ބަޔަކަށް ކިޔާ ނަމެ އްކަން ވެސް މިފުރޭތަ އަށް ނޭގޭ އަގަފުޅާ ކުރާ އިރު . ފުރަތަމަ ހެ އްދެވި ފަރާތް ހަނދުމަ ކޮށްބަލަ ތިމާވަރުގެ ބޮޑު މުނާފިގެ އް ހަމަ ގަ އިމު މިދިވެހިރާ އްޖެ އަކު ނުހުންނާނެ\nމާޗް 5, 2021 20:04\nވަގަކު މުނާފިގަކަށް މީހަކު ހަދައިފި.\nމާޗް 5, 2021 20:06\nމި ބޭފުޅާ ފުރަތަމަ ހިފާ ހައްޔަރަށް ލާންވީ، މަލީހު ބޭރުކުރި ދުވަހުވެސް މިބުނަނީ އިތުބާރު ގެއްލުނު ސަބަބުވެސް ބުނެދޭކަށް ނުޖެހެއޭ. ޝަހިންދާ ހައްޔަރު ކުރަންކީއްވެތަ މެޖޯރިޓީ ލީޑަރު ޓްވީޓް ނުކުރީ\nމާޗް 5, 2021 20:08\nއިޔާޒާއި އެކު މި މުނާފިގު އާޒިމުވެސް ހައްޔަރު ކުރަންޖެހޭ// މީނައަކީ ލާދީނީ ބައިގަނޑަށް ހިއަވަރުދޭ ، ބޮޑު މުނާފިގު މީހެއް\nމާޗް 5, 2021 20:09\nނުރަގަޅު އަސަރެ އް ނޫން ކުރަނީކީ . އިސްލާމް ދީނުގަ އޮންނަ ގޮތް ސާފުކޮށް\nދެ އްވަނީ . ސަރުކާރުން ކުރާ ކަން ތަކާ ދެކޮޅަށް އެއ އްޗެ އް ބުނާ މީހާ ހަ އްޔަރު ކުރާ ދުވަސް މި އޮތީ އަ އިސްފަ ނަންވާނީ މަ އުމޫނު . އާޒިމަށް ޖެލޫސިލް ބޯންދޭން ފެނޭ .އޭނާގެ ހަޖަމް ވަރަށް ގޯސްވެގެން އުޅެނީ\nމާޗް 5, 2021 20:23\nރާކަނި މަސް ކެވިއްޖެ ނު\nމާޗް 5, 2021 20:38\nބަލަ މިގައުމުގަ ދިރިތިއްބާ ދޭތެރެ ދުރުކުރާ ޕޮރޮގުރާމުން އައްޑަނަ ބަހައިގެން ކިތައް ދަރިންތޯ މަރުވީ މިގައުމައް ދިމާވެގެން އުޅޭ އެންމެ ބޮޑު މުސީބާތަކީ އެއީ އާބާދީމަދުކަން ތިގޮތައް ހައްޔަރު ކުރަންޏާ އެންމެ ކުރިން ހައްޔަރުކުރައްވާނީ ސަފާރީތަކުގެ ފަޅުފިލުވަން ޒާއްޒާތުގެ ސިރަޕް ހިއްޕަވާ ވާނުވާ ނޭންގިފަ ތިބި މީހުން ކަމެއްވާއިރައް ހައްޔަރޫ ރުކުރަލޭ މިކިޔަނީ ވެދުން\nއިޔާޒްއަކީ މުނާފިގެއްކަމަށް ބުނި މީހަކީ ލާދީނީ ހައްދުފަހަނައެޅި އެއްޗަށްނޫނީނުވާނެ...\nމާޗް 5, 2021 20:42\nޑރ. އިޔާޒާއި އަޅާ ބަލާއިރު އަލިފު ބާ ވެސް ނޭގޭ މީހަކު މީ\nބަލަ އަހަރުމެން ގާތުގައި އިޔާޒު ގެ އަގު މާ މަތިވެރި. އޭނާ އަކީ ކީރިތި ޤުރުއާނުން ޕީއެޗްޑީ ހަދާފައިވާ ދީނީ އިލްމުވެިރޔެއް.\nއެފަދަ އުސްތާޒުންނަށް މުނާފިގު ގޮވާމީ ހާގެ ހުރި ނާތަހުޒީބު ތަންދޮރު ނުދަންނަވަރު އެންމެނަށް ފާޅުކަން ބޮޑު ކޮށް އެގޭ..\nމަޖިލީހަށް ވަދެވުނީމަ މާމޮޅުވީކަމަށް ހީކުރަނީ ތީ ޖާހިލުންގެ ގޮތަކީ\nހައްޤުބަސްބުނާތީވެ ރުޅިއަޔަސް ޝޭއިޚުންގެ އަގަ ބަންދެއް ނުކުރެވޭނެ\nމާޗް 5, 2021 20:47\nއަލީ އާޒިމް އަކީ ހައްދުފަހަނަޅާފައިވާ ދީނާއި ދެކޮޅު މީހަކީ ބުނީމަ ގޯސްތަ؟\nދީނީ ޝޭއިޚްނުާއި ދިމާކުރާނަމަ، ދެން ފަހަރަކު މަޖިލީހަށް އަލްވަދާޢު ކިޔުމަށް ދެވޭ ދައުވަތަކަށް އެކަން ވާނީ..\nއަހަރުމެން ވޯޓު ދިނީ ދީނީ މީހުންގެ އަގުވައްޓާކަށް ނޫން.. ފެންވަރު ނޯޅޭތި..\nއަހަރުމެން މަޑުން ތިބުމަކީ ތިބޭފުޅާ ބޭނުން އެއްޗެއް ކިޔަން ދެވޭ ލައިސަންސެއްނޫން.\nމާޗް 5, 2021 20:53\nކޮން މުނާފިގެއް ކިޔާކަށް ، ކަލޭމެންގެ ހުރި ސޯލިހު ކަމުގެ ސަބަބުން އަހަރެމެން މިއުޅެންޖެހެނީ ދެފައި އެއްތަން ނުކުރެވިގެން.. އަދި އެބަ ކިޔައޭނުން މުނާފިގޭ..\nމާޗް 5, 2021 20:59\nއާޒިމް ތިހިރީ ހަ އްދުން ނެ އްޓިފަ، މުނާފިގުންގެ ގްރޫޕަކަށް ވަދެފަ ތިހިރީ.\nމި ޢަލީ އާޒީމް ނޮހޮރޮއްޕާން އަކީ މީކާކުތަ؟ ކަލޭ ވިހައި އިރު ކަލޭގެ އަމާބަފާ ދީފައިން ޢިއްޒަތެރި މެމްބަރުކަމެއްތަތީ؟ ނިކަމެތި ރައްޔިތުންގެ ލޭބޮއެގެންހުރެ ކަލޭ ލަދެއް ހަޔާތެއް ނެތްތަ ރައްޔިތުން ކަރަށް ފައިންއަރަން؟ ކަލޭމެން ކަހަލަ ދީނެއް މިއްލަތެއް ނުދަންނަ ނޮހޮރޮއްޕާނުން މި އިސްލާމީ ގައުމުގެ ރައްޔިތުންގެ މަޖީލީހާ ހަވާލުފަހުން މިގައުމަށް ހުރިހައިވެސް ނޮހޮރޮއްޕާނެއް މި ޖެހެނީ. ވަރަށް އަދަބުވެރިކަމާއެކު ޑރ.އިޔާޒަށްވެސް ދަންނަވަންއޮތީ މަނިކުފާނުމެންަކަހަލަ މަދު ޝެއިޚުންކޮޅެކޭ މިބައިމީހުންގެ މުނާފިގުކަން އެނގިތިބެ މިބައިމީހުންނަށް ބައިއަތު ހިފައި މިބައިމީހުންނަށް ވެރިކަން ދިނީ. ދެން ހިތިބޭސް ހިއްޕެވުން ނޫން ގޮތެއް ނެތޭ.\nމާޗް 5, 2021 21:01\nއާޒިމް ކަލޯ! ތިޔަ އޮޅެނީ ބޫޓުގެ ސައިޒް. މުނާފިޤު ނޫންމީހެއްކޮބައިތޯ؟ މި ޤައުމުގައި ތިޔަ ބައިގަނޑުތެރޭގައި.\nމާޗް 5, 2021 21:10\nތިމާ ފޭހުނު އިލޮށިގަނޑު މިވަނީ ތިމާގެ ލޮލަށްހެރިފައެވެ.\nރުޅިވެރިކަމާ ނަފްރަތުން ލިބޭނެ އެއްވެސް ފައިދާއެއް ނޯންނާނެ . ރައްޔިތުންގެ މަޖްލިސް މެންބަރުން އަޅުގަނޑުމެންނަށް ރީތި ނަމޫނާ ދައްކަވާ އަޚް އަލް އުސްތާޒް ޢިޔާޒް ވެސް މުޖްތަމަޢުގެ އެހެން މީހުންގެ ވެސް ެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެ އިޙްސާސް ތަކަށް ބައްލަވާފައި ދީނީ ވާހަކަ ދައްކަވާ . މި ރާއްޖޭގައި އިސްލާމުން އުޅޭތާ 800 އަހަރު ވެއްޖެ . އަލަށް އިސްލާމް ވެގެން އުޅޭ ބަޔަކަށް ދީން ކިއަވައިދޭ ގޮތަށް ދީން ކިއަވައިދޭން ނުހައްދަވާ\nމާޗް 6, 2021 14:14\nމީގެ65އަހަރުކުރިންފެށިގެން ދުނިޔޭގަ އުޅެއުޅެ ތިބިމީހުން އެހެންވިއްޔާ މާމޮޅުވެސްވާނެތާ. މިހާރު މިޤައުމު ޤުރްއާން ހިތުދަސް ކުޑކުދިންވެސް ތިބޭއިރު ތިބުނަނީ ގިނަދުވަސްވިމީހުންމޮޅުވާނެ\nކަމަށް ނޫންތޯ؟ އެހެންވީމަ ދަރިންވެސް މައިންބަފައިންނަށްވުރެ މޮޅެއްނުވާނެދޮއްތޯ؟\nމާޗް 5, 2021 21:12\nމުނާފިގެއްގެ ސިފަތައް ނުދަންނަ ޖާހިލުން ނާއި މެދު ވިސްނަންޖެހެއެވެ.\nމާޗް 5, 2021 21:18\nވަރަށް ރަނގަޅު ވާހަކައެއް.. ހައްޔަރުން ކުރަން ވީ ހަމަ.. ހެހެހެހެ\nމާޗް 5, 2021 21:20\nވާގޮތަކީ ޖީއެމްއަރުން ރީލޯޑް ކުރިމީހުންނަ ޤައުމީޔަތު ނެގިފަ މިއޮތީ.\nމާޗް 5, 2021 21:24\nއެބަ ރަނގަލުވޭ ވޯޓުން ވައްކަން ކޮށްގެން މިސަރުކާރު ގެންނަން އިޔާޒް ވެސް ބައިވެރިވި ތީ ހަމަ އިބިލީހެއް ފައްކާ....\nމާޗް 5, 2021 21:29\nއާޒިމް ދީނީޢިލްމުވެރިންނަށް ހާދަވަރެކޭ ތިކުރަނީ މުސްލިމެއްކަން ޔަޤީންވާހިސާބުން އެމީހަކަށް މިބައިގަނޑު ޖައްސައިލާނެ\nމާޗް 5, 2021 21:40\nއާޒިމު ހައްޔަރު ކުރަން ގޮވާލަން\nއއއއ ،5.މާޗު ،2021\nމާޗް 5, 2021 21:57\nތީކާކު ތި އަލީއާޒިމް ވަރުގެ ހަރަންކޯރުވާމީހަކުނުހުންނާނެ އޭނާ އެއްފޭއެމްގަ ހުރީއިރު ރެފުރީންގެ ހަގުކާލާޗާގެން ބަޑުއަޅާ ދިރުވާލާގެން މިޔަވުރެން ބޮޑުމުނާފިގެވޭބާ ރ.ޔާމިނަ ވަގަގޮވަމުން ދުވާއިރު މިޔަވުރެން ބޮޑުވަގެވޭބަ.\nމާޗް 5, 2021 22:30\nމަޖިލީހުގެ މެމްބަރުކަން ލިބުމަކީ ތިމާއަށް ނަރަކައިގެ އަލިފާނުން ރައްކާތެރިކަން ލިއްބާދޭނެ ކަމެއްނޫނެވެ. އަދި އެއީ މާތް ރަސްކަލާނގެ ކޯފާއާއި އެކަލާނގެ ވޭންދެނެވިއަޒާބުން ތިބާ އިސްތިސްނާކުރުވާނެ ކަމެއްވެސް ނޫނެވެ. އަދި ކިއިއްތަ އެއީ މާތް ރަސޫލާގެ އަމުރުތަކައް ތަކާއި ދެކޮޅުހެދުމަށާއި އެ ރަސޫލާގެ ވަސިއްޔަތައް ޚިޔާނާތްތެރިވެގެންވާހާލުގައި ތިމާ ނަރަކައިން ސަލާމަތްކުރުވާ ކަމެއްވެސް ނޫނެވެ. ކަންމިހެން އޮތް އިރު އާޒިމްގެ އަނގައިން ތިޔަ ނިކުންނަ ވާހަކަތަކަކީ ކިހާވަރެއްގެ ބުއްދިޔެއް ފިކުރެ މަތީގައި އިސްވެދެންނެވުނު ކަންކަމައް ރިއާއަތްކޮއް ނެރެގެން އުޅޭ ބަސްތަކެއްތޯ ވިސްނާފިކުރުކުރާހުއްޓެވެ. ހަތަރުފަރާތައް އެނބުރިބަލާށެވެ. އެކަކައްވެސް އެމީހަކު އެމީހަކުގެ ވެރިއިލާހުގެ ހަޒްރަތައް ގެންދެވޭހިނދު އެމީހަކުގެ އުމުރައް ނުވަތައް އަދާކުރާ ވަޒީފާއަކައް ނުވަތަ ކޭ މޮޅުބޭހަކައް ނުވަތަ ވެކްސީނަކައް ބަލާފައި ދުނިޔޭގަ ހިތައްއެރިހާ ކަމަކާއި ބަހެއް ބުނަން އެކަލާނގެ ދޫކުރައްވާފައިވޭތޯ. މާތް ރަސްކަލާނގެ ކީރިތި ގުރްއާންގައި އެންމެ ފަހުން ބާއްވާލެއްވި އާޔަތުގެ މާނާގައި ވަނީ ކީކޭތޯ ހޯދައި ބަލާބަލާށެވެ.\nމާޗް 5, 2021 22:35\nދޭތި ހައްޔަރުކޮށް ދޭތިވެސް އެއް ގޮޅިއަކަށް ލާންވީ\nމާޗް 5, 2021 22:53\nޑރ. ޙަސަން ހަމީދު...އިސްތިއުފާ....\nމާޗް 5, 2021 22:56\n“ޑޮކްޓަރ ޢިޔާޒު” މިހެން މިކިޔަނީ ކަމެއްވީމަ! ޢާޒިމަށް އަދި މިދާއިރާއިން އަލިފް ކިޔަން ނޭގި ތިހުރީ! ފުރަތަމަ އަލިފު ބާގެ ފިލިތައް ދަސްކުރޭ!\nޢިސްލާމި ވަހްދަތު ނޭގޭ މީހަކު ކޮން މެމްބަރު ކަމެއް ކުރެވޭނީ!\nޓިމަޤާމަށް ޤާބިލެއް ނުން އިސްފާދީފަ އިސްލާމް ދީން އޮޅުންފިލުވަންދޭ!\nމާޗް 6, 2021 06:10\nއމަޖުލީހަށް އަންނަނީ އިސްލާމަދީނަށް ނަސްރުދޭކަށްނޫން ޑިމޮކުރަސީގެ ގުނަވަންތަ އް ވިންދުޖަހަނީ ކުފުރަ އް މަޖުލީހުން އެކުރަނީ އެކަން. ﷲގެ ހުކުމުގެ ބަދަލުގަ އި އަމި އްލަ ވަޟަޢީ ހުކުމްތަކެ އް ޤާނޫނުތަކެ އް\nމާޗް 5, 2021 23:05\nކޮމެންޓްތައް ކިޔާލާފަ ހަޤީޤަތުގަވެސް ދިވެހިން ދީނަށް ކުރާލޯބި ވަރަށް ވެސް ރަގަޅަށް ހާމަވެއްޖެ. އިޔާޒު އަކީ ދީނީ އިލްމް ވެރިޔަކަށް ވީތީ އެއްވެސް މީހަކު އޭނަޔާ ދިމާލަށް ބަދު ބަހެއް ބުނާކަށް ދިވެހިންނެއް ނޭދުނު. އެކަން އިޔާޒުއަށް ވިސްނި ތިމާގެ އަމަލުތަކާމެދު ވިސްނާނެ ނަމަ .....\nމާޗް 5, 2021 23:26\nމުނާފިގުން ހައްޔަރު ކުރަންޏާ ތިލިސްޓު ވަރަށްދިގު. ޢެމްޑީޕީ ގެ ލީޑާޝިޕް އެކޮށް ދާނެ.\nމާޗް 5, 2021 23:49\nކުރީގަވެސް އެމްޑީޕީގެ ވެރިކަން ނިމިގެންދިޔައީ ދީނާއި ޖައްސާލައިގެން އުޅެންހަދައިގެން.. މިފަހަރުވެސް ވަމުން މިދަނީ ހަމަ އެހެން. އިންޝާ ﷲ އެމްޑީޕީގެ ލާދީނީ އެޖެންޑާއަށް ފުރިހަމަ ނިމުމެއް ގެނެސް ދެއްވައި އަޅަމެންގެ ހިތްތަކައް އުފާވެރިކަން ޖައްސަވާށި.\nމާޗް 5, 2021 23:50\nތިޢާޒިމަށްވަމުންތިދާގޮތްދެކިބަލަ. އިސްލާމްދީނުން ޒައްރެއްގެމިންވަރުވެސް ހުރިނަމަ ތިފާޑުގެ އެއްޗެއް\nބުނަންކެރޭނެތޯ. ޑ.ރ އިޔާޟު އަކީﷲބާއްވާލެއްވި ކީރިތި ޤުރްއާން ކިޔެވުމާއި، އޭގެމާނަވެސް އެގޭ ވަރަށް ފުންނާބުއުސް ބޭފުޅެކެވެ. އާޒިމަކީ އިޔާޟު\nގެކުރިމަތީގައި އިދެގެން އެއްދުވަހުން އިޚްލާޞް ސޫރަތްވެސްކިޔައިލެވޭ ވަރުގެ މީހެއްނޫން. ތީވަރަށް ހަޑިކޮށް ގޮނޑިމައްޗަށް ބަލިވާމީހެއް.\nމާޗް 6, 2021 00:02\nމި މުނާފިގަށް އެ މުނާފިގު ނިކަން ރަނގަޅަށް އެނގޭނެ. ގޭދޮށު ކުއްޖެއްނު!\nމާޗް 6, 2021 01:04\nމުނާފިޤުންގެފާހަ3. އެ3ފާހަގައަށްބަލާއިރު3ފާހަގަ\nވެސްފުރިހަމަވަނީ ޢާޒިމަށް ކަމަށް ތުންފަތްވެސް\nހެކިދޭނޫންތޯ؟ ޢާޒިމަކީޕީ.ޖީ.ގުރޫޕުގެ ލީޑަރ ކަމަށް ވީއްޔާ ތިމާގައިގަނެތްފެންވަރެއް އާދޭތަ؟ ބަލަ ޑ.ރ.ޢިޔާޒަކީޝައިޚުންގެވެސްމަތީދަރަޖައިގެ\nވަރަށް އަގުބޮޑު ހިތްތިރި ޚުލްޤުހެޔޮބެއިފުޅެއް.\nޢާޒިމަކީ އަމިއްލައަށް މާމޮޅުކަމަށްވެގެންއުޅޭ އެހާފަސޭހައިން ގޮނޑިމައްޗައްބަލިވާ ދެއުޅި\nއެއްނުވާމީހެއް. ބަލަ ތިކިޔާ ރ.ޓީވީގެ ޕްރޮގުރާމަށް އަރައި އަނގައޮޅި ގޮނޑިމައްޗަށް\nބަލިވެ ވެލކެއިތަންވެސް ވަރަށް ގިނަބައަކަށް ވާނީފެނިފަ."ތިކަހަލަމީހުނަށް ކަނޑުކޮހުންނޭވެސް\nމާޗް 6, 2021 03:10\nމޫމިއާގޭ ތެރޭގަ އޮންނާނެ ނާޒިމާ. ...........\nމާޗް 6, 2021 06:31\nކަލެއަށްއެގޭތަ މިހާރު ފޮޓޯއިންވެސް ޑ.ރ.އިޔާޟުއަތުން މުޞްޙަފެއް.ދެންނިއްކުރިއާި، މޫނަށްބަލާލާ ކިހާބޮޑުތަފާާތެއް ހުރިތޯ؟ ބުނަންތަ ދެޠަހާރަތު ގެއްލިފަ ހުރިމީހަމު ނަމާދު ކުރާނެގޮތް\nނެއިގޭއިރު އެކަންކުރަންޖެހޭގޮތް ޑ.ރ އިޔާޟު ދަންނާނެ. ވިދާޅުވެ ވެސްދެއްވާނެ.\nމާޗް 6, 2021 14:03\nޑ.ރ.ޢާޒިމް މޮޅުވުމަކީ ފުއްޕުން ކަމަށްވަންޏާ ތަޢުލީމީ އަދި ޢިލްމީކޮތުން ފުއްނާބު ތިރިވާނީ\nފަހެކާކު. ކަލޭ އިޔާޟު އަކީ މުނާފިޤެކޭ ބުނާ\nއިރު ކޮންބާވަތެއްގެ މުނާފިޤެއްކަންވެސް ބުނެލި ނަމަކިހާސަޅިވީސް. މިހާރުވެސްމިބުނަނީ އެގިހުރެ\nގެން. ތިޔަރޫހާނީލީޑަރ ގެންގުޅޭ ކޮންމެފޯނެއްވެސް\nއިޔާޟު ގެންގުޅޭ ފޯނަށްވުރެމޮޅު. އެކަމަކު އިޔާޟު\nގެ ކިހިލަފަތްދޮށުނ ކަނޑާލާ އިސްތައްޓަކާވެސް\nކަލެއާ ހަމަނުވާނެ. ކަލޭތިޔަދާމިސްރާބަށް ދަތުރު\nކުރެވޭނަމަ އެއްޖިންސުންކައވެނިކުރުމާއި، މައިން\nބަފައިން ވަކިނުވާ ހިސާބަށް ދިއުމަކީ ދުރުގަ އޮތް ކަމެއްހެނެއްހީއެއްނުވޭ. ބަލަﷲއަންގަވައިފައިވަނީ\nތިމަންﷲތެދުމަގު ދައްކަވައިފމީހަކު މަގުފުރެއްދޭނެ\nތެދުމަގުވެސް ދެއްކޭނެ މީހަކުނުހުންނެކަން. އަދި އެފަދަ ޢިލްމުވެރިންނަކީ ނަބީބޭކަލުންގެ ޥާރިޘުން\nނަށް.އަހަރެމެން ޢަމަލުކުރާނީ ޤުރްއާނާއި، ސުންނަތައް. ތައުބާއަކީގިނަގިނައިންވާންޖެހޭކަމަކަށް ވާއިރު އަވަހަށް އެމަގުންހިގުންމާރަގަޅު.\nމާޗް 6, 2021 16:50\nޢޭރުވެސް ބުނިން ތިމީހުން ވެރިކަމަށް ގެންނަން އެހީނުވާށޭ. ޢެކަމު އެދުވަހު އިސްކުރެވުނީ އަމިއްލަ އެދުން.\nމާޗް 6, 2021 16:53\nއިޔާޒް ދެންދޭ އިބޫކައިރިޔައް ގޮސް ވާހަކަ ދައްކާ އިރައް އޯކޭވާނެ، ބުއްދި ހަމަނުޖެހޭ އިޔާޒުމްން ދީންހަލާކުރުމުގަ ތިޔައޫޅެނީ\nމާޗް 7, 2021 06:02\nޢަލީޢާޒިމް ކަހަލަ ޖާހިލު މުނާފިޤުންނަކަށް މުނާފިގުންނެއް\nދެނެގަންނާކަށްނޭނގޭނެ ﷲގެކޯފާއެކަލެޔަށް އައުމުގެކުރިން\nދެންއަނބުރާއިޔާދަނުވާނެ އިންޝާﷲ ނިޢުމަތްދެމިއޮންނާނީ\nމާޗް 7, 2021 06:10\nޢަލީޢާޒިމް ކަހަލަ ޖާހިލު މުނާފިޤުންނަކަށް މުނާފިޤުންދެނެގަންނާކަށްނޭނގޭނެ ﷲގެކޯފާއެއްނާންނަނީސް\nތިޔައަނގަގަނޑުމަޑުކޮށްގެންހުރެވޭތޯބަލާ ތިޔަނިޢުމަތްދާދިއަވަހަށްނެތިހިގައިދާނެ ދެންއަނބުރާއިޔާދަނުވާފަދަގޮތަކަށް މައިތިރިވޭ


Team thakah Financial Suport dhayn FAM in soi kohfi\nކުލަބުތަކަށް މާލީ އެހީ ދިނުމަށް އެގްރިމެންޓް ސޮއި ކުރުމަށް ބައްސާމް (ކ) އާއި މާޒިޔަގެ ޗެއާމަން އަހްމަދު ސަޖިދު ފޮޓޯއަކަށް ހުއްޓިވަޑައިގެން\nކުރިއަށް އޮތް ފުޓްބޯޅަ ސީޒަނަށް، ފުރަތަމަ ޑިވިޝަންގެ ކުލަބުތަކަށް މާލީ އެހީ ދިނުމަށް، ފުރަތަމަ ޑިވިޝަންގެ ކުލަބުތަކާއެކު އެފްއޭއެމުން އެގްރިމެންޓްގައި ސޮއި ކޮށްފި އެވެ.\n"ޓްވޯޑްސް ފިއުޗާ އެފްއޭއެމް ފައިނޭޝިއަލް އެސިސްޓެންސްގެ "ގެ ދަށުން ފުރަތަމަ ޑިވިޝަންގެ ކުލަބުތަކަށް 24 މިލިއަން ރުފިޔާ އެފްއޭއެމުން ދޭނެ އެވެ. އެއީ ކޮންމެ ކުލަބަކަށް ތިން މިލިއަން ރުފިޔާ އެވެ. އެފްއޭއެމް ފައިނޭންޝިއަލް އެސިސްޓެންސްގެ ދަށުން މިއަދު ވަނީ އަންނަ ސީޒަންގެ ދިވެހި ޕްރިމިއާ ލީގްގައި ވާދަ ކުރާ އަށް ކުލަބާއެކުވެސް އެގްރިމެންޓްގައި ސޮއި ކޮށްފަ އެވެ. އެފްއޭއެމްގެ އާ އޮފީހުގައި ބޭއްވި ރަސްމިއްޔާތުގައި، ކޮންމެ ކުލަބަކުން އެ ކުލަބުގެ ރައީސުން ސޮއި ކުރެއްވި އިރު، އެފްއޭއެމްގެ ފަރާތުން ސޮއި ކުރެއްވީ، އެ އެސޯސިއޭޝަންގެ ރައީސް ބައްސާމް އަދީލް ޖަލީލެވެ.\nފައިންޝިއަލް ސަޕޯޓް އެއްބަސްވުމާ ބެހޭގޮތުން އެފްއޭއެމްގެ ޖެނަރަލް ސެކެޓްރީ ހުސައިން ޖަވާޒު ވިދާޅުވީ، ކޮންމެ ކުލަބަކަށް ދޭ ތިން މިލިއަން ރުފިޔާއަކީ ކުލަބުތަކުގެ ހިންގުން ހަރުދަނާ ކުރުމަށްޓަކައި ފޯރުކޮށްދޭ ފައިސާ ކަމަށެވެ. ފައިނޭންޝިއަލް އެސިސްޓެންސްގެ ދަށުން ކުލަބުތަކުން ސަމާލުކަން ދޭން ޖެހޭނެ ހަތް ދާއިރާއެއް ޖަވާޒު ފާހަގަ ކުރެއްވި އެވެ.\nފައިނޭންޝިއަލް އެސިސްޓެންޓް ބިނާ ވެގެންވާ އަސާސްތައް\nޖަވާޒު ވިދާޅުވީ، އެ އެއްބަސްވުމުގެ ދަށުން ބިޒްނަސް މޮޑެލްއަށް ކުލަބުކުގެ ހިންގުން ބަދަލު ކުރުމަށް މަގުފަހި ވެގެންދާނެ ކަމަށެވެ. އެފްއޭއެމުން ގާއިމު ކުރާ އުމްރާނީ ވަސީލަތްތަކުން ވިޔާފާރީގެ ގޮތުގައި ފައިސާ ހޯދައިގެން ކުލަބުތައް އާންމުދަނީ ލިބޭނެ ނިޒާމަކަށް ބަދަލު ކުރުމަށް ހަމަޖެހިފައިވާ ކަމަށްވެސް އޭނާ ވިދާޅުވި އެވެ.\nމާޒިޔާ ވެލެންސިއާ އެފްއޭއެމް + ޓީސީ ޔުނައިޓެޑް ވިކްޓަރީ ބައްސާމް އަދީލް ޖަލީލް ގްރީން ސްޓްރީޓް ދަ ގްރާންޑޭ ސްޕޯޓްސް ކްލަބް


މިނިސްޓްރީ އޮފް ހެލްތަށް 100 އެއަރކޮންޑިޝަން ސަޕްލައިކޮށްދޭނެ ފަރާތެއް ހޯދުމަށް\nމިނިސްޓްރީ އޮފް ހެލްތަށް 100 އެއަރކޮންޑިޝަން ސަޕްލައިކޮށްދޭނެ ފަރާތެއް ހޯދުމަށް ބޭނުންވެއްޖެއެވެ.\nމިކަމަށް ޝައުޤުވެރިވާ ފަރާތްތައް 10 ޖޫން 2019 ވާ ހޯމަ ދުވަހުން ފެށިގެން 18 ޖޫން 2019 ވާ އަންގާރަ ދުވަހުގެ ހެނދުނު 8:30 އިން 13:30 އާއި ދޭތެރޭ މި މިނިސްޓްރީގެ (ރޯޝަނީ ބިލްޑިންގ، ސޯސަންމަގު) ރިސެޕްޝަން އަށް ވަޑައިގެން ރެޖިސްޓަރ ކުރެއްވުން އެދެމެވެ. މިއިއުލާނާއި ގުޅޭ މައުލޫމާތު ކަރުދާސް ރެޖިސްޓަރ ވުމަށްފަހު ލިބިވަޑައިގަންނަވާނެއެވެ. އަދި 19 ޖޫން 2019 ވާ ބުދަ ދުވަހު ހެނދުނު 10:30 ގައި ޕްރީބިޑް ސެޝަންއެއް މި މިނިސްޓްރީި (ރޯޝަނީ ބިލްޑިންގ، ސޯސަންމަގު) ގައި އޮންނާނެއެވެ.\nއަންދާސީ ހިސާބު ހުށަހެޅުން އޮންނާނީ 27 ޖޫން 2019 ވާ ބުރާސްފަތި ދުވަހުގެ ހެނދުނު 10:00 ގައި މި މިނިސްޓްރީ (ރޯޝަނީ ބިލްޑިންގ، ސޯސަންމަގު) ގައެވެ.\nމިއިއުލާނާއި ގުޅޭގޮތުން އެއްވެސް މައުލޫމާތެއް ސާފުކުރައްވަން ބޭނުންފުޅުވެވަޑައިގަންނަވާނަމަ 19 ޖޫން 2019 ވާ ބުދަ ދުވަހު ހެނދުނު 13:00 ގެ ކުރިން [email protected] އަށް މެއިލްކޮށްދެއްވުން އެދެމެވެ. އަދި ރެޖިސްޓަރ ކުރަން ވަޑައި ނުގަންނަވާ ފަރާތްތަކަށް އަންދާސީ ހިސާބު ހުށަހަޅަންވަޑައިނުގަނެވޭނެ ވާހަކަވެސް ދަންނަވަމަވެ.\nސުންގަޑި: 18 ޖޫން 2019 1330


SunOnline: ތިނެއް އެކަކުން ވީބީ ބަލިކޮށް ގްރޫޕުގެ އެއްވަނައަށް މާޒިޔާ\nތިނެއް އެކަކުން ވީބީ ބަލިކޮށް ގްރޫޕުގެ އެއްވަނައަށް މާޒިޔާ\nއަޙްމަދު މުޖްތަބާ 17 Jan 2013, 23:13\nޔޫތު ޗެމްޕިއަންޝިޕް 2013ގެ ގްރޫޕް އެކެއްގެ ތިންވަނަ މެޗުގައި މިއަދު ހަވީރު މާޒިޔާ ސްޕޯޓްސް އެންޑް ރެކްރިއޭޝަން އާއި ވީބީ އައްޑޫ އެފްސީ ކުޅުނު މެޗު ތިންލަނޑު އެއްލަނޑުން ވީބީ ބަލިކޮށް ގްރޫޕުގެ އެއްވަނަ މާޒިޔާ ހޯދައިފި އެވެ.\nމިއަދު ހަވީރު ގަލޮޅު ބޯޅަދަނޑުގައި ކުޅުނު ފޯރިގަދަ މެޗުގެ 18 ވަނަ މިނިޓުގައި މާޒިޔާއަށް މެޗުގެ ކުރިހޯދައި ދިނީ އެޓީމުގެ އަލީ އިބްރާހީމް އެވެ. އެހެން ނަމަވެސް ވީބީއިން ވަނީ ހިތްވަރާއެކު ރައްދެއް ދީ މެޗުގެ 42 ވަނަ މިނިޓުގައި ލަނޑެއް ކާމިޔާބުކޮށް މެޗުގެ ނަތީޖާ ހަމަހަމަ ކޮށްފަ އެވެ. ވީބީއަށް އެ ލަނޑު ކާމިޔާބުކޮށްދިނީ އެޓީމުގެ ޖާޒީ ނަންބަރު ހަތެއް އިސްމާއީލް ޒުހައިން ޒާހިރު އެވެ.\nވީބީން މެޗުގެ ނަތީޖާ ހަމަހަމަ ކުރިތާ މާ ގިނަ އިރެއް ނުވެ ފުރަތަމަ ހާފުގެ ފަހު މިނިޓުގައި މާޒިޔާގެ އަލީ ޝާމިން ވަނީ ވީބީކޮޅަށް ލަނޑެއް ކާމިޔާބުކޮށް ފުރަތަމަ ހާފު ނިމުމުގެ ކުރިން މާޒިޔާއަށް ކުރިހޯދައި ދީފަ އެވެ.\nފަހުގާފުގައި ދެޓީމުންވެސް ވަނީ ލަނޑުޖަހާނޭ ފުރުސަތު ތަކެއް ތަނަވަސް ކޮށްފަ އެވެ. ގިނަ ވަގުތު ބޯޅަ ކޮންޓްރޯލްކޮށްގެން ކުޅުނީ މާޒިޔާއެވެ.\nމާޒިޔާގެ ތިންވަނަ ލަނޑު ކާމިޔާބުކުރީ ފަހު ހާފުގެ އިތުރު ވަގުތުގައި އެޓީމުން ވީބީގެ ގޯލަށް ފޮނުވާލި ބޯޅައެއް ދިފާއުކުރަން އުޅުމުގެ ތެރޭގައި އޭރިޔާ ތެރެއިން ވީބީގެ ކުޅުންތެރިއެއްގެ އަތުގައި ބޯޅަ ޖެހުމުން މާޒިޔާއަށް ލިބުނު ޕެނަލްޓީއަކުން ނެވެ. އެޓީމަށް ޕެނަލްޓީ ކާމިޔާބުކޮށްދިނީ މެޗުގެ ފުރަތަމަ ލަނޑު ވެސް އެޓީމަށް ކާމިޔާބުކޮށްދިން އަލީ އިބްރާހީމް އެވެ.\nމިއަދުގެ މެޗުން މޮޅުވުމުން މާޒިޔާއަށް ވަނީ މުބާރާތުގައި މިހާތަނަށް އެޓީމު ކުޅުނު ދެ މެޗުން ހަތަރު ޕޮއިންޓު ލިބި ގްރޫޕްގެ އެއްވަނަ ލިބިފަ އެވެ. ދެ މެޗު ކުޅެގެން އެ ގްރުޕުގެ ދެވަނައިގައި އޮތީ ވީބީ އެވެ. އަދި އެއް ޕޮއިންޓާއެކު ތިންވަނައިގައި އޭވައިއެލް އޮތްއިރު ޕޮއިންޓެއް ނުލިބި ގްރޫޕްގެ ފުލުގައި އޮތީ އޭދަފުށީ ޒުވާނުންގެ ކުލަބެވެ.\nޔޫތު ޗެމްޕިއަންޝިޕްގައި މާދަމާ ހަވީރު ވެސް ކުޅޭނީ ގްރޫޕް އެކެއްގެ މެޗެކެވެ. އެމެޗުގައި ބައްދަލުކުރާނީ އޯލްޔޫތު ލިންކޭޖް (އޭވައިއެލް) އާއި އޭދަފުށީ ޒުވާނުންގެ ކުލަބެވެ. މެޗު ފެށުމަށް ހަމަޖެހިފައިވަނީ ހަވީރު 16:00ގަ އެވެ.


Kulhudhuffushi hospitalun buni kamah vanee "makaru hadaniyyey", ekamaku zuvaanaage haalu serious | Mihaaru\nކުޅުދުއްފުށީ ރީޖަނަލް ހޮސްޕިޓަލް: އެތަނުން އެއްވެސް މައްސަލައެއް ނެތް ކަމަށް ބުނެ ފޮނުވާލި ޒުވާނެއްގެ ހާލު ވަނީ ސީރިއަސް ވެފައި-- ފޮޓޯ: ކުޅުދުއްފުށީ އޮންލައިން\nކުޅުދުއްފުށީ ހޮސްޕިޓަލުން ބުނި ކަމަށް ވަނީ "މަކަރު ހަދަނިއްޔޭ"، އެކަމަކު ޒުވާނާގެ ހާލު ސީރިއަސް\n16 ސެޕްޓެމްބަރ 2016 - 17:52 73 comments\nމިދިޔަ އާދިއްތަ ދުވަހުގެ ރޭ ހދ. ކުޅުދުއްފުށީގައި ހިނގި ސައިކަލް އެކްސިޑެންޓެއްގައި އަނިޔާވި އަސީލް އަލީ އަށް އެ ރަށު ހޮސްޕިޓަލުން ކަންތައް ކުރި ގޮތުން ބޮޑު ނުރައްކަލަކާ ކުރިމަތިވެފައިވާ ކަމަށާއި އެއީ ވަރަށް ބޮޑު އިހުމާލެއް ކަމަށް އޭނާގެ އާއިލާ އިން މިއަދު ބުނެފި އެވެ.\nއެކަމަކު އާއިލާ އިން ދައްކާ ވާހަކަތަކާ މެދު ކުޅުދުއްފުށީ ހޮސްޕިޓަލްގެ އޮފިޝަލަކު ވިދާޅުވީ، ޑޮކްޓަރުން އާއިލާ އަށް ދިން މައުލޫމާތުތަކާ ބެހޭ އެއްވެސް އެއްޗެއް އެނގިވަޑައިނުގަންނަވާ ކަމަށެވެ. އަދި އެ ހޮސްޕިޓަލްގައި ފަރުވާ ދެމުން ދިޔަ ކުއްޖަކު މާލެ ގެންގޮސްފައިވާ ކަމަށް ހޮސްޕިޓަލުން ބުންޏެވެ.\nއުމުރުން 18 އަހަރުގެ އަސީލް، ބާރަށް ސައިކަލްގައި ދަނިކޮށް ވެއްޓި އޭނާގެ މައިބަދަ އަށް ލިބުނު ގެއްލުންތައް، ރީޖަނަލް ހޮސްޕިޓަލްގެ ޑޮކްޓަރުންނަށް ނޭނގުނު ކަމަށް، އޭނާގެ ބައްޕަ އަލީ އިބްރާހިމް ތުހުމަތުކުރެ އެވެ.\nހޮސްޕިޓަލަށް ގެންދިޔަ އިރު އަސީލް އޮތީ ހޭނެތިފަ އެވެ. އަދި އެކްސްރޭތަކުން ޑޮކްޓަރުންނަށް އެއްވެސް އަނިޔާއެއް ނުފެނުނު އިރު، އަސީލަށް އެނދުން ތެދުވެވޭ ވަރު ވެސް ނުވާ ކަމަށް އަލީ ބުންޏެވެ. އެ ކަންބޮޑުވުން ފާޅުކުރުމުން ޑޮކްޓަރުންގެ ޖަވާބަކަށް ވީ "އޭނާ މަކަރު ހަދަނީ" ކަމަށް، ބައްޕަ ކިޔައިދިނެވެ.\nއެކަމަކު ގެއަށް ބަދަލުކުރުމުން ވެސް އަސީލަށް ތެދުވުމުގެ ބާރު ނުލިބުމުން އަނެއްކާ ހޮސްޕިޓަލަށް ގެންދިޔަ އެވެ. މި ފަހަރު ވެސް އެކްސްރޭތައް ބަލާފައި، އެތެރެހަށީގެ ޑޮކްޓަރަކު ބުނި ކަމަށް ވަނީ، އަލީ ކިޔައިދިން ގޮތުގައި، "އެއްވެސް މައްސަލައެއް ނެތް" ކަމަށެވެ.\nއޭގެ ތިން ދުވަސް ފަހުން، އާސަންދައިގެ ދަށުން މާލެ ގެނެސް އެކްސްރޭތައް ބެލުމުން އެނގުނީ އަސީލްގެ މައިބަދައިގެ ދެ ބަދައެއް ފުނޑިފައިވުމުގެ އިތުރުން ހަ ބަދަޔަކަށް ވެސް ގެއްލުން ލިބިފައި ހުރި ކަމެވެ.\n"އެކޮޅުން [ކުޅުދުއްފުށީ ހޮސްޕިޓަލުން] ބުނީ އެއްވެސް މައްސަލައެއް ނެތޭ. އެކަމަކު ކީއްވެހޭ އޭނާއަށް ނުތެދުވެވެންވީ؟ އެ ސުވާލު އެ މީހުން އެހީ އަޅުގަނޑުމެން ކައިރިން. ދެން [ކުޅުދުއްފުށި ހޮސްޕިޓަލުން] ބުނީ އޭނާ މަކަރުހަދަނީ ކަމަށް،" އަލީ ބުންޏެވެ.\nމާލެ ގެނައި އިރު ދަރިފުޅުގެ ހާލު ވަރަށް ސީރިއަސް ކަމަށް ބައްޕަ ބުންޏެވެ. އަދި މާ ބޮޑަށް ލަސްވުމުގެ ސަބަބުން އޭނާ ޕެރަލައިޒްވުމުގެ ފުރުސަތު ވެސް އޮތް ކަމަށް ޑޮކްޓަރުންނާ ހަވާލާދީ އަލީ ބުންޏެވެ.\nއަސީލް އެކްސިޑެންޓްވި އިރު އޭނާގެ މަންމަ އޮތީ ގދ. ތިނަދޫ ހޮސްޕިޓަލްގައި ވިހަން ވައްދައިފަ އެވެ. ދަރިފުޅުގެ އެކްސިޑެންޓްގެ ހަބަރު ލިބުނީ، އަލީ ބުނި ގޮތުގައި، އަންހެނުންގެ ހާލު ސީރިއަސްވުމުން ތިނަދު އަށް ދާން މަތިންދާބޯޓަށް އަރަން އުޅެނިކޮށެވެ.\nއަންހެނުންނާއި އެެއްމާބަނޑު ދެ ދަރިން ވެސް މިހާރު އޮތީ އައިޖީއެމްއެޗުގަ އެވެ. އެމީހުންގެ ހާލު ރަނގަޅު ކަމަށް އަލީ ބުންޏެވެ.\nއެކަމަކު އަސީލަށް ލިބިފައި ހުރި ގެއްލުންތަކަށް ފަރުވާދޭ ހާއްސަ ޑޮކްޓަރު ޗުއްޓީގައި ހުރުމުން އޭނާ އަށް މިވަގުތު އައިޖީއެމްއެޗުން މާ ބޮޑު ފަރުވާއެއް ލިބެން ނެތް ކަމަށްވެ އެވެ. އެހެންވެ މިހާރު މަސައްކަތް ކުރަމުން އަންނަނީ ރާއްޖެ އިން ބޭރަށް ގެންދަން ކަމަށް އާއިލާ އިން ބުނެ އެވެ.\nއައިޖީއެމްއެޗުގެ ސީއީއޯ ފަރުހަތު ޝަހީރު "މިހާރު" އަށް މިއަދު ވިދާޅުވީ އަސީލް އައިޖީއެމްއެޗްގައި އެޑްމިޓް ކުރުމަށް ފަހު، އޭޑީކޭގައި ހުންނަވާ ނާރުގެ ޑޮކްޓަރަށް ރިފާ ކުރުމުން އެންގެވީ ވީހާ އަވަހަކަށް ރާއްޖެއިން ބޭރަށް ގެންގޮސް ސާޖަރީ ހެދުމަށް ކަމަށެވެ.\n"އަޅުގަނޑުމެންގެ ޑޮކްޓަރު [ޑރ. ޔޫސުފް ޝާން] މިވަގުތު އުޅުއްވަނީ އާލާސްކަންފުޅެއްގައި. އެހެންވެ އޭޑީކޭއިން ނިޔާފަށް އަޅުގަނޑުމެން މި ޕޭޝަންޓް ރިފާކުރީ. އައިޖީއެމްއެޗުން އެހާވަރަށް ފައިން ސާޖަރީއެއް ނުކުރެވޭނެތީ ނިޔާފު އެޑްވައިސް ކުރެއްވީ ވީހާ އަވަހަކަށް ރާއްޖެއިން ބޭރަށް ފޮނުވަން،" ފަރުހަތު ވިދާޅުވި އެވެ.\nފަރުހަތު ވިދާޅުވި ގޮތުގައި އާސަންދައިގެ ދަށުން އަސީލް ބޭރަށް ފޮނުވައިލުމުގެ މަސައްކަތް އަންނަނީ ކުރަމުންނެވެ.\n"އަޅުގަނޑަށް ހީވަނީ ވިސާގެ ކަންކަން ހަމަޖެހުނުހާ އަވަހަކަށް ފުރުވާލާނެހެން،" އޭނާ ވިދާޅުވި އެވެ.\nއަސީލްގެ ބައްޕަ ބުނީ ކުޅުދުއްފުށީ ހޮސްޕިޓަލުން އޭނާގެ ދަރިފުޅާ މެދު "ވަރަށް ބޮޑު އިހުމާލެއް" ވެފައިވާ ކަމަށެވެ.\n"އަޅުގަނޑުމެން [ކުޅުދުއްފުށީ] ހޮސްޕިޓަލަށް މިހާރު އަންގައިފިން ދަރިފުޅަށް ފަރުވާ ނުކުރެވިއްޖެ ނަމަ އެތަނުގެ މައްސަލަ ހުށަހަޅާނެ ކަމަށް،" އަލީ ބުންޏެވެ.\nއޭނާ ބުނީ ކުޅުދުއްފުށީ ރީޖަނަލް ހޮސްޕިޓަލުން އިހުމާލްވި މައްސަލަ ކަމާ ބެހޭ ފަރާތްތަކަށް ހުށަހަޅާނެ ކަމަށެވެ.\nއަސީލްގެ އަތުގައި ލައިސަންސް އޮތް ކަމެއް ނުވަތަ ނޫން ކަމެއް އަދި ނޭނގެ އެވެ.\nއިތުރު ލިޔުންތައް އައިޖީއެމްއެޗު އޭޑީކޭ ހޮސްޕިޓަލް މަގުމަތީގެ އެކްސިޑެންޓް ކުޅުދުއްފުށި ހޮސްޕިޓަލް ހދ. ކުޅުދުއްފުށި\nއޮޕަރޭޝަންކުރަން އަސީލް އިންޑިއާއަށް


Inthihaabu naakaamiyaabuveema dhinee dhen ai sarukaarah lan'deh!\nއިންތިހާބުން ނާކާމިޔާބުވީމަ ދިނީ ދެން އައި ސަރުކާރަށް ލަނޑެއް!\nމިނިސްޓަރ އަސްލަމް ވެސް ވިދާޅުވަނީ ރައީސް ޔާމީންގެ ސަރުކާރުން އެވިދާޅުވާ އަގަށް ފްލެޓް ނުދެވޭނެ ކަމަށް\nއެއީ އިންތިހާބު ނިމުމުން، ދެން އަންނަ ސަރުކާރަށް ޖެއްސުން ކުރުމަށް ކުރެއްވި ކަމެއްކަމަށް އަސްލަމް ތުހުމަތު ކުރެއްވި\nފްލެޓްތައް ހަވާލުކުރާނީ އެގްރީމެންޓްގައި ހިމެނޭ ކަންކަން ނިންމުމަށްފަހު، ޓައިލްސް ޖެހުމާއި ކޮޓަރި ދޮރެއް، ފަންކާއެއް ލައިޓެއް ނުހުންނާނެ\nކ. މާލެ | 29 ޖޫން 2020 | ހޯމަ 18:53 | 33,770\nސޯސަލް ހައުސިންގެ 7000 ފްލެޓްގެ "ހިޔާ" މަޝްރޫއުގެ ޓަވަރުތަކެއް: ފްލެޓްތަކުގެ ސައިޒު ނުވަތަ ކޮޓަރިތަކުގެ ޖާގަ ކުޑަވެފައި އަގު ބޮޑު - ރާއްޖެއެމްވީ\nކުރީގެ ރައީސް އަބްދުﷲ ޔާމީންގެ ސަރުކާރުން އިމާރާތް ކުރި 25 ބުރީ 16 ޓަވަރާއި އެ ޓަވަރުތަކުގައި ހުރި ފްލެޓްތަކުގެ ވާހަކައަކީ މިހާރު މާގަދައަށް ދެކެވެމުންދާ ވާހަކައެކެވެ. އެހެންވާނެތާއެވެ. ރާއްޖޭގެ ރައްޔިތުން، ހާއްސަކޮށް މާލޭގައި ދިރިއުޅޭ ރައްޔިތުންގެ ދާއިމީ ބޯހިޔާވަހިކަމެއް ނެތި، ދިރިއުޅޭތާ އުމުރުން މިވީހާ ދުވަހެއް ވީއެވެ. މަންމަ މާމައަށް, ބައްޕަ ކާފައަށް، ބަދަލުވެ، ކާފަ ދަރިންގެ ދަރިން މީހުންނާ އިނދެ ދަރިން ހޯދައިފިއެވެ.\nމަޝްހޫރު 7000 ފްލެޓްގެ ވާހަކަ ނުދައްކަންވީ ސަބަބެއް އެެހެންވީމާ ނެތެއްނޫންތޯއެވެ؟ ސޯޝަލް ހައުސިންއޭ ކިޔާފަ، ތަނެއް ދައްކައިފިއްޔާ އެތަނަކަށް ނުދާންވީ ސަބަބެއް ވެސް ނެތެއް ނޫންތޯއެވެ؟ އިތުރު އެހެން ގޮތެއް މިނިކަމެތި ދިވެހި ރައްޔިތުންނަށް ހަމަ ނެތުމުން ވާނީ ވެސް އެހެންތާއެވެ.\nއެކަމަކު ދައުލަތުން ކުރާ ކޮންމެ ޚަރަދެއް، ނަގާ ކޮންމެ ލޯނެއް ނަގަނީ ރައްޔިތުން "މޯގޭޖް" ކޮށްގެންނެވެ. އެ ނަގާ ލޯނުތަކުގެ ދަރަނި ދެއްކުމުގެ ޒިންމާ މި ބުނާ ކާފަ ދަރިންގެ ދަރިންނާ ހަމައަށް ވާރުތަވެގެން އާދެއެވެ. މިކަމުގައި އިހުތިޔާރެއް ނޯވެއެވެ.\nކިތަންމެ ގިނަ ފައިސާއެއް ހަރަދު ކޮށްގެން ހިންގާ ކިތަންމެ ބޮޑު މަޝްރޫއެއް ވިޔަސް، ރައްޔިތުންނަށް ވާ ފައިދާއެއް ނެތެވެ. ބޮޑުތި މަޝްރޫއުތަކުން ބޮޑުން ޖީބުތައް ފުރި ބަންޑުވަމުން ދާއިރު، ނިކަމެތިން ވަނީ އިތުރަށް ނިކަމެއްޗެވެ. ކިތަންމެ ބައިވެރެއް ބޮޑުން ތިބެގެން ޖީބަށް އެޅިޔަސް، ފައިސާ ދައްކަން ޖެހެނީ އެންމެނެވެ. އިންސާފުވެރިއެއް ނޫންތޯއެވެ؟\n"ކަޓު" ނެގި މީހާ ލަގްޒަރީ އެޕާޓްމަންޓްތަކުގައި އުޅޭއިރު، ނިކަމެތި ރައްޔިތު މީހާއަށް ޖެހެނީ ގާނޫނުއަސާސީން ދިވެހި ކޮންމެ ރައްޔިތަކަށް ލިބެންޖެހޭ އަސާސީ ހައްގުން މަހުރޫމްވެ، ބޮޑު އަގުތަކުގައި ބޯހިޔާވަހިކަން ހޯދާށެވެ. ނޫނީ ބޯހިޔާވަހިކަން ހޯދަން ވެރިންގެ ފައިބުޑަށް ވެއްޓި ރޮއެ އާދޭސް ކުރާށެވެ.\n"ހިޔާ" މަޝްރޫއުގެ ދަށުން 25 ބުރީގެ 16 ޓަވަރު އިމާރާތްކުރުމަށް ޗައިނާ ސްޓޭޓް ކޮންސްޓަރަކްޝަން އިންޖީނިއަރިންގ ކޯޕަރޭޝަން ލިމިޓެޑާ ހަވާލުކުރުމުގެ އެއްބަސްވުމުގައި ސޮއިކުރީ، 20 ޖުލައި 2016ގައެވެ. މިއީ ދިވެހި ސަރުކާރުން، 434 މިލިއަން ޑޮލަރުގެ ލޯނެއް ނަގައިގެން ހިންގާ ޕްރޮޖެޓެކެވެ. މިއީ އެ ހައުސިންގ ލޯނުގެ ސީދާ އަދަދުން 7000 ފްލެޓަށް ބަހާލާނަމަ، ފްލެޓަކަށް 62،000 ޑޮލަރު ނުވަތަ 956،040 ރުފިޔާގެ ރޭޓެކެވެ.\nމި ލޯނުގެ އިންޓަރެސްޓާއި، ލޯނު އަނބުރާ ދެއްކުމުގައި ދިގުމުއްދަތަކަށް ބަހާލާނަމަ ފްލެޓަކަށް ޖެހޭ ފައިސާގެ އަދަދު މިސަރުކާރުން އަދި ހާމަކޮށްފައި ނުވެއެވެ. ނަމަވެސް ފްލެޓް ދެވޭނެ އެންމެ ދަށް އަގުކަމަށް ހައުސިންގ ޑޮވެލޮޕްމަންޓް ކޯޕަރޭޝަން (އެޗްޑީސީ) އިން މިވަގުތު ބުނަމުންދަނީ 11،000ރ. އެވެ.\nމިއީ ސޯޝަލް ހައުންސިންގ ފްލެޓަކަށް ބޮޑު އަގެކެވެ. އަދި އަމުދުން މި ފްލެޓްތަކުގެ ކޮންސެޕްޓް ޑިޒައިނިންގނަށް ބަލާއިރު ވެސް ބޮޑެވެ. ހާއްސަކޮށް، ނިކަމެތި ރައްޔިތުންނަށް 20 އަހަރު ވަންދެން ކޮންމެ މަހަކު 11،000ރ. ދައްކަން ޖެހުމަކީ ދަތިކަމަކަށްވާނެއެވެ. ތަނުގެ ފެންވަރަށް ބަލާއިރު، އަތުން ކުރަންޖެހޭ އިތުރު ހަރަދުތައް ގިނައެވެ. މުށި ޖެހިޔަސް، ތަރުފާލު އެޅިޔަސް، ނުވަތަ ލަކުޑި ފްލޯރިންގ ހަރުކުރިޔަސް، އަތުން ހަރަދުތަކެއް ދާނެކަން ކަށަވަރެވެ.\nފްލެޓަށް ކަނޑައެޅި އަގުތަކާއި ގުޅޭގޮތުން ދައްކާ ވާހަކަތައް ދެކޮޅު ނުޖެހޭ!\nމިހާރު ދައްކާ އަނެއްވާހަކައަކީ، ރައީސް ޔާމީންގެ ސަރުކާރުން ނިންމާފައިވަނީ އެފްލެޓްތައް މަހު ކުލީގެ ގޮތުގައި 5،600ރ. ދެއްކުމަށް ކަމަށް ބުނާ ވާހަކައެވެ. ޑައުންޕޭމަންޓްގެ ގޮތުގައި ދައްކަން ޖެހޭ ފައިސާގެ ވާހަކައެއް ނުދައްކައެވެ. އަދި އެގޮތަށް ނިންމީ ސަބަބާ ދޭތެރޭ ވެސް ވިސްނާހެނެއް ހިޔެއް ނުވެއެވެ.\nރައީސް ޔާމީން އެގޮތަށް ނިންމެވިކަމަށް ބުނާ ސިޓީއަށް ބަލާލާނަމެވެ. އެ ސިޓީއަކީ 17 އޮކްޓޯބަރު 2018 ގައި އޭރުގެ ހައުސިންގ މިނިސްޓަރ ޑރ. މުހައްމަދު މުއިއްޒުއަށް ފޮނުއްވި ސިޓީއެކެވެ. ސިޓީގެ ތާރީހަށް ބަލާލާއިރު، އެއީ 2018 ވަނަ އަހަރު ސެޕްޓެމްބަރު 23 ގައި ބޭއްވި ރިޔާސީ އިންތިހާބު، ރައީސް ޔާމީންއަށް ނާކާމިޔާބުވެ، 24 ދުވަސްފަހުން ފޮނުވި ސިޓީއެކެވެ.\nއެ ސިޓީގައިވާ ގޮތުން ޑައުން ޕޭމަންޓްގެ ގޮތުގައި 25،000ރ. ދައްކަން ޖެހެއެވެ. ދެން 20 އަހަރަށް ބަހާލައިގެން 5،600ރ. ކޮންމެ މަހަކު ދެއްކުމަށް ބުނެފައި ވެއެވެ. އަދި މެއިންޓަނެންސް ފީގެ ގޮތުގައި ކޮންމެ މަހަކު 1،000ރ ރުފިޔާ ނެގުމަށް ވެސް އެސިޓީގައި ބުނެފައި ވެއެވެ.\nއެހެންކަމުން އެ ފްލެޓްގެ އަގު އަދާކޮށް ނިމޭއިރު، ކޮންމެ ފްލެޓަކުން 1،609،000ރ. ދައްކަން ޖެހެއެވެ. މިއީ ޑޮލަރުން ބަލާނަމަ، 104،345 ޑޮލަރެވެ. އެހެންވީމާ، 434 މިލިއަން ޑޮލަރު ނެގި ލޯނު އަނބުރާ ދާއްކާއިރު، 730 މިލިއަން ޑޮލަރަށް ވުރެ ގިނަ ފައިސާ ނިކަމެތި ރައްޔިތުންގެ އަތުން އެބަ ޚަރަދު ވެއެވެ.\nދެން އޮތީ މިސަރުކާރުން ބުނާ އަދަދެވެ. އެޗްޑީސީން ބުނަނީ ރައީސް ޔާމީން ފްލެޓް ދޭން ނިންމަވާފައިވާ އަގަކީ، އެއީ ހިސާބު ޖައްސަވައިގެން ހައްދަވާފައިވާ އަދަދެއް ނޫންކަމަށެވެ. އެ އަގަށް ފްލެޓް ނުދެވޭނެ ކަމަށެވެ. އެޗްޑީސީން ބުނާ، 11،000ރ. ކޮންމެ މަހަކު ފްލެޓަށް ދައްކަން ޖެހޭނަމަ، 6720 ފްލެޓަށް ބެލިކަމަށްވިޔަސް އެއީ، ފްލެޓަކަށް 2.6 މިލިއަނަށްވުރެ ގިނަ ރުފިޔާއެވެ.\nއެޕާޓްމަންޓުތަކުގެ ސައިޒާ ކޮލިޓީއާ މެދު ކަންބޮޑުވުން އެބަހުރި. ކޮންމެ އެޕާޓްމަންޓެއް އެއީ 540 އަކަ ފޫޓު\nސިޓީގައި ކޮންމެ އަގެއް ވެސް ޖެހިދާނެ: އަސްލަމް\nފްލެޓްގެ އަގާ ގުޅޭ ގޮތުން ރައީސް ޔާމީންގެ ސަރުކާރުން އާންމުކުރި ސިޓީއާ ގުޅިގެން، މި ސަރުކާރުގެ މިނިސްޓަރ އޮފް ނޭޝަނަލް ޕްލޭނިންގ، ހައުސިންގ އެންޑް އިންފްރާސްޓްރަކްޗަރ މުހައްމަދު އަސްލަމް ވިދާޅުވެފައިވަނީ، އެސީޓީގައި ކޮންމެ އަގެއް ވެސް ޖެއްސިވިދާނެ ކަމަށެވެ.\nބައެއް ބޭފުޅުން ބައެއް ސިޓީ އެބަ ހާމަކުރައްވާ ސޯސަލް މީޑިއާގައި. އިންތިހާބުގެ ފަހުން ފޮނުވާފައިވާ ސިޓީތައް އެއީ، މިވެނި އަގެއްގައޭ މިތަންދޭނީ، އެސިޓީގައި ޖެއްސެވިދާނެ ކޮންމެފަދަ އަގެއްވެސް. އެނގިއްޖެތާ ތިމަންނާމެން ސަރުކާރުގައި ނުތިބޭނެކަން. އެހެންވީމާ ކޮންމެ އެއްޗެކޭ ޖަހާފަ ވެސް ދެވިދާނެތާ އެސިޓީ. ދެންއަންނަ ބަޔަކަށް އާނދޮގޭ ލަނޑެއް ދޭނަމޭ، ނިކަންވާ ރަނގަޅޭ ކިޔާފަ އެކަންކުރެވިދާނެތާ،\n~ މިނިސްޓަރ އޮފް ނޭޝަނަލް ޕްލޭނިންގ، ހައުސިންގ އެންޑް އިންފްރާސްޓްރަކްޗަރ މުހައްމަދު އަސްލަމް\nއަސްލަމް ވިދާޅުވެފައިވަނީ، މި ސަރުކާރުން ނިންމާފައިވަނީ، ވީހާވެސް އަވަހަކަށް އެ ފްލެޓްތަކުގެ ހައްގުވެރިންނަށް ފްލެޓްތައް ދިނުމަށެވެ. އެގޮތުން މިހާރު ނުނިމިހުރި މަސައްކަތް ނިންމުމަށްޓައި، މަސައްކަތް ކުރައްވަމުން ގެންދަވާ ކަމަށްވެސް އަސްލަމް ވިދާޅުވިއެވެ. އެޗްޑީސީން ވެސް ބުނެފައިވަނީ މިއަހަރުގެ ތެރޭގައި ފްލެޓްތައް ހަވާލު ކުރެވޭނެކަމުގެ އުއްމީ ބޮޑު ކަމަށެވެ.\nއެޗްޑީސީން ބުނީ، ފްލެޓްތަކަށް ބޭނުވާ ފެނާއި ކަރަންޓް، ފްލެޓްތަކާ ހަމައަށް ފޯރުކޮށްދިނުމަށް ކުރަންޖެހޭ މަސައްކަތް ކުރުމަށްޓަކައި އެމްޑަބްލިޔުއެސްސީއާއި ސްޓެލްކޯއާ ވާހަކަ ދައްކަމުންދާ ކަމަށެވެ.\nފްލެޓްތަކާ ހަމައަށް ފެނާއި ކަރަންޓް ފޯރުކޮށް ދިނުމުން، އަދި ކޭބަލް ޓީވީއާއި އިންޓަރނެޓް ކޭބަލް، ނުވަތަ ކަނެކްޝަންތަކުގެ ވައިރިންގ ފަދަ، ފްލެޓްގެ އެތެރޭގެ މަސައްކަތްތައް ކުރަންޖެހޭނީ ފްލެޓް ލިބޭ ފަރާތުން ކަމަށެވެ.\nފްލެޓް ހަވާލު ކުރާ ދުވަހު އެތަނުގައި އަދި އުޅެވޭ ގޮތަކަށް ނޫން ހުންނާނީ. ފްލެޓް ހަވާލު ކުރީމާ އެމީހާ ޖެހޭނެ ތަޅުމުގައި ޓައިލްސް ޖަހަން ނުވަތަ ތަރުފާލު ނަމަވެސް އެބޭފުޅަކު ބޭނުންވާ އެއްޗެއް އަޅަން. އެމީހާ ޖެހޭނެ ކޮޓަރިތަކުގެ (ދެ ކޮޓަރި) ދޮރު ހަރުކުރަން، އެމީހާ ޖެހޭނެ އެތަނުގެ ބަދިގޭގެ ކަބަޑުފަދަ ތަކެތި ހަރުކުރަން. ފަންކާއާއި ލައިޓް ހަރުކުރަން ޖެހެނޭ. މިދެންނެވި އެއްޗެއްސަކީ އެގްރީމެންޓްގައި ހިމެނިފައިނެތް ކަންކަން،\nސޯސަލް ހައުންސިންގ ދަށުން ފްލެޓް އަޅައި ރައްޔިތުންނަށް ދާއިމީ ބޯހިޔާވަހިކަމެއް ދައުލަތުން ފޯރުކޮށްދޭނަމަ، އެކަން ކުރަން ޖެހޭނީ އެ ރައްޔިތު މީހާއަށް ދާއިމީ ކޮށް ދިރިއުޅެވޭނެ ގޮތަަކަށެވެ. އެންމެ ހިތްހަމަ ޖެހޭ ގޮތަކަށް ފްލެޓްތައް ނުހުރެދާނެއެވެ. އެހެންނަމަވެސް ކޮންމެވެސް ވަރެއްގެ ހިތްހަމަ ޖެހުމެއް ލިބެން ޖެހެއެވެ.\nބަޔަކު ކިތަންމެ ދިފާއު ކުރިޔަސް މިއީ ނިކަމެތިންނަށް ހައްގު މިންވަރެއް ނޫނެވެ. އެއީ ލަގްޒަރީ އެޕާޓްމަންޓަށް ބަދަލުވާން ކުރާ ދަތުރުގެ، ފުރަތަމަ މަންޒިލޭ ބުނާ ވާހަކަތަކަކީ ހަގީގަތާ ދުރު ވާހަކަތަކެކެވެ. ރާއްޖޭގެ އެވަރެޖް އާއިލާއަކަށް ބެލިޔަސް، މިއީ ދިރިއުޅެން ދަތިވާނެ ތަނެއްކަން އެވެރިންނަށް ވެސް އިނގޭނެއެވެ.


Messi 21 mahah jalah laan hukum kohfi\nމެސީ 21 މަހަށް ޖަލަށް ލާން ހުކުމްކޮށްފި\nދުނިޔޭގެ އެންމެ މޮޅު ފުޓްބޯޅަ ކުޅުންތެރިޔާ އަދި ބާސެލޯނާގެ މަޝްހޫރު ފޯވާޑް، ލިއޮނަލް މެސީ އާއި އޭނާގެ ބައްޕަ ޓެކުހަށް މަކަރު ހެދިކަން ސާބިތުވެ، އެ ދެ މީހުން ވެސް 21 މަސްދުވަހަށް ޖަލަށް ލުމަށް، ސްޕޭންގެ ކޯޓަކުން މިއަދު ހުކުމްކޮށްފި އެވެ.\nތިން ފަހަރެއްގެ މަތިން ޓެކްހަށް މަކަރު ހެދިކަން ސާބިތުވެފައިވާ އިރު، ކޯޓުން ކުރި ހުކުމުގައި ބުނެފައި ވަނީ 2007 އިން 2009 އަކަށް ޓެކްސްގެ ގޮތުގައި މެސީ ދައްކަން ޖެހޭ 4.1 މިލިއަން ޔޫރޯ ނުދައްކައި މަކަރު ހަދައި އޮޅުވާލާފައިވާ ކަމަށެވެ. އަދި އެކަމުގައި އޭނާގެ ބައްޕަ ބައިވެރިވާކަން ވެސް ވަނީ ޝަރީއަތަށް ސާބިތުވެފަ އެވެ.\nޖަލު ހުކުމުގެ އިތުރަށް އެ ކުށުގެ އަދަބެއްގެ ގޮތުން، ޖޫރިމަނާގެ ގޮތުގައި ދެ މިލިއަން ޔޫރޯ ދެއްކުމަށް ވެސް މެސީގެ މައްޗަށް ވަނީ ހުކުމްކޮށްފަ އެވެ. އަދި އޭނާގެ ބައްޕަ ޖޯޖް ވެސް ވަނީ 1.5 މިލިއަން ޔޫރޯ އިން ޖޫރިމަނާކޮށްފައިވެ އެވެ.\nއެ ހުކުމް ސުޕްރީމް ކޯޓްގައި އިސްތިއުނާފު ކުރުމުގެ ފުރުސަތު މެސީއަށް ލިބޭނެ އެވެ. ސްޕޭންގެ ގާނޫނުތައް ބުނާ ގޮތުން، ދެ އަހަރަށް ވުރެ ކުރު މުއްދަތުގެ ހުކުމެއް ނަމަ، ޖަލަށް ނުގޮސް ލުއި ލިބޭނެ އެވެ. އެހެން ކަމުން މެސީ އާއި އޭނާގެ ބައްޕަ ޖަލަށް ލާނެ ކަމަކަށް ނުބެލެވެ އެވެ.\nއާޖެންޓީނާގެ ގައުމީ ޓީމަށް ދާދިފަހުން ކުޅުން ހުއްޓާލި މެސީ އެ ހުކުމާ ގުޅިގެން ބުނީ، ފައިސާގެ ކަންކަމާ ގުޅޭ ގޮތުން އެއްވެސް މައުލޫމާތެއް އޭނާއަށް ނޭނގޭ ކަމަށެވެ.